Feydhoo anhen meehaa ah aniyaa kuri meehun insaafuge kurimahchah...\nރާއްޖެ - މިނިސްޓަރު ޝިދާތާ\nއޭނާއަށް ވަނީ ދައުލަތުން ރައްކާތެރިކަން ދީފައި\nކ. މާލެ 15 މެއި 2019 | ބުދަ 23:40 7,304\nމޫނުގައި ގޯންޏެއް އޮޅައި، ހޮޅިދަނޑިއެއްގައި ބަނދެފައި - ރާއްޖެ އެމްވީ\nށ. ފޭދޫގައި ހާއްސަ އެހީއަށް ބޭނުންވާ އަންހެނެއްގެ ބޮލުގައި ގޯންޏެއް އަޅައި، ބަނދެ، އޭނާއަށް އަނިޔާކުރި މީހުން އިންސާފުގެ ކުރިމއްޗަށް ގެނައުމަށް ކުރެވެން ހުރި ހުރިހާ މަސައްކަތެއް ކުރައްވާނެ ކަމަށް ޖެންޑާ މިނިސްޓަރު ޝިދާތާ ޝަރީފު ވިދާޅުވެއްޖެއެވެ.\nސިކުނޑީގެ އުނިކަން ހުންނަ އަންހެނަކު ފޭދޫ މަގުބައްތިއެއްގެ ހޮޅިދަނޑިއެއްގައި ބަނދެފައި ހުއްޓާ ފެނުނީ މިދިޔަ ހޯމަ ދުވަހުގެ ރޭ ދަންވަރުގެ ވަގުތެއްގައެވެ. އޭނާގެ ބޮލުގައި ގޯންޏެއް އޮޅައި، ބަނދެފައި ހުރި ފޮޓޯތަކެއް ސޯޝަލް މީޑިއާގައި ދަނީ ދައުރުވަމުންނެވެ.\nރާއްޖެއެމްވީއަށް އެނގިފައިވާ ގޮތުގައި އަނިޔާ ލިބުނު، ނުކުޅެދުންތެރިކަން ހުންނަ މީހާއަކީ މީހަކާ ވެސް އިނދެގެން އުޅޭ ފަސް ދަރިންގެ މަންމައެވެ. އޭނާއަށް އެ އަނިޔާ ކުރީ ކޮން ބައެއް ކަމެއް މިހާތަނަށް އެނގިފައެއް ނުވެއެވެ. އަދި އެކަން ކުރީ ކޮން ސަބަބަކާ ގުޅިގެން ކަމެއް ވެސް އަދި ނޭނގެއެވެ.\nއޭނާގެ އާއިލާ މީހުން ވެސް ފޭދޫގައި ދިރިއުޅެއެވެ. ނަމަވެސް އެ މައްސަލައާ ގުޅިގެން ޖެންޑާ މިނިސްޓްރީގެ ޓީމެއް ފޭދޫގައި ދަނީ ހަރަކާތްތެރިވަމުންނެވެ.\nމިނިސްޓަރު ޝިދާތާ ކުރެއްވި ޓްވީޓެއްގައި ވިދާޅުވީ ފޭދޫގައި އަންހެނަކަށް ރަހުމްކުޑަ އަނިޔާތަކެއް ދިން މައްސަލައިގެ ރިޕޯޓް ލިބުމާ އެކު އޭނާއަށް ބޭނުންވާ ރައްކާތެރިކަން ދައުލަތުން ވަނީ ފޯރުކޮށްދީފައިވާ ކަމަށެވެ. އެ އަނިޔާވެރި އަމަލު ހިންގި ފަރާތްތައް ހޯދައި އިންސާފުގެ ކުރިމައްޗަށް ގެނައުމަށް ކުރެވެން ހުރިހުރިހާ މަސައްކަތެއް ކުރާނަނެ ކަމަށް ޝިދާތާ ވިދާޅުވެފައިވެއެވެ.


އެޑިޔުކޭޝަން ޔުނިޓްތައް އުވާލައިފި\n31 ޑިސެމްބަރ 2012\nރާއްޖޭގެ އަށް ސަރަހައްދެއްގައި ގާއިމުކުރެވިފައިވާ އެޑިޔުކޭޝަން ޔުނިޓްތައް އުވާލައިފި އެވެ.\nއެޑިޔުކޭޝަން ޔުނިޓްތައް އުވާލިކަން ރަސްމީކޮށް އަންގާފައިވަނީ އެޑިޔުކޭޝަން މިނިސްޓްރީން 27 ޑިސެމްބަރުގައި ނެރެފައިވާ ސަރކިއުލަރއަކުން އަކުންނެވެ. .\nޔުނިޓްތައް މިގޮތަށް އުވާލުމުން އެ ޔުނިޓްތަކުން ސަރަހައްދީ ފެންވަރުގައި ކުރަމުންދިޔަ މަސައްކަތްތައް ކުރުމަށް ހަމަޖެހިފައިވަނީ ކުރީއެކޭއެއްގޮތަށް އެޑިޔުކޭޝަން މިނިސްޓްރީއިންނެވެ. މިގޮތުން މަސައްކަތްތައް ކުރާނީ ރާއްޖޭގެ ހުރިހާ ސްކޫލްތަކެއް ހަތަރު ސަރަހައްދަކަށް ބަހާލައި މިނިސްޓްރީ އޮފް އެޑިޔުކޭޝަންގެ ސްކޫލް އެޑްމިނިސްޓްރޭޝަން ސެކްޝަން ސެކްޝަނުންނެވެ. މި ސެކްޝަންގައި ހަތަރު އެޑިޔުކޭޝަން ޔުނިޓް ޤާއިމްކުރުމާއެކު ޔުނިޓްތަކަށް އެހީތެރިވުމުގެ ގޮތުން ކޮންމެ އަތޮޅެއްގައި ‘އެޓޯލް ޑެސްކެއް’ ވެސް ޤާއިމްކުރެވޭނެ ކަމުގައި މިނިސްޓްރީގެ ސަރކިއުލާގައިވެ އެވެ.\nމިގޮތުން ޤާއިމްކުރާ އެޑިޔުކޭޝަން ޔުނިޓްތަކުގެ ތެރޭގައި ހިމެނެނީ ނޯދަން އެޑިޔުކޭޝަން ޔުނިޓާއި، ސެންޓްރަލް އެޑިޔުކޭޝަން ޔުނިޓާއި ސަދަން އެޑިޔުކޭޝަން ޔުނިޓްގެ އިތުރުން މާލެސިޓީ އެޑިޔުކޭޝަން ޔުނިޓެވެ. މި ޔުނިޓްތަކުން ޤައުމީ މަންހަޖާ އެއްގޮތަށް ދަރިވަރުންނަށް އުގަންނައިދިނުމަށާއި ދަރިވަރުން ތަރުބިއްޔަތުކުރުމަށް ސްކޫލްތަކުންކުރާ މަސައްކަތްތައް ވިލަރެސްކުރުމަށް އެހީތެރިވެދޭނެއެވެ. އަދި އެޑިޔުކޭޝަން ޔުނިޓްތަކާއި އަތޮޅުތަކުގެ ސްކޫލްތައް ގުޅިގެންކުރުމަށް ހަވާލުކުރެވޭ މަސައްކަތްތައް ޔުނިޓްތަކުން އަންގާގޮތެއްގެ މަތިން ކުރުމަކީ އެޓޯލް ޑެސްކުތަކުގެ ޒިންމާއެއްކަމުގައި މިސާކިއުލަރގައިވެއެވެ.\nއެޑިޔުކޭޝަން ޔުނިޓްތައް އެކުލަވާލިފަހުން ސްކޫލްތަކުގެ މަސައްކަތްތައް ސީދާ މިނިސްޓްރީ އޮފް އެޑިޔުކޭޝަން މެދުވެރިކޮށް ކުރުމުގެ ބަދަލުގައި ބައެއް ކަންތައްތައް ކުރަމުންދިޔައީ ޔުނިޓްތައް މެދުވެރިކޮށެވެ.\nބ. އޭދަފުށީ ޓީއާރުސީގއަި ވެސް އެޑިޔުކޭޝަން ޔުނިޓެއް ގާއިމްކުރެވިފައިވެ އެވެ. މި ޔުނިޓްގައި ސްޕްރިޑެންޓެއްގެ މަގާާމުގައި ހުންނެވީ އޭދަފުށީ އެލީޒާ އަލީ ރަޝީދު އެވެ. ދެން އެތަނުގައި މަސައްކަތްކުރާ ހުރިހާ މުވައްޒަފުންނަކީވެސް ކޮންޓެރެކްޓް އުޅުމުން ގެންގުޅޭ މުވައްޒަފުންނެވެ.


ފޮނުވާ އީމޭލަށް ޖަވާބު ލިބުން ލަސްވާތީ ސަފާރީތަކުގެ ފަޅުވެރިން ފަޅުތެރޭގަ މުޒާހަރާކޮށްފި!\nކަރަންޓީނު މުއްދަތު ހަމަވެފައިވާ ސަފާރީތަކުން އެމީހުން ފޭބުމާއިމެދު ގޮތެއް ނިންމައިދީ ފޭބުމުގެ ހުއްދައަށް އެދި އެޗްޕީއޭއަށް ފޮނުވާ އީމޭލްތަކަށް ޖަވާބުލިބުން ލަސްވަމުންދާތީ ޑިންގީ ތަކުގައި ފަޅުތެރޭގައި ޞުލްޙަވެރި މުޒާހަރާކޮށްފިއެވެ.\nބޯޑުތައް ހިފައިގެން ޑިންގީތަކުގައި ތިބެ ޞުލްހަވެރިކަމާއިއެކު މުޒާހަރާކުރަން ފެށީ މިއަދު ހަވީރުއެވެ. ސަފާރީތަކުން ބުނީ އެކަން ކުރަން ޖެހުނީ އެމީހުންގެ އީމޭލްތަކަށް އެއްވެސް ޖަވާބެއް ނުލިބި ގިނަ ދުވަސްވާތީ ކަމަށެވެ. "އަބަދުވެސް ނެރެނީ ސާކިޔުލާ! ސާކިޔުލާގެ ދަށުން ފޮނުވާ އީމޭލަށް ޖަވާބެއް ނުދޭ!"\nމިއަދު ހެނދުނު މިއަދުނޫހަށް މައުލޫމާތު ދިން ސަފާރީއަކުން ރޭ ބުނެފައިވަނީ އެ ސަފާރީން ގެސްޓުން ހުސްވިތާ މިހާރު ދޮޅު މަސް ދުވަސް ވެއްޖެ ކަމަށާއި ނަމަވެސް އަދިވެސް ފޭބުމުގެ ހުއްދަ ނުލިބޭ ކަމަށެވެ. މިއަދު މައުލޫމާތު ދިން މީހަކު ބުނީ 14 ދުވަސް ވުމުން ފޭބުމުގެ ހުއްދައަށް އެދުނުތާ4ދުވަސް ވެއްޖެ ކަމަށާއި ފޭބުމުގެ ހުއްދައަށް އެދި އެޗްޕީއޭއަށް އީމޭއިލް ކުރުމުން އަދިވެސް އެއްވެސް ޖަވާބެއް ނުލިބޭ ކަމަށެވެ.\n"އެހެންވެ ސަފާރީތަކުން މި ނިންމީ ޑިންގީތަކުގައި ސޯޝަލް ޑިސްޓެންސް ބާއްވައިގެން ޞުލްޙަވެރި މުޒާހަރާއެއް ކުރަން. އަޅުގަނޑުމެން އަޑުގަދައެއްވެސް ނުކުރާނަން! އަޅުގަނޑުމެންގެ ޝުޢޫރުތައް ބޯޑުތަކުގަ ހާމަކުރާނީ! އަޅުގަނޑުމެންގެ ތެރޭގައި ޢާއިލާ އާ ބައްދަލު ނުވާތާ 3،4މަސްވީ މީހުން އެބަ ތިބި. އަޅުގަނޑުމެން މިއެދެނީ ސާމްޕަލް ޓެސްޓް ކޮށްފަ ނަމަވެސް އަޅުގަނޑުމެންނަށް ޖަވާބެއް ދެއްވަން."\n"އިއްޔެވެސް ވަރަށް ގުޅިން އެކަމަކު އެއްވެސް ޖަވާބެއް ނުލިބޭ! ޖަވާބު ނުދެނީސް ފޭބުމަކީ ކުށެއް. އެހެންވެ ބިތިބީ ބަންދުވެފަ. ސަފާރީތައް ހުއްޓުމުން ވަރަށް ގޮތްގޮތްވެސް އެބަ މެދުވެރިވޭ. ވީމާ ބަންދުގައި ގޮތެއް ނުނިމި މިހެން ތިބުމަކީ ވަރަށް އުނދަގޫ ކަމެއް!" ކަމަށްވެސް އޭނާ ބުނެފައިވެއެވެ.


ގެއްލިގެން ހޯދާ ޑޮކްޓަރ ތިން ދުވަސްވީއިރުވެސް ނުފެނޭMikal News\nމޫދަށް އެރިއުޅެނިކޮށް ގެއްލިގެން ހޯދާ ޚާލިދު ޔޫސުފް. ފޮޓޯ: ޚާލިދު ޔޫސުފް ފޭސްބުކް ޕޭޖް\nގެއްލިގެން ހޯދާ ޑޮކްޓަރ ތިން ދުވަސްވީއިރުވެސް ނުފެނޭ\n13 މެއި 2015, 16:19 |\nފުވައްމުލަކު އަތޮޅު ހޮސްޕިޓަލުގައި މަސައްކަތްކުރާ އެތެރެހަށީގެ ހާއްސަ ޑޮކްޓަރ ޚާލިދު ޔޫސުފް މޫދަށް އެރިއުޅިނިކޮށް ގެއްލިގެން ހޯދާތާ ތިންދުވަސް ވީއިރުވެސް އަދިވެސް ނުފެނެއެވެ.\nމިދިޔަ އާދީއްތަ ދުވަހު ހަވީރުގެ ވަގުތެއްގައި މާނޭރެ އަށް މޫދަށް އެރިއުޅެނިކޮށް ގެއްލުނު ޑޮކްޓަރު ތިންދުވަސްވީއިރުވެސް އަދިވެސް ނުފެނެއެވެ. ޑޮކްޓަރ ހޯދުމުގެ މަސައްކަތް މިހާރުވެސް މެދު ނުކެނޑި ކުރިއަށް އެބަގެންދެއެވެ. އާދީއްތަ ދުވަހު ހަވީރު ޑޮކްޓަރ ގެއްލުމާއި އެކު ހޯދުމުގެ މަސައްކަތް ޑައިވަރުންގެ އެހީތެރިކަމާއި އެކު ކުރިއަށް ގެންގޮސްފައިވެއެވެ. އަދި އެރޭ ދެ ދޯންޏެއްގައި ކަނޑުގެ ސަރަހައްދު ބަލާފައިވެއެވެ. ނަމަވެސް ވިއްސާރަވެ މޫސުން ގޯސްވުމުގެ ސަބަބުން ދޯނީގައި ޑޮކްޓަރ ހޯދުމުގެ މަސައްކަތަށް ހުރަސް އެޅިފައިވެއެވެ.\nރޭގެ ވަގުތެއްގައި މާނޭރެ ސަރަހައްދުން އޮޔާދިޔަ އެއްޗެއް އެސަރަހައްދުގައި އޭރު ތިބި ބަޔަކަށް ފެނިފައިވެއެވެ. މަންޒަރު ދުށް މީހަކު ބުނިގޮތުގައި ރޭގަނޑުގެ ވަގުތުކަމުން އެއީ ކޮންއެއްޗެއްކަން ސާފުވާގޮތެއް ނުވިކަމަށާއި އަދި އެފެނުނު އެއްޗެއް ނެރާއި ދިމާލުން ބޭރަށް އޮޔާއި އެކު ގޮސްފައިވާކަމަށެވެ. އަދި ރޭވެސް ބައެއް ޑައިވަރުން އެސަރަހައްދުގައި ފީނާއި ހޯދާފައިވެއެވެ. އެސަރަހައްދުގައި ހަރަކާތްތެރިވި ބައެއް މީހުން ބުނާގޮތުން އެއީ ގެއްލިގެން ހޯދާ ޑޮކްޓަރުގެ ހަށިގަނޑު ކަމަށް ލަފާކުރެވޭ ކަަމަށެވެ. ސަބަބެއް ކަމަށް ބައެއް މީހުން ބުނަނީ އެސަރަހައްދުގެ ރާޅާއި އޮއި ހުރި ގޮތުންނެވެ.\nޑޮކްޓަރު ގެއްލުނު ދުވަހުން ފެށިގެން ކޮންމެ ދުވަހަކުވެސް އެމްއެންޑީއެފްގެ ޑައިވަރުންނާއި ފުވައްމުލަކު ޒުވާނުން ގުޅިގެން އެސަރަހައްދުގެ ކަނޑުގެ އަޑިއާއި އަތިރިމަތީ ސަރަހައްދުތައް ބަލަމުން ގެންގޮސްފައިވެއެވެ.\nޑރ. ޚާލިދު ޔޫސުފް އަކީ ޕާކިސްތާން ރައްޔިތެކެވެ. އޭނާ ގެއްލުމުގެ މިހާދިސާ ހިގުމާއި ގުޅިގެން އޭނާގެ އާއިލާ ބަޔަކު ފުވައްމުލަކަށް އައިސްފައިވެއެވެ.


SunOnline: Pyrard ge Navaa eku4garunu ge maazee ah feenaalamaa\nމާހިލް މުހައްމަދު 05 Jun 2019, 12:14\nމީލާދީ ގޮތުން، 1601 ވަނަ އަހަރުގެ މޭ މަހުގެ ތެރޭގައި ފަރަންސޭސި ވިލާތުގެ ސޮން މަލޯއިން ދެ އޮޑި ދަތުރަށް ފުރީ މާ ބޮޑަށް އޭރު ގޮތް އެނގިފައި ނުވާ އިރުމައްޗާއެކު ވިޔަފާރި ކުރެވޭނެ ގޮތްތަކެއް ފެނޭތޯ ބަލާށެވެ. ފަރަންސޭސި ދަތުރުވެރިޔާ ފްރަންސުއާ ޕިރާޑުގެ އިސްވެ ހުރި އޮޑި، "ކޯބިން" ގެ މާލިމީ ކަމުގައި މި ދަތުރު ފެށިތާ މާ ގިނަ ދުވަހެއް ނުވެ ކުރިމަތިވީ ބަދުނަސީބެވެ. މި އޮޑިތަކަށް ކުރިމަތިވީ ބަދުނަސީބުގެ މައްޗަށް ބަދުނަސީބެވެ.\nދަތުރުގެ ފެށުންވެސް ދިޔައީ ގޯހުންނެވެ--"ކޯބިން"އޭ ކިޔުނު އޮޑީގެ ކުނބު ބިނދިއްޖެ އެވެ. އެއާއެކު، ފަޅުވެރިން ނާއުންމީދުވެ، އޮޑިތައް ދޫކޮށް ކަނޑަށް ފުންމާލާނެ ކަމަށް އެ މީހުން ބުނަން ފެށީ އެވެ. ދެން އޮތް ދެ އޮޑިއަށް މަގު އޮޅި ކަނޑަށް ބެހުނީ އެވެ. ދުވާލުގެ ގަދަ ހޫނުގައި ހުރިހާ އެއްޗެއް ހަލާކުވަނީ އެވެ. ވިލާތުން ގެނައި ކާބޯތަކެތީގައި ފުޅަ އަޅައި ނިމިއްޖެ އެވެ. ބަޓަރުކޮޅު ވިރި، ވީ ތެލަށެވެ. ކާނެ އެއްޗެއް ނެތް ތަނުގައި، ބަލިމަޑުކަން އޮޑިތެރޭ ފެތުރި، މީހުންތައް މަރުވާންވެސް ފަށައިފި އެވެ. އަދި އޭރު އިންޑިއާ ކަނޑުވެސް ހުރަސް ނުކުރެވެ އެވެ.\nޕިރާޑުގެ އޮޑި ގޮއިފުޅަފެހެންދޫގައި އުރުނު ދިމާ ފާހަގަކޮށްފައި ---\nއުފަލެއް ލިބުނީ ދަތުރަށް ފުރިތާ އަހަރެއްހާ ދުވަސް ފަހުން، އިންޑިއާ ކަނޑުގެ ދެކުނުގައި އޮންނަ ކޮމޮރޮސް ޖަޒީރާގެ ރަށަކަށް މަޑުކުރެވުމުންނެވެ. ސާފު ވައިކޮޅެއް ނޭވާލާން ލިބުމުން، ގައި ބާރު ދެރަވެފައި ތިބި ފަޅުވެރިން ވަރު ޖައްސާލައިފި އެވެ. ދެން އަނެއްކާވެސް ދަތުރަށް ފުރީ، 1602 ވަނަ އަހަރުގެ ޖޫން މަހުގެ ތެރޭ އެވެ. މަހެއްހާ ދުވަސް ފަހުން މަހަލްދީބު، ނޫނީ ރާއްޖޭގެ އަތޮޅުތައް ފެންނާން ފެށި އެވެ.\nޖުލައި ދެވަނަ ދުވަހުގެ ރޭ އޮޑީގެ ކައްޕިތާނު އޮތީ ބަލި އެނދުގަ އެވެ. ފަޅުވެރިން މަސްތުގެ ހާލަތުގައި މަޖާ ނަގައި އުޅުމަށްފަހު އިސާހިތަކު "ދެމިއްޖެ"އެވެ. އޮޑީގެ ހުންގާނުގައި މީހަކު ނެތި، އޮޑި ބެހިގެން ދަނީ އެވެ. އެ ރޭ ފަތިހު "ކޯބިން"ގެ ފަޅުވެރިންނަށް ދަތުރުގެ އެންމެ ބޮޑު އާފާތް ލައްވާލި އެވެ. ކުރިމަތިން ފެންނާން އޮތް، ރާއްޖޭގެ ރަށެއްގެ ބޭރު ފަރަށް "ކޯބިން"އޭ ކިޔުނު ޕިރާޑްގެ އޮޑި އުރިއްޖެ އެވެ. އެއީ މާޅޮސްމަޑުލުގެ ދެކުނުން އޮތް ކުޑަ އަތޮޅުގެ، އުތުރެވެ. އެ މީހުން ކިޔާ ގޮތުން ނަމަ، އެ އޮޑި އުރުނީ ޕައުލާދޯއޭ ކިޔާ ރަށަކާ ކައިރިއަށެވެ.\nފަރަންސޭސި ދަތުރުވެރިޔާ ފްރަންސުއާ ޕިރާޑުގެ ބޮޑު ބަދުނަސީބު ލައްވާލީ ރާއްޖޭގެ، ގޮއިފުޅަފެހެންދޫ އަތޮޅުންނެވެ. އެއީ ބ. ފުޅަދުއާ އެ އަތޮޅު އިންނަފުއްޓާ ދޭތެރޭގެ ހިސާބެކެވެ. ކޯބިން ފަރަށް އުރިި، ކަނޑުވާން ފެށި އެވެ. ކޯބިންގެ އެންމެ އަޑީ ކޮޓަރިއަށް ލައި ރައްކާކުރި މުދަލާއި، އަޑީގެ ދެފަރާތުގެ ބަނޑުފިލާގައި ހައްޔަރުކޮށް ރައްކާކޮށްފައި ހުރި މުދާވެސް ކަނޑުވީ އެވެ.\nޕިރާޑުގެ ކޯބިން އޮޑި ދަތުރުކުރި މަގު ---\nއެ އޮޑިން ސަލާމަތް ކުރެވުނު ބައެއް ތަކެއްޗާއި ހަތިޔާރު، ހިފައިގެން އެ މީހުން މަސައްކަތް ކުރީ ކައިރީގައި އޮތް ރަށަށްް އަރައި ހިމާޔަތް ހޯދާށެވެ. ނަމަވެސް ޕިރާޑު ލިޔެފައިވާ އޭނާގެ ދަތުރުނާމާގައި ބުނާ ގޮތުގައި، ކޯބިން ފަރަށް އެރި ތަނާ އެންމެ ގާތުގައި އޮތް ފުޅަދޫއަށް އެރުމަށް ފުޅަދޫ މީހުން ހުއްދަ ދިނީ ޕިރާޑުމެންގެ އަތުގައި ހުރި ހަތިޔާރު ރަށު މީހުންނާ ހަވާލުކުރުމުންނެވެ. ރަށަށް އެރުމާއެކު ކޯބިންގެ ފަޅުވެރިންގެ މިލްކިއްޔާތު މުޅިން ގެއްލިއްޖެ އެވެ. ރަށު މީހުން އެ މީހުންގެ މުދާތައް ފޭރިގަތީ އެވެ.\n"އެއަށްފަހު [އެމީހުން] އަހަރެމެން ގެނައި ފޮށިވައްޓާއި ހެދުންތައް، ރަނގަޅަށް ހޯދާ ބެލި އެވެ. އެއަށްފަހު، އަހަރެމެން ގެނައިހާ އެއްޗެއް ގެންދިޔައީ މިއީ ރަސްގެފާނުގެ މިލްކުވެރި ތަކެއްޗޭ ބުނެފަ އެވެ،" ޕިރާޑު އޭނާގެ ދަތުރުނާމާގައި ލިޔެފައިވެ އެވެ. އެ ޒަމާނުގައި ރާއްޖެއަށް ލައްވާ ނާ ފަހަރުގައި ހުންނަ މުދަލަކީ ރަސްގެފާނުގެ މުދަލަށް ވެއެވެ.\nއެހެން ނަމަވެސް "ކޯބިން"ގައި ޕިރާޑުމެން ރައްކާކުރި ޚަޒާނާ، ފުޅަދޫއަށް އެރުވީ ވަގަށެވެ. އޭގެ ތެރޭގައި އަގުބޮޑެތި މުދަލާއި ރިހި ހިމެނެ އެވެ.\n"އެނަވުގެ ފަޅުވެރިންގެ 500 ކްރައުންއާއި އަދި އެކި މީހުންގެ 500 ކްރައުން ހުއްޓެވެ. އެ ހުރިހާ އެއްޗެއް ރައްކާކުރީ އެކި މީހުންގެ ކަމަރުގައެވެ. އެކަމަކު އެންމެންގެ އަތަކު މި ޒާތުގެ ފައިސާ ރައްކާކުރާ ކަމަރެއް ނެތެވެ،" ޕރާޑު ލިޔެފައިވެ އެވެ.\nރަށު ރައްޔިތުންނަށް މި ފެނިއްޖެނަމަ ވާނީ ރަސްގެފާނުގެ މިލްކިއްޔާތަށެވެ. އެހެންކަމުން ސިއްރިއްޔާތުގައި ރަށަށް އެތަކެތި އަރުވައި، ފުޅަދޫގައި އެ މީހުން އެތަކެތި ވަޅުލީ އެވެ.\nމިހާރުވެސް ފުޅަދޫގައި އޮންނަ "ފައިސާ ވަޅުގަނޑެއް"ގެ ވާހަކަ މީހުން ދައްކައި އުޅެ އެވެ. އެކަމަކު އެވީތަނެއް އޭގެ ހަގީގަތެއް އެނގޭ މީހަކު މިހާރު ދުނިޔެއަކު ނެތެވެ.\nޕިރާޑުގެ ހަނދާނުގައި އޭނާގެ އުފަން ރަށް ލާވާލްގައި ހަދާފައި ހުރި ބިނާއެއް ---\n"ގަސްދުކުރީ އަހަރެމެން އެންމެންނަށް ޖެހުނު ބޮޑު ބޭނުމެއްގެ ކުރިން، އެތަކެތި ނުނެގުމަށެވެ. އެކަމަކު މާ ގިނަ ދުވަހެއްނުވެ، އެބައިމީހުން ބަނޑަށް މަރުވާން ތައްޔާރުވެގެން އެ ވަޅުލާފައި ހުރި ތަކެތި ނެގުމަށް މަޖުބޫރުވެއްޖެ އެވެ. ދެން އެ ރަށު މީހުން ގާތު، ކާބޯތަކެތި ގެނެސްދީފިނަމަ ފައިސާ ދޭނެކަން އަންގައިފީ މެވެ. ރިހީގެ ބަދަލުގައި އެބައިމީހުން ކާބޯތަކެތި ދޭނެކަން ޔަގީނެވެ،" ޕިރާޑު ލިޔެފައިވެ އެވެ.\nނަމަވެސް ކާބޯތަކެތި ގަންނަން ޖެހުނީ ނުއަގުގަ އެވެ. ރިހީގެ އަގު މާ މަތިވުމުން، މާރުކުރެވޭނެ ގޮތެއް ނުވި އެވެ. އެންމެ ފަހުން ފުޅަދޫ މީހުންގެ އަތުން ޕިރާޑާއި އޭނާގެ ފަޅުވެރި ކާ ތަކެތި ގަތީ އަގުގެ ގޮތުގައި މީހަކަށް ހައެއްކަ ރިހި ފައިސާ ފޮތި ދީފަ އެވެ.\nޕިރާޑު ރާއްޖޭގައި ކުރި ތަޖުރިބާ އާއި، ދިވެހިބަހާއި ބައެއް އެހެނިހެން ކަންކަންވެސް ރާއްޖެއިން ދަސްކުރި އިރު، ފަރަށް އުރުނު އޭނާގެ އޮޑި ކޯބިންއަށް ވީ ކިހިނެއް ހެއްޔެވެ؟\nބ. ފުޅަދޫ ކައުންސިލުގެ ޒިންމާދާރު ވެރިޔާ، އަދި ތާރީހުވެސް ދިރާސާ ކުރައްވާ އެސިސްޓަންޓް ޑިރެކްޓަރު އަލީ އަޒްހަރު ވިދާޅުވި ގޮތުގައި، ކޯބިން ފަރަށް އެރި ތަނާ މެދުވެސް އޮތީ ހިލާފެއް އުފެދިފަ އެވެ.\n"ދިވެހިބަހާ ތާރީހަށް ހިދުމަތްކުރާ މަރުކަޒަށްވެސް ނޭނގެ އެ ޕޮއިންޓެއް. އެމީހުން ދައްކަނީ މިތާގައި އަރާފައި އޮންނަ ދަގަނޑު ބޯޓެއް. އެކަމަކު ޕިރާޑުގެ ޒަމާނަކީ ލަކުޑި އޮޑީގެ ޒަމާނެއް. ޕިރާޑު އެކަން ލިޔެފައިވެސް އޮންނާނެ،" އަޒުހަރު ވިދާޅުވި އެވެ.\nއަޒްހަރު ވިދާޅުވި ގޮތުގައި، މި ދަގަނޑު ބޯޓެއް އޮންނަނީ އިންނަފުށީގެ މާ ހުޅަނގުގައި އޮންނަ ޕޮއިންޓެއްގަ އެވެ.\nނަމަވެސް ކޯބިން އެރީ އިންނަފުށީގެ އިރުން އޮންނަ ހިސާބަކަށް ކަމަށް އަޒުހަރު ވިދާޅުވި އެވެ. އަޒްހަރު އެހެން ވިދާޅުވަނީ، އެ ދިމާލުގައި ވަރަށް ފަހަކާ ޖެހެންދެން ހައެއްކަ ފޫޓެއްހާ ދިގުމިނުގެ ސަންދޯކެއް ޒާތުގެ އެއްޗެއް އަޑީގައި ފެންނާން އޮންނާތީ އެވެ.\n"އެ ދިމާލު ތޮށިމަތީގައި، އަޅުގަނޑުމެން މެދުބޭރޭ ކިޔާ ހިސާބު އެއީ. އެ ނާ ހަލާކުވެގެން ދިޔަ އިރު އޭގެ ތެރޭގައި އޮތް އެއްޗެއް ވިއްޔާ އެތަނަށް ވެއްޓޭނީ. ސީދާ ލޮކޭޓުކުރީ އެގޮތަށް. އެކަމަކު މިހާރު ނެތް. މިރަށު މީހުން ދޯނީގައި ކަނބާފައި ދާ ހިސާބުގައި ހުރި އެއްޗެއް އެއީ. ބައެއް މީހުން ވަޅިން ކާއްތާފައި ބުނޭ ރިހި ކުލައިގެ އެއްޗެއް ކަމަށް އެއީ. މިހާރަކު އެޔެއް ނެތް،" އަޒުހަރު ވިދާޅުވި އެވެ.\nއަޒްހަރު ވިދާޅުވީ އެ "ސަންދޯކަކީ" އޭގެ ޒާތުގައި ބަރު އެއްޗެއް ކަމަށެވެ. އެ އުފުލޭނީ ގައިމުވެސް ސޭއްލާއެއް ކަހަލަ އެއްޗަކުން ކަމަށް އޭނާ ވިދާޅުވި އެވެ. އެހެން ކަމުން އޭނާ ލަފާކުރައްވަނީ ބަޔަކު އެ ސަންދޯއެއް އެތަނުން ނެގީ އެވެ.\nޕިރާޑުގެ އެ ލަކުޑި އޮޑީގެ އެއްވެސް އަސަރެއް އެ ސަރަހައްދުގައި މިހާރު ނެތެވެ. ބައެއް މީހުން ބުނާ ގޮތުގައި އެ ދިމާލުގެ ކަނޑުއަޑިން ރިހި ފައިސާފޮތި މަދުމަދުން ފެނެ އެވެ. ނަމަވެސް މިއަށް ބާރުދޭ ހެއްކެއް ނުފެނުނެވެ.\nކޯބިން އުރުނު ސަރަހައްދުން ފެށިގެން ވަށައިގެން އެއް ކިލޯމީޓަރުގެ ސަރަހައްދަކީ 2011 ވަނަ އަހަރުގެ ޖޫން މަހުގެ ފަސްވަނަ ދުވަހުން ފެށިގެން ހިމާޔަތްކޮށްފައިވާ ހާއްސަ ސަރަހައްދެކެވެ. މި ސަރަހައްދަށް މީހުން ފީނަންވެސް ގޮސް އުޅެ އެވެ. ނަމަވެސް މާ ގިނަ ވާހަކަތަކެއް މިތަނާ ބެހޭގޮތުން މީހުން ނުދައްކަ އެވެ.\nއެހެން ނަމަވެސް، ޕިރާޑުގެ ދަތުރުނާމާގައި ރާއްޖޭގެ ވާހަކަތައް ލިޔެ ދިވެހި ތާރީހަށް މުއްސަނދި އެތަކެއް ވާހަކަތަކެއް ލިބުނީ މީގެ ހަތަރު ގަރުނު ކުރިން ކޯބިންއޭ ކިޔުނު އޮޑި، ގޮއިފުޅަފެހެންދޫގެ ފަރަށް އެރުމުގެ ހާދިސާ ހިނގީމަ އެވެ. ދަ ރެކް އޮފް ކޯބިންގެ ތާރީހީ މުހިންމުކަމުން އެތަނުގައި ފީނާލާ ހިތެއް ނުވޭހެއްޔެވެ؟ ދިވެހި ތާރީހުގައި މިފަދަ އެތައް ތަނެއްގެ ވާހަކަތައް ކިޔައިދެ އެވެ.


Rayyithun Gayah Badi Jehy Nasheed - Adhurey - Vaguthu\nރައްޔިތުން ގަޔަށް ބަޑި ޖެހީ ނަޝީދު - އަދުރޭ\nރައީސް އަބްދުﷲ ޔާމީން އަބްދުލް ޤައްޔޫމްގެ ވެރިކަން ދިފާއު ކުރުމަށް ރައްޔަތުންގެ ގަޔަށް ބަޑިވެސް ޖަހާނެކަމަށް ކުރީގެ ރައީސް ނަޝިދު ވިދާޅުވި ވިދާޅުވުމަށް ޕީޕީއެމްގެ ނައިބްރައީސް އަބްދުއް ރަހީމް އަބްދުﷲ ރައްދު ދެއްވަވާފިއެވެ.\nއަމިއްލަޔަށް އިސްތިއުފާ ދެއްވި އަދި މިހާރު 13 އަހަރުގެ ޖަލު ހުކުމެއް ތަންފީޒުކުރައްވަމުން ގެންދަވާ ކުރީގެ ރައީސް މުހައްމަދު ނަޝީދު ރާއްޖެ ޓީވީ އަށް ދެއްވި އިންޓަވިއުއެއްގައި ވިދާޅުވީ، ސަރުކާރު ދިފާއު ކުރުމަށް ރައީސް ޔާމީން ބަޑި ވެސް ޖައްސަވާނެ ކަމަށެވެ.\nމިވާހަކައަށް ރައްދު ދެއްވަވާ ޕީޕީއެމްއިން މިއަދު ބޭއްވި ނޫސް ކޮންފަރެންސްއެއްގައި ވާހަކަފުޅު ދައްކަވަމުން އަދުރޭ ވިދާޅުވީ، މީގެ ކުރިން ރައްޔަތުންގެ ގަޔަށް ބަޑިޖެއްސެވީ ކާކުކަން ރައްޔަތުންނަށް އެނގޭކަމަށެވެ.\n"ކާކުބާ މިކަން ކުރީ؟ އަޅުގަނޑުމެން ދުށީމު6ފެބްރުއަރީ 2012 ވަނަ ދުވަހުގެރޭ ފަތިހުގެ ވަގުތެއްގައި ރަބަރު ވަޒަންލީ ބަޑި ދިވެހި ފުލުހުންނާއި ސިފައިންގެ ތެރެއަށް ރައީސް ނަޝީދުގެ އޯޑަރަށް ޖެއްސެވި ތަން. ކޮން ބައެއްތޯ ކައިރީގައި ލަފާ ދެއްވަން ތިއްބެވީ؟" އަބްދުއްރަހީމް ވިދާޅުވި އެވެ.\nނަޝީދުގެ ވެރިކަން7ފެބްރުއަރީ 2012 ގައި ނިމުމަކަށް އައީ، އެމަނިކުފާނުގެ އަނިޔާވެރިކަމަށާއި ލާދީނީކަމަށް ކެތްނުކުރެވިގެން ރައްޔަތުން މަގުމަށްޗަށް ނިކުމެ މުޒާހަރާ ކުރަންފެށުމުންނެވެ. ނަޝީދު ވެރިކަމުން އިސްތިއުފާ ދެއްވުމަށްފަހު އޭރު ވިދާޅުވީ ވެރިކަމުން ބޭލުވީ ބޮލުގައި ބަޑި ޖައްސައިގެން ކަމަށެވެ.\nމާޗް 8, 2018 20:30\nޖަލު ހުކުމޭ ކޮންމެ ފަހަރަކު ތި ލިޔަނީ ޖަލު ހުކުމް ތަންފީޒުކުރަން އޮންނާނީ ޖަލުގަ ދެއްތޯ!!\nނަޝީދު އެކަން ނުކުރަންވެގެން ޗެރިކަމުން ފޭބީ. ކަޅޭމެން މުޅި އާބާދީ ޖަލަށް ލައިގެން ވެސް ވެރިކަން ކުރަން. އެންމެން ޖަލަށް ލާފަ ދެން ކޮންބައެއްގެ ވެރިކަމެއްބާ ކުރާނީ. ކާޅުގެ ވެރިކަން ކަމަށް ވެދާނެ\nމާޗް 8, 2018 21:20\nމާޗް 8, 2018 21:27\nކަލޭމެންތިންމީހުންނަށްވާވަރުކުރޭ ދެންއިތުރުމިޙަކުނެތީތަ ޕޮލިހުންނަ ސިފައިންނާ ތިންމީހުެން ބަޑިޖެހީ ޔާމީން ބަޑިޖާހާނީވެސްޔާމީން ލަދުކުޑަ އަދުރޭ އަގައިގަ ދުލެއްއޮތީމައަރާ ހަޅޭއްލަވާނެކަމެއްނެތް\nމާޗް 9, 2018 00:15\nސޮލީބު އަންނި ބުނެގެން ރަބަރު އުންޑަ ޖެހީ މިކަލޭގެޔަށް އެދުވަހު ފެނުނީ ހުދުހެދުމުގަ ތިބި ގޮތްނޭގޭ އާދަޔާހިލާފުބަޔަކު މިކަލޭގެޔާ ދިމާޔަށް އައްނަތަން..............


Athireege Ali Manikufaan Jagadaa 1\n1 May 19, 2015, 23:12 އައްޑޫލައިވް\nމިއީ މީދޫގެ ތާރީޚުގައި ފަހަކަށް އައިސް ހިގާފައިވާ އެންމެ ބޮޑު އެއްގަޑުބަޑުގެ ވާހަކައެވެ. މާކުރީގެ ވާހަކައަކަށް ނުވިޔަސް މިއީ ލިޔެ ރައްކާކުރަން ޖެހޭ ވަރުގެ ވާހަކައެކެވެ. މީދޫގެ ތާރީޚާއި ގުޅުން ހުރި މުހިއްމު ވާހަކައަކަށްވާތީ އެވެ. މިއީ ވަފާތެރިކަމާއި ހަރާންކޯރުވުމާއި މިހެން ގޮސް ހުރިހާ އަސަރުތައް އެކުލެވޭ ވާހަކައެކެވެ. ފަހުތިބީންނަށް އިބުރަތަކަށް ވާވަރުގެ ހަގީގީ ވާހަކައެކެވެ. ވާހަކައިގެ މައިގަނޑު ގުޅިފައިވަނީ އަތިރަގޭ އަލިމަނިކުފާނާއެވެ. ވާހަކައިގެ އަސްލަކީ މީދޫގެ ރައްޔިތުންނަށް އަލިމަނިކުފާނު ދިން ކޮޅުކެއްސެވެ.\nވާހަކައިގެ ނިމުމަކީ އަލިމަނިކުފާނު މީދޫގައި ބިނާކޮށްފައި ހުރި ގަނޑުވަރެއްކަހަލަ ގެ ރައްޔިތުން ނިކުމެ ތަޅައިލުމެވެ. ތާރީޚަކީ ގިނަފަހަރަށް ހިތި ބޭހެކެވެ. ބައެއް މީހުންނަށް ބައެއްކަހަލަ ސަބަބުތަކާއި ހެދި ތާރީޚު ހަޖަމުކުރަން ދަތިވާނެއެވެ. ވާހަކަ މިލިޔަނީ މިކަން އެނގިހުރެއެވެ.\nއަލިމަނިކުފާނުގެ މައިގަނޑު މަސައްކަތަކީ ވިޔަފާރިކަމު ބޭރަށް ދަތުރުކުރުމެވެ. މިގޮތުން އެއްފަހަރަކު އޮޅުދޫ ކަރައަށް ފުރަން ތައްޔާރުވެއްޖެއެވެ. އެއީ 1958 ވަނަ އަހަރެވެ. އޮޑިއަށް ބޯފެނާއި ކާތަކެތި ލައިފިއެވެ. ދަތުރަށް ބޭނުންވާ ދަރާއި އެހެނިހެންވެސް ސާމާނު ލައިފިއެވެ. ފަޅުވެރިންނާއި ދަތުރުވެރިން ވެސް އެމީހުންގެ ފޮށި ތަންމަތި އޮޑިއަށް އަރުވައިފިއެވެ. ވިޔާފާރި މުދާ ވެސް ލައިފިއެވެ. އެއީ ހިކިކަނޑުމަހާއި ރިހާކުރެވެ. ބޮއްޔާއި ރޯނެވެ. ކާއްޓާއި އައްޑޫ ބޮނޑިއެވެ. ހުއްކަރާއި އާރޮހެވެ. ކުފުރާ އާއި އަސާރަ އެވެ. މާލިމީއަކީ އޮޑިވެރިޔާ އަލިމަނިކުފާނެވެ.\nމިދަތުރުގައި ފުރީ މީދޫގެ ސާޅީސް މީހުންނެވެ. އެއީ އެދުވަސްވަރު ރަށުގައި ތިބި އެންމެ ހީވާގި ހަރަކާތްތެރި ޒުވާނުންނެވެ.\nދުވަސްވަރަކީ ރިޔަލުގެ ދުވަސްވަރެވެ. ގިނަ މީހުން އޮޅުދޫ ކަރަޔަށް ދަތުރު ކުރަނީ އައްޑޫން އައިސް މާލެ އަތޮޅާއި ހަމަަކޮށްފައި ސުރައްޔާނަށް ދީލާލައިގެންނެވެ. އޭރުން އުތުރަށް ދާންވާ މިންވަރަށް ހުންނާނީ އާދެވިފައެވެ. އޮޅުދޫ ކަރަޔަށް ދާނަމަ އުތުރު ކުރުމަކީ ކޮންމެހެން ކުރަންޖެހޭ ކަމަކެވެ. މި ފަދައިން ދަތުރު ކުރުމުން މޫސުން ރަނގަޅުނަމަ ޖެހިގެން އަންނަ ދުވަހު ނޫނީ ދެވަނަ ދުވަހު ތިބޭނީ އޮޅުދޫ ކަރައިގައެވެ. ސަމުގާގެ މިސްރާބުން ނަމަ ދުއްވާނީ އައްޔޫޤު އީރާނަށެވެ. ނުވަތަ ސާޅީ އަށެވެ. މި ގޮތަށް ދަތުރު ކުރެވޭނީ އަރުލާއި ތޫލާއި އެއްވަރުވާގޮތަށެވެ. މި މިސްރާބަށް ދާނީ މާލެ ނުވަދެ އޮޅުދޫ ކަރަޔަށް ދަތުރުކުރާނަމަ އެވެ.\nއަތިރަގޭ އަލިމަނިކުފާނު، އަލިބެއްޔާގެ މުހައްމަދު ދީދީ، އައްޓިއަރި އަހައްމަދު ދީދީ، އައްޓިއަރި މުހައްމަދު ދީދީ، އަލިބެޔާގެ ހުސޭނު، އެޅަތޮށިގޭ މުހައްމަދު ތައްކާނު (ވަށޮދިޔަގެ ބެއްޔާ)، އެޅަތޮށިގޭ ހަސަން ތައްކާނު، ބޭބެއަލިޔަގެ ހުސޭނު، ދޮން އަލިބެޔާގެ ހުސޭނު (މީނާއަކީ ހައްވާއްކަލޯގެ މުހައްމަދާގެ މަންމަ ފަރާތު ބޮޑުބޭބެ އެވެ. މީނާ އަކީ ވަރަށް މޮޅު ރައިވެރިއެވެ. މި މީހުންނަކީ ފުދޭވަރަކަށް އަތްމަތި ތަނަވަސް ބައެކެވެ. ބާނިޔާ ވެސް ބޮޑު ބައެކެވެ)، ކުންނިއަރި އިބްރާހިމް ދީދީ، ކަދީދަގެ ކަޅާ (ކަޅޮބެއްޔާ)، މުހައްމަދު ނަޖީބު (މުދިންބޭބެ)، މާދަރިގޭ އަބްދުﷲ ދީދީ (މާދަރިގޭ ބޭބެ)، މިސްކިތްދޮރެގޭ އަހުމަދު ދީދީ، ސަންފާގެ މަނިކާ، ކަލޯގެ އަހުމަދު، ދޮންފުތާގެ ތުއްތޫ، އެޅަފުތާބެއްޔާގެ ރަޝީދު، ބަނޑިހިގޭ އަބްދުލް ގަނީ މިއެވެ.\nހުވަދޫގައި ތިބެފައި ފުރިފަހުން ހިކިފަސްތަނެއް ނުފެނި ބަރާބަރު ހަފުތާއެއް ފާއިތުވުމަށް ފަހު ކޮންމެވެސް ތަނެއް ފެނާން ފަށައިފިއެވެ. ފަޅުވެރިއަކު ކުނބަށް އަރާފައި ބުންޏެވެ. ދުރުން އެ ފެންނަ ތަނެއް އަދި އެގޭވަރެއް ނުވެއެވެ. އޮޑީގެ އެހެން ފަޅުވެރިން ބުނެފިއެވެ. ތިޔަތަނެއް ބަލާފައި ނޫނީ ދުލެއް ނުކުރާނަމެވެ. މިހެން ކިޔާފައި އެދިމާލަށް އޮޑި އަނބުރާލައިފިއެވެ. ވަކި ވަރަކަށް ކާރިވުމުން އެއީ ކޮންތަނެއްކަން އެގިއްޖެއެވެ.\nއެމީހުން ކިޔާ ގޮތުންނަމަ އެއީ ވެލިގަމެވެ. އެއީ އޮޅުދޫކަރައިގެ ވެލަގަމް ވިހެރާ އެވެ. އެތަނާ ކައިރިކުރެވުނުއިރު އިރު އޮއްސެނީ އެވެ.\nއޮޑި ކައިރިކުރެވުނު އިރު އޮރުވާގަނޑެއްގައި މަހަށް ނިކުމެގެން އުޅުނު މީހަކާ ދިމާވެއްޖެއެވެ.\nމިވަރުގެ އޮޑިއަކާއިގެން މިތަނަށް ވަދެނިކުމެވޭނެތޯ ސުވާލު ކުރީމާ މަސްވެރި ކަލޭގެ ބުންޏެވެ. އާއެކެވެ. ދެން ވަދެ ނިކުމެވޭނެ މަގު ދައްކައި ދިނުމަށް އެދުމުން ދިވެހި ހިކިމަސްކޮޅެއް ދިނުމަށް ޝަރުތުކޮށްފައި މީނާ މަގުދައްކައި ފިއެވެ.\nޖެހިގެން އައިރޭ އަނެއްކާވެސް ހަމަ އެމީހާ އޮޑި ދޮށަށް އައިސް މަސްވިއްކުމަށް އެދިގެންފިއެވެ.\nއެރޭ އޮޑީގެ މީހުން 25 ހަންދަރު މަސް ވިއްކައިފިއެވެ. މީނާ ވީއުފަލުން އޮޑީގެ އެންމެނަށް ކެއުމަކަށް ދައުވަތު ދީފިއެވެ. އޭނާގެ ގެއަށް ދާނެ މަގު ވެސް ބުނެދީފިއެވެ. ފަހުދުވަހު މެންދުރު އޮޑީގެ މީހުން ފެންވަރައި ނަލަހެދިގެން ގަޔަށް އަތަރު އޮއްސައިގެން މި ޖާފަތަކަށް ހިގައްޖެއެވެ. އެކި މީހުން ދިޔައީ އެކި މަގުން ކުދި ގްރޫޕުތަކަށް ބަހާލައިގެންނެވެ. މިހެން ހެދީ ރަށުގެ މީހުންނަށް ނުބައި ގޮތަކަށް ވިސްނަން ފުރުސަތު ނުދިނުމަށެވެ. އެގެއަށް ދިޔައިރު ސުފުރާ ހުރީ ތައްޔާރުވެ ފަތުރާފައެވެ. އޭގައި ނެތް އެއްޗެއް ނެތެވެ. އެހާވެސް ތަކެތި ގިނައެވެ.\nފުލުހުން ކުރާކަމަކީ ބަސްދަންނަ މީހުންނާއި އެކިއެކި ސުވާލުކޮށް ޚަބަރު އެހުމެވެ. އެމީހުންނާއި ކުރާ ސުވާލުތަކަކީ ކަލޭމެންނަކީ ކޮންބައެއްތޯ އާއި ކޮންތަނަކުން އައި ބައެއްތޯއެވެ. އަދި މިތަނަށް އައުމުގެ ބޭނުމަކީ ކޮބައިތޯއެވެ. ޖަވާބު ދިނީމަވެސް ކުރަނީ ހަމަ އެސުވާލެވެ. މިގޮތަށް އެއްދުވަހު ތިބެއްޖެއެވެ. ޖެހިގެން އައިދުވަހު ފަޅުވެރިން ރުޅި ގަދަވެއްޖެއެވެ. ވަށޮދިޔަގެ ބެއްޔާ އާއި އެގޭ ހަސަންބެއްޔާ ރުޅިގަދަވެގެން ބުނެފިއެވެ.\nކަލޭމެން ދައްކަނީ ތަކުންތާކު ޖެހޭ ވާހަކައެއްނޫނެވެ. މިތަނަށް ގެނައުމުގެ ބޭނުމަކީ ކޮބައިހެއްޔެވެ. ކާންނުދެނީހެއް އަގައިންވެސް ނުބުނާނަމެވެ. ފުލުހުން ބުންޏެވެ. ތިމަންމެންނަކީ ވެސް ފަގީރު ބަޔަކީމެވެ. މިތާގައި މިތިބެނީ ކުޑަކުޑަ އެތިކޮޅެއް ލިބިގެންނެވެ. ފަޅުވެރިން ބުނެފިއެވެ. ކަލޭމެންނީ ފާގީރުންކަމުގައިވިޔަސް އަދި މުއްސަދީންކަމުގައިވިޔަސް ފަރުވާލެއް ނެތެވެ.\nއަލިމަނިކުފާނު ދިޔައީ ގާލީ އަށެވެ. އެތަނަށް ގޮސް ފުލުހުންގެ ވެރިޔަކަށް ގުޅައިގެން ފަޅުވެރިން ހައްޔަރު ކުރުވިގޮތަށް އެމީހުން މިނިވަންވެސް ކުރުވައިފިއެވެ. ހަފުތާއެއް ވަންދެން ބަންދުގައި ތިބެން ޖެހުމުން ހުރިހާ ފަޅުވެރިން ތިބޭނީ ހިތްވަރު އެލި ބަލިކަށިވެފައި ކަމަށް އަލިމަނިކުފާނު ހީކުރިއެވެ. ކޮންމެއަކަސް ފަޅުވެރިން މިނިވަންވުމުން އެންމެން ދިޔައީީ އޮޑިއަށެވެ. ދެތިން ދުވަހެއްގެތެރޭގައި އެބަނދަރުން ފުރައިފިއެވެ. ދެން ގޮސްވަނީ ގާލީގެ ބަނދަރަށެވެ. އޮޑީގައި ބާކީ ދެން ހުރި މުދާތައް ވިއްކައިލީ ގާލީއަށެވެ. އެހާތަނަށް ދިޔައިރު ވިޔަފާރިކަންތައް އޮތީ މުޅިން ނިމިފައެވެ.\nނޯޓް:މި ތާރީހީ ލިއުމަކީ http://meedhoo.com ގެ ފަރާތުން "އައްޑޫލައިވް"ގެ ކިއުންތެރިންނަށް ގެނެސްދެއްވި އަގުހުރި ލިއުމެކެވެ.


ރާއްޖެއިން ބޭރުގައި ހާލުގައި ޖެހުނު ދަރިވަރުންނަށް ފައިސާގެ އެހީ ދެނީ ރާއްޖެއިން ބޭރުގައި ހާލުގައި ޖެހުނު ދަރިވަރުންނަށް ފައިސާގެ އެހީ ދެނީ\nރާއްޖެއިން ބޭރުގައި ހާލުގައި ޖެހުނު ދަރިވަރުންނަށް ފައިސާގެ އެހީ ދެނީ\nކޯވިޑް-19 ގެ ބަލިމަޑުކަމާ ގުޅިގެން ރާއްޖެއިން ބޭރުގައި ކިޔަވަން ތިބި ދަރިވަރުންގެ ތެރެއިން ހާލުގައި ޖެހިފައިވާ ދަރިވަރުންނަށް ފައިސާގެ އެހީ ދޭން ސަރުކާރުން ނިންމައިފިއެވެ.\nހާލުގައި ޖެހިފައިވާ ދަރިވަރުންގެ ޒަރޫރީ ބޭނުންތައް ފުއްދުމަށް ދެވޭ އެހީ، އިންސާފުވެރިކަމާއި ހަމަހަމަކަމާއެކު ފޯރުކޮށްދިނުމަށް ހަޔަރ އެޑިއުކޭޝަން މިނިސްޓްރީން ވަނީ އުސޫލެއް އެކުލަވާލާ އާއްމުކޮށްފައެވެ.\nމި އުސޫލްގެ ދަށުން ފައިސާގެ އެހީ ދިނުމަށް ހަމަޖެހިފައިވަނީ މޯލްޑިވްސް ކޮލިފިކޭޝަން އޮތޯރިޓީން ގަބޫލުކުރާ ކޯހެއް ހަދަމުންދާ ދަރިވަރުންނަށެވެ. އަދި އެ ދަރިވަރަކީ ސްޕޮންސަރެއްގެ އެހީގައި ކިޔަވަމުންދާ ދަރިވަރަކަށް ވެފައި އެ ދަރިވަރަކަށް ސްޕޮންސަރ ދެމުންގެންދިޔަ އެހީގެ މިންވަރު މަދުވެފައިވާ ދަރިވަރަކަށް ވާންޖެހޭނެކަމަށްވެސް އެހީއަށް އެދޭ ޝަރުތުތަކުގެ ތެރޭގައި ހިމެނެއެވެ. އަދި އަމިއްލަ ހަރަދުގައި ކިޔަވަމުން އަންނަ ދަރިވަރެއްނަމަ އަމިއްލަ އަށް ޚަރަދުތައް ހަމަނުޖެއްސޭ ނަމަ އެ ދަރިވަރުންނަށްވެސް މާލީ އެހީތެރިކަން އެދި ހުށައެޅޭނެއެވެ.\nދައުލަތުން މާލީ އެހީތެރިކަން ފޯރުކޮށްދިނުމަށް ނިންމާފައިވަނީ މިމަހުގެ 1 ގެ ކުރިން ކިޔަވަން ފަށާފައިވާ ދަރިވަރުންނަށެވެ. އަދި މިހާރުވެސް ރާއްޖެއިން ބޭރުގައި ހުރި ދަރިވަރަކަށް ވާންޖެހޭނެކަމަށްވެސް އެހީއަށް އެދޭ ޝަރުތަކުގެ ތެރޭގައިވެއެވެ.\nހަޔަރ އެޑިއުކޭޝަން މިނިސްޓްރީން އެކުލަވާލާފައިވާ އުޞޫގައި ވަނީ ދިވެހި ސަރުކާރުގެ ސްކޮލަރޝިޕެއްގައި ކިޔަވަމުންދާ ދަރިވަރުންނަކީ، ނުވަތަ ލޯނުގެ އެހީގައި ކިޔަވަމުންދާ ދަރިވަރުންނަކީ، ހަމަޖެހިފައިވާ އުސޫލުތަކުގެ މަތިން މިހާރުވެސް ފައިސާގެ ޢިނާޔަތް ލިބެމުންދާ ދަރިވަރުން ކަމަށް ވާތީ، މި ފަދަ ދަރިވަރުންނަށް މި އުސޫލުގެ ދަށުން އެހީއެއް ނުލިބޭނެކަމަށެވެ. ނަމަވެސް ކޯސް ފުރިހަމަ ކުރުމަށްފަހު، ކޯވިޑް-19 ގެ ބަލިމަޑުކަމާ ގުޅިގެން ދިވެހިރާއްޖެ ނާދެވިފައިވާ ދަރިވަރުންނަށް، މި އުސޫލުގެ ދަށުން އެހީއަށް އެދި ހުށައެޅުމުގެ ފުރުސަތު ލިބިފައިވާކަމަށްވެސް މި އުސޫލްގައިވެއެވެ.\nމި އުސޫލުގައިވާ ގޮތުން އެހީގެ ގޮތުގައި ދޭނެ މިންވަރު ކަނޑައަޅާނީ އެ ދަރިވަރަކު ހުރި ގައުމެއްގެ ސްޓައިޕެންޑް (ދިރިއުޅުމުގެ ޚަރަދަށް ސަރުކާރުން ކަނޑައަޅާފައިވާ އަދަދު) އަށް ބެލުމަށް ފަހުގައެވެ. އެގޮތުން ސްޓައިޕެންޑްގެ ގޮތުގައި ދުވާލަކަށް 50 ޑޮލަރަށް ވުރެ މަދުން ކަނޑައެޅިފައިވާ ގައުމެއްގައި ނަމަ، އެ ދަރިވަރަށް ދެވޭނީ އެ ގައުމުގައި ދުވާލަކަށް ކަނޑައެޅިފައިވާ ރޭޓުންކަމަށާއި ދުވާލަކަށް ޖެހޭ އަދަދު 50 ޑޮލަރަށް ވުރެ ބޮޑުވާ ނަމަ، އެ ދަރިވަރަށް ދޭނީ ގިނަވެގެން 50 ޑޮލަރުކަމަށް މި އުޞޫލްގައިވެއެވެ\nއެހީ ދޭނީ ގިނަވެގެން ދެ މަސް ދުވަހަށް ކަމަށާއި އީމެއިލް މެދުވެރިކޮށް އެހީއަށް އެދޭއިރު، އެހީ ބޭނުންވާ މުއްދަތެއް ބަޔާން ކުރަން ޖެހޭނެ ކަމަށް މި އުސޫލުގައިވެއެވެ. އެހީގެ ފައިސާ ޖަމާކުރާނީ އެ ދަރިވަރެއްގެ ބޭންކް އެކައުންޓަށް ކޮންމެ 14 ދުވަހަކުން އެއް ފަހަރުއެވެ.\nއެހީއަށް އެދި ހުށަހަޅާއިރު، އެ ދަރިވަރަކު ރާއްޖެ އިން ބޭރުގައި ހުރިކަން ކަށަވަރުކޮށް ދޭންޖެހޭނެ ކަމަށް ވެސް މި އުޞޫލްގައި ބަޔާންކޮށްފައިވެއެވެ. ނަމަވެސް އެހީ ދިން މުއްދަތު ހަމަނުވަނީސް، ރާއްޖެ އަތުވެއްޖެ ނަމަ، ބާކީ ހުރި ފައިސާ އަނބުރާ ދައްކަން ޖެހޭނެއެވެ.\nމި އުސޫލުގެ ދަށުން އެހީއަށް އެދި ހުށަހަޅާ ލިޔުންތަކުގައި ޞައްޙަނޫން މަޢުލޫމާތެއް ހުށަހަޅައިފައިވާކަން ސާބިތުވެއްޖެނަމަ ފިޔަވަޅު އަޅާނެކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއެވެ.


މަޖިލިސް ޕޯލްގެ ނަމުގައި އިހަވަންދޫޑޮޓްކޮމް އިން ޕޯލްއެއް ހުޅުވާލައިފި — Ihavandhoo.com\nމަޖިލިސް ޕޯލްގެ ނަމުގައި އިހަވަންދޫޑޮޓްކޮމް އިން ޕޯލްއެއް ހުޅުވާލައިފި\n25 ފެބުރުއަރީ 2014 10 އެޑްމިން\nއަންނަ މާރިޗު މަހުގެ 22 ވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލިސް އިންތިޚާބުގައި އިހަވަންދޫ ދާއިރާގެ ގޮނޑިއަށް، ވާދަކުރައްވާ ކެންޑިޑޭޓުންގެ ތެރެއިން އިހަވަންދޫޑޮޓްކޮމްގެ ކިޔުންތެރިންގެ ތާޢިދު އޮތް ކެނޑިޑޭޓެއް ބެލުމުގެ ބޭނުމުގައި އިހަވަންދޫޑޮޓްކޮމްގެ ފަރާތުން ޕޯލްއެއް ހުޅުވާލާފިއެވެ.\nމިޕޯލް ކުރިއަށް ގެންދިއުމަށް ހަމަޖެހިފައިވަނީ މިމަހުގެ 25 ވަނުދުވަހުން ފެށިގެން މާޗް މަހުގެ 20 ވަނަދުވާހާ ހަމައަށެވެ. ރިޔާސީ އިންތިހާބާ ދިމާކޮށް މިނޫހުން ކުރިޔަށްގެންދިޔަ ޕޯލާއި ހިލާފަށް މިފަހަރުގެ ޕޯލް ކުރިޔަށް ގެންދިއުމަށް ހަމަޖެހިފައިވަނީ ފޭސްބުކް މެދުވެރިކޮށެވެ. އެގޮތުން މިފަހަރުގެ ޕޯލަށް، ކޮންމެ ފޭސްބުކް ޔޫސަރ އެކައުންޓަކުންވެސް ވޯޓްދެވޭނީ އެއްފަހަރުއެވެ. މިނޫހުގެ ފޭސްބުކް ޕޭޖަށް ލައިކް ކުރައްވާފައި ނުވާ ފަރާތްތަކުން ޕޯލަށް ވާސިލްވޭނީ، މިނޫހުގެ ފޭސްބުކް ޕޭޖަށް ލައިކް ކުރެއްވުމުންނެވެ.\nމަޖިލިސް ޕޯލްގެ ނަމުގައި ކުރިޔަށްގެންދާ މިޕޯލްގެ ނަތީޖާ ކޮންމެ ހަފުތާއެއްގެވެސް ހުކުރު ދުވަހު މިނޫހުގައި ޝާއިއުކުރެވޭނެއެވެ. އަދި މަޖިލިސް ޕޯލްގެ ފައިނަލް ނަތީޖާ މާޗް 21 ވާ ހުކުރުދުވަހު މިނޫހުގައި ޝާއިއުކުރެވޭނެއެވެ.\nމަޖިލިސް ޕޯލްގެ އެޑްރެހަކީ: www.ihavandhoo.com/poll އެވެ.\nނޯޓް: މަޖްލިސް ޕޯލަށް ކޮންމެ ފޭސްބުކް ޔޫސާއަކަށްވެސް ދެވޭނީ އެއްވޯޓެވެ. ކުރިން މަޖްލިސް ޕޯލަށް ވޯޓް ދީފައިވާ ކޮމްފިއުޓަރަކުން، ވޯޓް ނުދޭ ފޭސްބުކް ޔޫސާއެއް ވޯޓް ދޭން މަސައްކަތް ކޮށްފިނަމަ ފަހަރުގައި ވޯޓްނުދެވޭގޮތް މެދުވެރިވެދާނެއެވެ. އެހެން މެދުވެރިވެއްޖެނަމަ ވެބް ބުރައުސާގެ ކެޗް ކުލިއަރ ކޮށްލާށެވެ. ނުވަތަ އެހެން ވެބް ބުރައުސަރ އެއް ބޭނުންކުރާށެވެ.\nމިފަހަރު މުހައްމާ! މިހާރުވެސް މުހައްމާ ކުރީގަ..\n– 25 ފެބުރުއަރީ 201465\nނުވާނެ ތިހެންނެއް.. މިފަހަރު ހަމަ ޝާފިއު ހޮވާނީ\n– 25 ފެބުރުއަރީ 201443\nނިކަން ދެލޯޖަހާގެން ބަލާބަލަ! ޝާފިއު މާކުރީގަ. ހެހެ މިފަހަރު ޝާފިއު! މަވެސް ޝާފިއު!\n– 25 ފެބުރުއަރީ 201434\nމުހައްމާ މިއުލެނީކީ ފިލްމު ކުލޭކަށް ނޫނޭ... މުހައްމާ ހިކުރަނީ ދޯ ރާއްޖޭގެ ރައްޔިތުން މަޖިލީސް ބަލާތީވެ ތިމަނަވެސް މަޖިލީހައް ވަދެފަ ވައްތަރު ޖެއްސީމަ ނިމުނީއޭ..... މަޖިލީހަށް އަންނަނީ ފިލުމު ކުލޭކަށް ނޫން... ދިވެހި ރައްޔިތުންއަށް ހިދުމަތް ކުރުމަށް... މުހައްމާ ހީކުރަނީތަ ފިލުމު ކުލުނީމަ އެ ކޮށްދެވެނީ ގައުމަށް ހިދުމަތޭ...\n– 25 ފެބުރުއަރީ 201422\nލިޔެލާކޮމެންޓަކުން މީހަކަށް ކުރިޔެއް ނުލިބޭނެ. ކުރިލިބޭކަމާއި ކުރިނުލިބޭކަން އެގޭނީ ފަހުން. ވޯޓްގެ ފަހުން. ނިކަން ދެލޯޖަހާގެން ބަލާބަލަ! ޝާފިއު މާކުރީގަ. ހެހެ މިފަހަރު ޝާފިއު! މަވެސް ޝާފިއު! މިއީ ޝާފިއުއަށް ކުރާމަލާމާތެއް ނޫންބާ؟ ( ފުރައްސާރަ ކުރިމީހުންނަށްވުރެ ،ފުރައްސާރަ ކުރެވުނު މީހުން މާހެޔޮކަން ބޮޑުބައެއްކަމުގައި ވެދާނެ.)\n– 25 ފެބުރުއަރީ 201421\nމަތީން ވިލް ވިންދިސް\n– 25 ފެބުރުއަރީ 201450\nހަގީގަތުގައިވެސް މިއީ ވަރަށް ސީރިއަސްކޮށް ވިސްނާ ފިކުރު ކުރަންޖެހޭ ކަމެއް. ޖަޒުބާތުގައި ޖެހި ވާހަކަތައް ދައްކާއިރު، ކޮންމެ މީހަކުވެސް މިކަމާ މެދު ވިސްނާލަން އެންމެ5 މިނިޓް ހޭދަކޮށްލަބަލަ. މިއުޅެނީ ކިހިނެއްވެގެންތޯ؟ ކުރަންބޭނުންވަނީ ކޮންކަމެއްތޯ؟ މިއީ ކިހާވރެއްގެ ކޮންފަދަ ކަމެއްތޯ؟ މިކަން ކުރަންތިބެންވާނީ ކޮންވިސްނުމެއްގެ ޚިޔާލާ ފިކުރުގެ ގޮތުން ކުފޫހަމަވާ، މިފަދަ ކަމަކަށް އެކަށޭނަ ވިސްނުން ތަކެއްގެ ވެރިބައެއްތޯ؟ މިއަދުގެ ހާލަތާ އިއްޔގެ ހާލަތު؟ ކުރިމަގުގެ ހާލަތު ބައްޓަންކުރަންވީ ކިހިނެއް ކަން؟ މިހުންނަނީ ޢިލްމީ، މައުނަވީ ގޮތުން ވިސްނަން ޖެހޭކަންތައްތްއް؟ ހަމަ އެފަދައިން މަޖިލީހުގެ ހާލަތު؟ އެކަން އެހެންވީ ކީއްވެގެންތޯ؟ އެއީ އެކަން އޮންނަންވީ ގޮތްތޯ. މިހިރީ ހައްތާވެސް ވިސްނާ ފިކުރު ކުރަންޖެހޭ ކަންތައްތައް. ޖަޒުބާތުގެ ވިސްނުން އެއްފަރާތް ކުރުމަށްފަހު، ޢިލްމީ ހިލްމީ ވިސްނުމަކުން ވިސްނަންޖެހޭ ކަންތައް؟ މިއަދުގެ ނިންމުމުގެ ސަބަބުން މާދަމާގެ ހާލަތަށް އަންނާނީ ކޮންކަހަލަ ބަދަލެއްތޯ؟ މިއީ ރައްޔިތުން ވިސްނަން ޖެހޭ ކަންތައް؟ ވަގުތީފައިދާއަށް ނުވިސްނާ، ދާއިމީ ކޮށް އެންމެންގެ ފައިދާ ލާބަޔަށް ވިސްނުމަކީ ބުއްދިވެރިންގެ ގޮތް؟ ހަމަ އެފަދައިން ދައްކާ ވާހަކަ ތަކާ، ޢަމަލާ ދިމާވާ މިންވަރު، ފެންނެތް ބޮޑެތި ކާށި ބިންނައިރު އެކަމުގެ އަސްލު ހަގީގަތް؟ ކޮބާތޯ ދެއްކި ވާހަކަތަކާ ކުރި އިންތިޒާރު؟ އަވީގައި މަޑުކުރިކުރިން؟ ކަންތައް ވީ ކިހިނެއްކަން؟ މިއީ އަދުގެ ހަގީގަތް، ކަންތައްތައް ހަޖަމް ކުރަން ދަސްކުރުމަކީ ކުފޫހަމަވާ މީހުންގެ ރަނގަޅު ސިފައެއް.\n– 25 ފެބުރުއަރީ 201431\nމަތީނު އިންތިޙާބު ކާމިޔާބު ކޮއްފި ކަމަށް ބެލެވޭ. މަތީން ގެ ޤާބިލިޔަތުކަމުން އެތަށް ބަޔަކު ދަނީ މަތީން އަށް ބައިޔަތު ހިފަމުން ކަމަށް ޙަބަރު ލިބޭ!\n– 26 ފެބުރުއަރީ 2014 1 0\nހުރިހާ ބޭފުޅުންވެސް ޕީޕީއެމްގެ ކެންޑިޑޭޓަށް ވޯޓު ދެއްވާ.\n– 27 ފެބުރުއަރީ 201401\nމަތީން އަތުގަ ޑިޕޮލޮމާއެއް އޮވެގެންނުން މާސްޓާސްވެސް އޮންނާނީ . ކޮުންތާކުންބާ މީނަ މާސްޓާޒް ހެދީ... ސާބިތުކޮށްދެއްވާ އިނގޭ މީހަކު\n– 28 ފެބުރުއަރީ 201400


Ras Online - އަދީބު އަނގަ ހުޅުވުމުން ހޯހޯ ގޮވަނީ؛ ފައިސާ ލިބުނު ބަޔަކު މިހާރަކު ނެތް!\nއަދީބު އަނގަ ހުޅުވުމުން ހޯހޯ ގޮވަނީ؛ ފައިސާ ލިބުނު ބަޔަކު މިހާރަކު ނެތް!\nޒަހީނުއްދީން ސަޢީދު2އޮކްޓޯބަރު 2020\nރައީސް ޔާމީނާއި އޭރުގެ ނާއިބް ރައީސް އަދީބު؛ އަދީބު ވިދާޅުވަނީ އެމްއެމްޕީއާރްސީގެ ޚިޔާނާތުގެ ހުރިހާ ކަމެއްގެ މޭސްތިރިއަކީ ރައީސް ޔާމިން ކަމަށް\nކުރީގެ ރައީސް އަބްދުﷲ ޔާމީންގެ ސަރުކާރުގައި އެމްއެމްޕީއާރުސީ މެދުވެރިކޮށް 1.3 ބިލިއަން ރުފިޔާގެ ޚިޔާނާތުގެ ވާހަކަތައް، އެކަމުގެ އެންމެ މުގުލުގައި ހުންނެވި ކުރީގެ ނާއިބް ރައީސް އަހުމަދު އަދީބު ކްރިމިނަލް ކޯޓުގެ ޝަރީއަތުގެ މަޖިލީހުގައި ވިދާޅުވެ ދެއްވަން ފެށްތެވުމާއެކު ޚިޔާނަތާ ގުޅޭގޮތުން ކުރިން ނޭގޭ އާ ވާހަކަތަކެއް ތިލަވެގެންދިޔައެވެ. އެމްއެމްޕީއާރުސީގެ ޚިޔާނަތުގެ ފައިސާ ހޯދިގޮތާއި އެ ފައިސާ އިން މަންފާ ލިބުނު މީހުންގެ ވާހަކަ ޚިޔާނަތުގެ މޭސްތިރިޔާ އަހުމަދު އަދީބުގެ އަމިއްލަ އިއުތިރާފަކީ މިމައްސަލައިގެ އަޑިހޯދުމުގައި ލިިބުނު ވަރަށް ބޮޑު ކާމިޔާބީއެކެވެ.\nމިވާހަކަތައް އަދީބު ވިދާޅުވެދެއްވަނީ ޕްރޮސިކިއުޓަރ ޖެނެރަލާއެކު ހައްދަވާފައިވާ "ޑީލް" އެއްބަސް ވުމެއްގެ ދަށުންނެވެ. ދައުލަތުގެ ފަރާތުން މިޑީލް ހެއްދެވުމުގައި އިސްކޮށް ހުންނެވީ އަހުމަދި އަދީބުގެ މިތުހުމަތުތަކުގެ ދިފާޢީ ވަކީލެއްގެ ގޮތުގައި މުހިންމު ދައުރެއް އަދާ ކުރެއްވި ޕީޖީ ޝަމީމެވެ. ބުނެވޭ ގޮތުގައި އަދީބުގެ އަތްޕުޅުގައި ހުރި ގިނަ ލިޔުނަތަކުގެ ކޮޕީތަކާއި އަދީބުގެ ފޯނުގައި ހުރި ގިނަ މައުލޫމާތު ތަކާއި އޭރުގެ ބައެއް ލިއުންތައް ވެސް ފުރަތަމަ އަރާފައިވަނީ ޝަމީމުގެ އަތްޕުޅަށެވެ. ވާނީވެސް އެހެންތާއެވެ. އެއީ މިމައްސަލަގަނޑު ފުރަތަމަ ހިލުނު އިރު އަދީބާއި އެމްއެމްޕީއާރްސީގެ އެމްޑީ ޒިޔަތު ވެސް ދިފާއުކުރައްވަން ހުއްޖަތުތައް ނެރުއްވި ކުޅަދަނާ ވަކީލެވެ.\nކޮންމެއަކަސް ޕީޖީއާއެކު ހެއްދެވިކަމަށް ބުނާ ވަރުގަދަ އެއްބަސްވުމާއި އެއްގޮތަށް އަދީބު އެވަނީ ބޮޑު ޚިޔާނާތުގެ ދަފުތަރު ހުޅުވާލައި އޭގެ އެންމެ އެތެރޭގައި ހުރި މަުލޫމާތުތައް ވެސް ހާމަކުރަށްވަން ފަށްޓަވާފައެވެ. ދަށުކޯޓުގައި ބޭއްވި ފުރަތަމަ ޝަރީޢަތުގެ އަޑުއެހުމުގައި އަދީބު ދެއްކެވި ވާހަކަތަކަށް ބަލާއިރު ޚިޔާނާތުގެ ފައިސާ ލިބުނު ކަމުގެ ތުހުމަތު، ކުރީގެ ރައީސުންނާއި ސިޔާސީ ޕާޓީތަކަށާއި، މަޖިލީހުގެ މެމްބަރުންނާއި މިނިވަން މުވައްސަސާތަކުގެ މެމްބަރުންނާއި ކޯޓްތަކުގެ ފަނޑިޔާރުންނަށް ކުރެވެއެވެ. އެމްއެމްޕީއާރުސީގެ ފައިސާގައި ޖެހި އެކައި، ބޮއި، ބައެއް މީހުން އެފައިސާއިން ގެދޮރާއި އޮޑިދޯނިފަހަރު ގަނެ ބޮޑެތި ވިޔަފާރިތައް ފަށައި ބައެއް މީހުން އެ "ލާރިގަނޑު ހިފައިގެން" ފިލާ ރައްކާވެގެން ގޮސް އުޅުމަށްފަހު "ހުދު ފޮތިކޮޅަކަށް" ވެގެން ގިނަ ބަޔަކު ތިއްބާ އަދީބު ޝަރީއަތުގެ މަޖިލީހުގައި، ޚިޔާނާތް ހިންގެވި ގޮތާއި އެ ފައިސާ ދައުރުވި ގޮތް ވިދާޅުވެދެއްވައި އެ ފަރާތްތައް އޭނާ ވަނީ ބޭޒާރުކޮށް ހަވަރަށް ދެއްވާފައެވެ.\nޚިޔާނާތުގެ މަންފާ ލިބުނު މީހުންގެ ތެރޭގައި "ކުރީގެ މަޖިލިސް މެމްބަރުންނާއި ކުރީގެ ރައީސުންނާއި ހުރިހާ ސިޔާސީ ޕާޓީތަކެއް ހިމެނޭ" ކަމަށް އަދީބު ވިދާޅުވި އެވެ. އަދީބު ވިދާޅުވާގޮތުން ކޯޓުތަކާއި މިނިވަން މުއައްސަސާތަކުގެ މެމްބަރުންނާ އެކު ދައުލަތުގެ ހުރިހާ ފަންތިއެއްގައި އެ ފައިސާ ދައުރުވިއެވެ.\nއަދީބުގެ މި އިއުތިރާފާ އެކު ވެރިކަން ކުރާ ކޯލިޝަންގައި ހިމެނޭ، އެމްޑީޕީ އާއި ޖުމްހޫރީ ޕާޓީ އާއި އަދާލަތު ޕާޓީގެ އިސް ބޭފުޅުން އެ ޚިޔާނާތުގައި އެ ޕާޓީތަކުގެ ދައުރެއް ނެތް ކަން ސާބިތުކޮށްދޭން ބަޔާންތައް ވަނީ ނެރެން ފަށާފައެވެ. އެންމެ ފަހުން ޕީޕިއެމާއި ޕީއެންސީ އަށް ވެސް ޚިޔާނަތުގެ ފައިސާ ލިބިފައިނުވާ ކަމަށް އެކޯލިޝަން ހިންގެވުމާއި ހަވާލުވެ ހުންނެވި އަބުދުއްރަހީމް އަބުދު ﷲ ވިދާޅުވުމާއެކު ޚިޔާނަތުގެ ފައިސާ ލިބުނު ހަމަ އެއްވެސް ޕާޓީއެއް މި ދިވެހި ރާއްޖޭގައި ނެތްކަން މިހާރު މިވަނީ ބަޔާނާއި އަނގަބަހުން ޔަގީން ވެފައެވެ.\nޚިޔާނަތުގެ ފައިސާ ނުލިބޭ ކަމަށް ބުނެ ޕާޓީތަކުގެ މައުސޫމްކަން ހާމަކޮށްދީގެން އެމީހުން ހިތުން ގަބޫލުކޮށްގެން އެތިބީ މި ތުހުމަތުތަކުން ބަރީޢަ ވެގެންނެވެ. އަދާލަތު ޕާޓީން ކުރި ޓުވީޓްތަކެއްގައި ބުނެފައި ވަނީ، އަދީބު އިޝާރާތް ކުރެއްވި ސްކޭމްގައި އެ ޕާޓީގެ އެއްވެސް ބައިވެރިވުމެއް ނޯންނާނެ ކަމަށެވެ. އެމަނިކުފާނު ހިންގަވަމުން ގެންދެވި ޣައިރު ގާނޫނީ ކަންކަމުގެ ވާހަކަ ކުރީގެ ސަރުކާރުގެ ކޯލިޝަންގެ ބައިވެރިއެއްގެ ގޮތުގައި އޮވެ ދައްކަން ފެށީ އެ ޕާޓީން ކަމަށް އަދާލަތު ޕާޓީން ބުނެ އެވެ.އެ ޕާޓީން ބުނީ ޔާމީންގެ ވެރިކަމުގައި ހިންގަމުން ދިޔަ ޚިޔާނާތާއި ކޮރަޕްޝަންގެ ވާހަކަ ދެއްކެން އޮތް އެންމެ އަޑު ހަރުކޮށް ފުރަތަމަ ދުވަހުން ފެށިގެން ވެސް ދައްކާފައިވާނެ ކަމަށެވެ.\n"އަދާލަތު ޕާޓީގެ އެންމެހާ މެމްބަރުންނަށާއި ދިވެހި ރައްޔިތުންނަށް އަރުވަން އޮތް ޔަގީންކަމަކީ މި ޚިޔާނާތުގެ ތެރެއިން ހޯދި ކަމަށް ތުހުމަތުކުރާ އެއްވެސް މުދަލެއް ނުވަތަ ފައިސާއެއްގެ މަންފާއެއް މި ޕާޓީން ހޯދާފައި ނުވާނެ ކަމުގެ ޔަގީން ކަމެވެ." އަދާލަތުގެ ޕާޓީން ބުނެފައިވެއެވެ.\nމިހާހިސާބުން އެޕާޓީ ހުދު ކާފޫރަށްވެ ނިމުނީއެވެ. އެކަމަކު ރައީސް ޔާމިންގެ ވެރިކަމުގައި ދިގުމުއްދަށް ޖަލަށް ހުކުމް ޖަހާފައި ހުރި ޕާޓީގެ ރައީސް އިމްރާން ޢަބްދުﷲ ވެސް މިނިވަން ވެވަޑައިގެންނެވީ "އެބުނާ ފައިސާ ތަކެއް" ދީގެން ނެރުނު ފެބްރުއަރީ އެކެއްގެ ހުކުމުގެ ސަބަބުންނެވެ.\nމިހެން މިކަން އޮއްވާ އެޕާޓީން ވަނީ އެމްއެމްޕީއާރުސީގެ ހިޔާނާތުގައި ޝާމިލްވާ އެންމެހާ ފަރާތްތަކާއި ހިންގާފައިވާ އެންމެހާ މުއާމަލާތްތަކުގެ ތަފްސީލް ކަމާގުޅުން ހުރި ހުރިހާ މުއައްސަސާތަކުން ހާމަކުރުމަށް ގޮވާލާފައެވެ.\n"އެކިޔާ ފައިސާއެއް ދީގެން" ނެރުނު ކަމަށް ބުނާ ފެބްރުއަރީ އެކެއްގެ ހުކުމުން އެންމެ ބޮޑު ފައިދާއެއް ކުރި ރައީސް ނަޝީދު ވެސް ވަނީ އަދީބު އެވިދާޅު ތަނުން އެއްވެސް އެތިކޮޅެއް ލިބިވަޑައިގެންފައި ނުވާކަން ތަކުރާރު ކުރަށްވައި އެކަމުގެ ޔަގީންކަން ދެއްވާފައެވެ. އެމަނިކުފާނު އެކަހަލަ ފައިސާއެއްގައި ނުޖެހޭނެކަން އެޕާޓީގެ މެންބަރުންނަށް ޔަގީންވާތީ އެވާހަކަ މެދު ނުކެނޑި އެދަނީ ދައްކަމުންނެވެ.\nއެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވީ، ވައްކަން ފޮރުވަން އުޅޭ ކަމުގެ އިލްޒާމާއި ބަދުނާމް އެޅޭކަށް އެ ޕާޓީން ބޭނުން ނުވާ ކަމަށެވެ. އެމްއެމްޕީއާރުސީގެ ފައިސާ އިން ބައިކުޅަ ބައި ލިބިފައި ތިބި މިނިސްޓަރުންނާއި މަޖިލިސް މެމްބަރުންނާއި އެ ނޫން ވެސް މީހުންގެ ނަންތައް ހާމަކޮށް ޝަރީއަތްކޮށް އިންސާފު ގާއިމްވާން ޖެހޭ ކަމަށް އޭނާ ވިދާޅުވި އެވެ. އެކަން ނުކުރާހާ ހިނދަކު ވައްކަން ފޮރުވަން އުޅޭ ކަމުގެ އިލްޒާމް އެޅޭނެ ކަމަށް ހަސަން ވިދާޅުވި އެވެ.\n"އެ ބަދުނާމު އެޅޭކަށް ގައިމު ވެސް އެމްޑީޕީ ބޭނުމެއް ނޫން." ހަސަން ވިދާޅުވި އެވެ.\nއަދީބު އެވިދާޅުވާ ރައްޔިތުންގެ މަޖިލީހުގެ ތެރެއިން އޭރު ނެގި ވޯޓުތަކުން އެކި ބޭފުޅުންނަށް އެތިކޮޅުކޮޅު ލިބިފައިވާކަން ހަސަންއަށްވެސް އެނގިވަޑައިގަންނަވާނެ ކަމަށް ގަބޫލުކުރެވެއެވެ. ހަމަ ގައިމުވެސް އަދީބު އެވިދާޅުވާ ފަދަ ވޯޓުތަކުގައި އެ ޕާޓީގެ ބައެއް މެންބަރުންގެ ހިއްސާ އެބައޮތެވެ. އެއީ ކަށަވަރު ކަމެކެވެ. އޭގެތެރެއިން ބައެއް ބޭފުޅުން ވިދާޅުވާ ކަމަށް ވަނީ އެބޭފުޅުން އެކަން ކުރެއްވީ ޕާޓީގެ ލީޑަރަށް ޓަކައެވެ.\nޖުމުހޫރީ ޕާޓީގެ ތަރުޖަމާން، އަދި މި ސަރުކާރުގެ ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހް ވިދާޅުވީ ބިލިއަނުން ގައުމު ލޫޓުވުމަށް ފަހު، އޭރުގެ އެންމެ އިސް ބޭފުޅުން ޝަރީއަތުގެ މަޖިލީހުގައި ރޯ ބުހުތާނު ދޮގު ހެދުމުން ދެކޮޅެއް ނުޖެހޭ ކަމަށެވެ.\n"ޖޭޕީ އާއި އަހްމަދު އަދީބާ އެއްވެސް އިރެއްގައި ގުޅުމެއް ނޯންނާނެ." އަލީ ސޯލިހް ވިދާޅުވި އެވެ.\nޢަލީ އެހެން ވިދާޅިވެއްޖެއްޔާ އެވާނީ ހަމަ ތެދަށެވެ. އެބޭފުޅުން އެކަހަލަ ކަންކަމުގައި އެއްގޮތަކަށް ވެސް އިތުރުފުޅެއް ނުހައްދަވާނެއެވެ.\nއޭރު ވެރިކަމުގައި އޮތް އަދި އެބުނާ ކަޅު ކޮތަޅުތައް އުފުލި ކަމަށް ވިދާޅުވާ މެންބަރުން ތިއްބެވި ޕީޕީއެމާއި ޕީއެންސީން ވެސް އަދީބުގެ ވާހަކަތައް ވަނީ ދޮގުކޮށްފަ އެވެ. އެމީހުން ދޮގުކޮށްފިއްޔާ ދެން އެކަން ހަމަ ޔަގީން ކުރަންވީއެވެ. އެއީ އެބުނާ ފައިސާއެއް އަތުގައި ހޭކި ދަތުގައި ވެސް ހާކައިގެން ތިއްބެވި އެންމެ ގިނަ ބޭފުޅުން ހިމެނޭ ދެ ޕާޓީއެވެ. އެކޯލިޝަންގައި އެންމެ އިސްކޮށް މިހާރު ހުންނެވި އަބްދުރަހީމް ނޫނީ އަދުރޭ ވިދާޅުވެއްޖެއްޔާ ދެން އެއީ ހަމަ ޝައްކެއްވެސް ނެތް މިންވަރަށް ޔަގީންވާ ތެދެކެވެ. އަދުރޭ އަކަށް އެއިން އެއްވެސް އެތިފުކެއް ނުލިބޭނެކަން ހަމަ ކަށަވަރު ކުރަށްވާށެވެ.\n"އަޅުގަނޑުމެންގެ ޕާޓީއަކަށް [ހިޔާނާތުގެ ފައިސާ] ނުލިބޭ. އަޅުގަނޑުމެން ނެތިން އެކަން ދޮގުކޮށް ބަޔާން ނެރޭކަށެއް. އެކަމާ ދޭތެރޭގައި ކަންބޮޑުވާ ބޭފުޅުން އެބަ ބަޔާންތައް ނެރުއްވާ." ޕީއެންސީގެ ރައީސް އަބުދުއްރަހީމް ވިދާޅުވިއެވެ.\nހިޔާނާތުން މަންފާވި ނަންތައް ޝަރީއަތުގެ މަޖިލީހުގައި، ހާމަކުރައްވާ އިރު އިންސާފުވެރިކަމާ އެކު އެކަން ކޮށްދެއްވަން ވެސް އަދުރޭ ވަނީ އެދިވަޑައިގެންފައެވެ.\n"ސަރުކާރާ އެކީގައި ހެދޭ އެއްބަސްވުމެއްގެ ދަށުން ތިމާގެ އަދަބު ލުއިކޮށްދެއްވުމަށްޓަކައި ދޮގު ވާހަކަތައް ދައްކާ ކަމާ ނުބެހޭ މީހުން ބަދުނާމުކޮށް ތިމާގެ ހިތުގައި ހަސަދަވެރިކަން އޮތް މީހުންގެ މައްޗަށް ހަސަދަ ފިލުވާލުމަކީ ތައުބާވުމެއް ނޫނޭ." އެފައިސާއިން ހަމަ އެންމެ އެތިކޮޅެއްވެސް ލިބިވަޑައި ނުގަންނަވާކަން ޔަގީން ކޮށްދެއްވަމުން އަދުރޭ ވިދާޅުވިއެވެ.\nއަދުރޭ ވިދާޅުވީމާ ދެން އެކަން ގަބޫލުކުރަށްވާށެވެ. ވާނީ ވެސް އެހެންތާއެވެ. މިހާރަކު އެއިން ފައިސާ ފޮށްޗެއް ލިބުނު މީހަކު ލިބުނު ޕާޓީއެއް މި ގައުމަކު ނެތެވެ. އެހެންވީމާ އަދީބު އެދައްކަވަނީ އެހެން ގައުމެއްގެ ވާހަކަ ކަންނޭނގެއެވެ. ފަހަރެއްގައި ޖަލުގައި އެހާ ގިނަދުވަހު އޮންނަން ޖެހިވަޑައިގަތީމާ ބުއްދި ފިލާދާގޮތްވީ ވެސް ކަންނޭގެއެވެ. ނޫނީ އޭރުގެ ހަނދާންތައް މުޅިން ފޮހެވުނީއެވެ. އަލުން އެކަންކަން އަދީބަށް ހަދާން ކޮށްދޭން ދެން ޖެހޭނީ އޭރު އެކަމުގައި އުޅުނު މީހުން ކުރިމައްޗަށް ގެންގޮސް ރަނގަޅަށް ހަދާން ވޭތޯ އަލުން ޑްރާމާ ކުޅުވާށެވެ.\nއެމްއެމްޕީއާރުސީގެ ޚިޔާނާތުގެ ތަހުގީގު ފެށީ 2015 ގައި ރައީސް ޔާމިންގެ ސަރުކާރުގައެވެ. މި ސަރުކާރުގައި ވެސް ތަހުގީގު ދިގުދެމިގެން ގޮސްފައިވާ މި ޚިޔާނާތުގައި މިހާތަނަށް ދައުވާ އުފުލީ ރައީސް ޔާމީނާއި އަދީބުގެ އިތުރުން އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތަށެވެ. ޚިޔާނަތުން މަންފާ ލިބުނު ކަމަށް ތުހުމަތު ކުރެވޭ މައްސަލަތައް ވައްކަމަށް އިންސާފު ހޯދައިދޭން އައި ސަރުކާރަށް ދެ އަހަރު ވި އިރު ވެސް ތަހުގީގު ކުރުމުގެ މަރުހަލާ ނިމޭގޮތެއް ނުވެއެވެ. ވަރަށް އަވަހަށް އިތުރު ބައެއްގެ މައްޗަށް ދައުވާކުރަން އުޅޭ ކަމަށް މީގެ މަހެއްހާ ދުވަސް ކުރިން ފުލުހުންނާއި ޕްރޮސިކިއުޓަ ޖެނެރަލްގެ އޮފީހުން ބުނެފައި ވީނަމަވެސް އެ މުއްދަތުގައި އެކަމެއް ނުކުރެއެވެ. އަދި އެ ދައުވާތަކަށް ވީގޮތެއްވީ ހިސާބެއް ވެސް ނޭގެއެވެ.


Niyaz ah marks dhahvee kuri thuhumathu thakakaa gulhigen! | Mihaaru\nކުރީގެ އޮޑިޓަ ޖެނެރަލް ނިޔާޒް: އޭނާ އަށް ސީރިއަސް ތުހުމަތުތަކެއްކޮށް ބަޔަކު ވަނީ ރައީސް އޮފީހަށް ސިޓީއެއް ހުށަހަޅާފައި.\n30 ޖުލައި 2019 - 11:09 37 comments\nފަސް މެމްބަރުން ތިއްބަވާ އޭސީސީ އަށް ކުރިމަތިލެއްވި 68 ބޭފުޅުންގެ ތެރެއިން ކޮމިޝަނަށް އައްޔަން ކުރައްވަން ރައީސް އިބްރާހިމް މުހައްމަދު ސޯލިހް ފާހަގަކުރެއްވި 12 ބޭފުޅުންގެ ތެރޭގައި ނިޔާޒް ހިމެނިވަޑައިގަތެވެ. އެކަމަކު ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ނަންތައް ދިރާސާކޮށް މާކްސް ދިން އިރު ނިޔާޒް ހިމެނިވަޑައިގަތީ ހަ ވަނައިގަ އެވެ.\nނިޔާޒަށް ކޮމިޓީން ދިނީ 67.47 މާކްސް އެވެ.\nމަގާމަށް ގާބިލް ކަމަށް ކޮމެޓީން ބަލަނީ 75 މާކްސް ނުވަތަ އެ އަށް ވުރެ މަތިން މާކްސް ލިބުމުންނެވެ.\nމިނިވަން މުއައްސަސާތަކާ ބެހޭ ކޮމިޓީގެ މުގައްރިރު ރޮޒައިނާ އާދަމް މިއަދު ވިދާޅުވީ ކޮމިޓީން މާކްސް ދޭ އިރު އެ ބޭފުޅަކާ ގުޅޭ ގޮތުން ކޯޓުތަކުންނާއި އެ ނޫން މުއައްސަސާތަކުން ހޯދާ މައުލޫމާތުތަކަށް ރިއާޔަތް ކޮށް ކޮމިޓީގެ މެމްބަރުން ބައްލަވަން ޖެހޭ ކަންކަން ބައްލަވާ ކަމަށެވެ. ތަފްސީލެއް ނުދެއްވަ އެވެ.\nއެނގިފައިވާ ގޮތުގައި މައްސަލައެއްގެ ކުށުގެ ރެކޯޑެއް ވެސް ނިޔާޒްގެ އެބަ އޮތެވެ.\nނިޔާޒްގެ ނަން މަޖިލީހަށް ހުށަހެޅުއްވި ފަހުން އޭނާ އަށް ސީރިއަސް ތުހުމަތުތަކެއްކޮށް ރައީސް އޮފީހަށް ޝަކުވާގެ ސިޓީއެއް ހުށަހެޅިކަން އެނގިފައިވެ އެވެ. އެ ސިޓީ މިނިވަން މުއައްސަސާތަކާ ބެހޭ ކޮމިޓީ އަށް ފޮނުވި ކަމަށް ވެ އެވެ.\n"މިހާރު" އަށް ކޮޕީ ލިބިފައިވާ އެ ސިޓީގައި ނިޔާޒަށް ޖިންސީ ފުރައްސާރައިގެ ތުހުމަތުކޮށްފައިވެ އެވެ. އޮޑިޓަ ޖެނެރަލަކަށް ހުންނެވި އިރު މަގާމުގެ ނުފޫޒު ބޭނުން ކުރެއްވި ކަމުގެ ތުހުމަތުގެ އިތުރުން ސިޔާސީ ބޭފުޅެއްގެ އެންގެވުމަށް އޮޑިޓް ރިޕޯޓްތައް ނެރުއްވި ކަމަށް ވެސް ފަސް ސޮފްހާގެ އެ ސިޓީގައި ލިއެފައިވެ އެވެ.\nއެ ހުރިހާ ތުހުމަތެއް ނިޔާޒް ދޮގުކުރެއްވި އެވެ. އެއީ މަގާމަކަށް ކުރިމަތިލެއްވުމުން ސިޔާސީ ގޮތުން އަބުރު ކަތިލަން ހުށަހެޅި ތުހުމަތުތަކެއް ކަަމަށް އޭނާ ދެކެވަޑައިގަންނަވަ އެވެ.\nނިޔާޒް "މިހާރު" އަށް ވިދާޅުވީ މަޖިލީހުގެ ދިއްގަރު ދާއިރާގެ ކުރީގެ މެމްބަރު އަހްމަދު ނާޒިމްއާ ގާތް ގުޅުމެއް އޮންނަ ކަމަށް އޭނާ އަށް ތުހުމަތުކުރާ ކަމަށާއި އެކަމަކު އޮޑިޓަ ޖެނެރަލަކަށް ހުންނެވި އިރު މާލިއްޔަތު ކޮމިޓީން ބައްދަލުވާ ވަގުތު ފިޔަވައި ނާޒިމާ އެކު ވަކިން އެއްވެސް ބައްދަލުވުމެއް ބާއްވާފައި ނުވާނެ ކަމަށް ވިދާޅުވި އެވެ.\nއެމްއެމްޕީއާރުސީގެ ޚިޔާނާތް ތަހުގީގު ކުރެއްވީ ކޮންމެ ބޭފުޅަކު ހުށަހެޅި ނަމަވެސް އެއީ މަގާމުގެ ޒިންމާއެއް ކަމަށް ދެކެވަޑައިގަންނަވާތީ ކަމަށް ވިދާޅުވި އެވެ. ރައްޔިތުންގެ ފައިސާ އަށް ޚިޔާނާތްތެރިވެ ގެއްލިގެންދާ އިރު ޒިންމާ އަދާނުކޮށް ހުންނެވުމަކީ ގަބޫލުކުރައްވާ ސިފައެއް ނޫން ކަމަށް ވިދާޅުވި އެވެ.\nކުރީގެ ސަރުކާރުގައި އޭނާ އޮޑިޓަ ޖެނަރަލްގެ މަގާމުން ވަކިކުރީ އެ ރިޕޯޓާ ހެދި އެވެ. މަގާމުގެ ގެއްލުވާލިއަސް ހިތާމަ ނުކުރައްވާ ކަމަށާއި އެ އޮޑިޓް އޭނާ ނުކުރެއްވި ނަމަ ރައްޔިތުންނަށް މިއަދު ދެއްވާނެ ޖަވާބެއް ނޯންނާނެ ކަަމަށް ވިދާޅުވި އެވެ.\nއެމްއެމްޕީއާރުސީގެ އޮޑިޓާ ގުޅުވައި ނުހައްގު ތުހުމަތުތަކެއް ކޮށްފައިވާތީ ހިތާމަ ކުރައްވާ ކަމަށް ނިޔާޒް ވިދާޅުވި އެވެ.\nއޭނާ ވިދާޅުވި ގޮތުގައި ޖިންސީ ފުރައްސާރައިގެ ތުހުމަތުގައި ވެސް ހަގީގަތެއް ނެތެވެ. އޮޑިޓް އޮފީހުގެ ޖޫނިއާ މުވައްޒަފެއްގެ ގޮތުގައި އުޅުއްވި އިރު ވަރަށް ގިނަ ބަޔަކު ތިބި ތަނެއްގައި އަންހެން މުވައްޒަފަކާ ސަމާސާ ކުރެއްވި ކަމަށާއި އެކަމަކު އެއްވެސް މުވައްޒަފެއްގެ ގަޔަށް އަތްލައި އެފަދަ އަމަލެއް އޭނާ ހިންގާފައި ނުވާނެ ކަމަށް ވިދާޅުވި އެވެ.\nއޭނާ އޮޑިޓަ ޖެނެރަލްގެ މަގާމަށް އައްޔަން ކުރެއްވީ ވެސް އޭގެ ފަހުން ކަން ނިޔާޒް ފާހަގަކުރެއްވި އެވެ.\nމަގާމުގެ ނުފޫޒު ބޭނުން ކުރެއްވި ވާހަކަ ވެސް އޭނާ ދޮގުކުރައްވަ އެވެ.\n"އަޅުގަނޑަށް ކުރާ ތުހުމަތުގައި އެއްވެސް ހަގީގަތެއް ނެތް ކަން އެނގިވަޑައިގަންނަވާ ބޭފުޅުން އޮޑިޓް އޮފީހުގައި އަދި އެހެން މުއައްސަސާތަކުގައި ތިއްބަވާނެ. އަޅުގަނޑަށް ކޮށްފައިވާ ތުހުމަތުތަކަކީ ސިޔާސީ ގޮތުން ކޮން ބަޔަކު ކުރާ ކަމެއް ކަން ވެސް އެނގޭ. އެކަން އެގޮތަށް ކުރިއަސް އަޅުގަނޑުގެ މައްސަލައެއް ނެތް،" ނިޔާޒް ވިދާޅުވި އެވެ.\nއިތުރު ލިޔުންތައް ރައީސް އޮފީސް އެންޓި ކޮރަޕްޝަން ކޮމިޝަން ނިޔާޒު އިބްރާހިމް މިނިވަން މުއައްސަސާތައް


ސްކޮލަރޝިޕްގެ ގޮތުގައި 796.74 މިލިއަން ރުފިޔާ | Jazeera\tސްކޮލަރޝިޕްގެ ގޮތުގައި 796.74 މިލިއަން ރުފިޔާ - Jazeera\nސްކޮލަރޝިޕްގެ ގޮތުގައި 796.74 މިލިއަން ރުފިޔާ\nފާތިމަތު ފަޔާޟާ November 4, 2019 65 views0\nސްކޮލަރޝިޕްގެ ގޮތުގައި 796.74 މިލިއަން ރުފިޔާ ހޭދަ ކުރުމަށް 2020 ވަނަ އަހަރުގެ ބަޖެޓުގައި ހިމަނައިފިއެވެ.\nމަތީ ތަޢުލީމަށް އެންމެ ބޮޑު ހޭދައެއް ކުރުމަށް 2020 ވަނަ އަހަރުގެ ބަޖެޓުގައި ވަނީ ކަނޑައަޅާފައެވެ. 2020 ވަނަ އަހަރުގެ ބަޖެޓު މަޖިލީހަށް ހޯމަ ދުވަހުގެ ޖަލްސާގައި ހުށަހަޅުއްވަމުން މިނިސްޓަރ ވިދާޅުވީ މަތީ ތަޢުލީމަށް ކުރާ ހޭދަ އެންމެ ބޮޑު ބަޖެޓަކަށް ވެގެންދާނީ މި ބަޖެޓު ކަމަށެވެ.\nތަޢުލީމީ ދާއިރާއަށް 4.4 ބިލިއަން ރުފިޔާ ހޭދަކުރުމަށް 2020 ވަނަ އަހަރުގެ ބަޖެޓުގައި ވަނީ ކަނޑައަޅާފައެވެ. އެގޮތުން ރިކަރަންޓު ޚަރަދުގެ ގޮތުގައި ވަނީ 3794 މިލިއަން ރުފިޔާ ކަނޑައަޅާފައެވެ. އެގޮތުން ސްކޮލަރޝިޕް ދިނުމަށް ވަނީ 796.74 މިލިއަން ރުފިޔާ ހޭދަ ކުރުމަށް ހަމަޖެހިފައެވެ. މުވައްޒަފުންނަށް ހިނގާ ޚަރަދަށް 2124.64 މިލިއަން ރުފިޔާ ހޭދަ ކުރުމަށް ކަނޑައަޅާފައިވާއިރު އެހެނިހެން ރިކަރަންޓް ޚަރަދުގެ ގޮތުގައި 872.62 މިލިއަން ހޭދަ ކުރުމަށް ބަޖެޓުގައި ވަނީ ކަނޑައަޅާފައެވެ.\n617 މިލިއަން ރުފިޔާ ކެޕިޓަލް ޚަރަދުގެ ގޮތުގައި ބަޖެޓުގައި ވަނީ ހިމަނާފައެވެ. އެގޮތުން 330 މިލިއަން ރުފިޔާ އަތޮޅުތަކުގައި ތަޢުލީމީ އިންފްރާސްޓްރަކްޗަރ ޤާއިމު ކުރުމަށް ކަނޑައަޅާފައިވާއިރު، 65 މިލިއަން ރުފިޔާ ކަނޑައަޅާފައިވަނީ ދަރުމަވަންތަ ސްކޫލް ޢިމާރާތް ކުރުމަށެވެ. ހުޅުމާލޭގައި ޤާއިމު ކުރާ އައު ސްކޫލަށް 54 މިލިއަން ރުފިޔާ ކަނޑައަޅާފައިވާއިރު 35 މިލިއަން ރުފިޔާ ކަނޑައަޅާފައިވަނީ މެޑިކަލް ސްކޫލެއް ޤާއިމު ކުރުމަށެވެ. މާލެ ސިޓީ އަދި ފުވައްމުލައް ސިޓީގައި ސްޓޭޓް އޮފް ދި އާރޓް ޓިވެޓް އިންސްޓިޓިއުޝަނެއް ޤާއިމު ކުރުމަށް 27 މިލިއަން ރުފިޔާ ހިމަނާފައިވާއިރު ސީއެޗްއެސްސީގެ 8 ބުރީގެ ކްލާސްރޫމް އިމާރާތަށް 22 މިލިއަން ރުފިޔާ ވަނީ 2020 ވަނަ އަހަރުގެ ބަޖެޓުގައި ކަނޑައަޅާފައެވެ.


Salah Ge Sababun Islam Dheenah Hiy Jehunu Meeheh Ge Vaahaka - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 36 މިނެޓް ކުރިން\nސަލާހުގެ ސަބަބުން އިސްލާމްދީނަށް ހިތްޖެހުނު މީހެއްގެ ވާހަކަ\n"އަހަރެން އޭނާ އާއި ބައްދަލުކޮށްލަން ވަރަށް ބޭނުން، އަދި އެއަށްފަހު ވަރަށް ބޮޑަށް ޝުކުރު އަދާކުރަން ބޭނުން. މިހާރު އަހަރެންގެ ހިތަށް ލިބެނީ ފިނިކަން. އެއީ އޭނާގެ ސަބަބުން އަހަންނަށް ފެނުނު އަލިމަގެއްގެ ސަބަބުން،" މިއީ އިސްލާމީ ހިދާޔަތް ލިބުނު އިނގިރޭސިވިލާތަށް ނިސްބަތްވާ ބެން ބާޑްގެ ވާހަކައެވެ. ލިވަޕޫލްގެ ތަރި މުހައްމަދު ސަލާހު،. އޭނާގެ "ރޯލް މޮޑެލް" އަކަށްވީ ގޮތުގެ ވާހަކައެވެ.\nބެން ބުނާގޮތުގައި އޭނާއަށް އިސްލާމް ދީނަކީ ހައްޤު ދީންކަމާއި މުސްލިމުންނަކީ ހިތްތިރި މާތް ބައެއްކަން ފުރަތަމަ ފަހަރަށް ވިސްނުނީ ދަނޑުމަތިން ސަލާހުގެ އާދަތައް ފެނިފައެވެ. މުސްލިމަކަށް ވީނަމަވެސް މުޖުމަތަޢުގައި އެނޫން މީހުންނެކޭވެސް އެއްގޮތަށް އުޅެވޭނެކަން ބެން އަށް ޤަބޫލުކޮށްދިން މީހަކީވެސް ސަލާހު ކަމަށް އޭނާ ބުންޏެވެ.\nއަދި ހަމަ އެހެންމެ ސަޕޯޓަރުންނާއި އޭނާ އަބަދުވެސް ބަހައްޓާ ގާތްކަމާއި، އެފަރާތްތަކަށް އޭނާ ކަމޭހިތާ މިންވަރު ބެން އަށް ގާތުން ފެނިފައިވާތީ ސަލާހުގެ ހިތްހެޔޮކަން އެނގި އޭނާއަށް ޚާއްސަ ކަމެއް ދެވުނު ކަމަށް ބެން ބުނެފައި ވެއެވެ. ބެން ބުނާގޮތުގައި ސަލާހުގެ ދިރިއުޅުން ބަލައި އޭނާގެ ދީނާއި އުޅުމާއި މެދު ޝަޢުގުވެރިކަން އުފެދެންފެށީ އޭނާގެ ފަރާތުން މިފަދަ މާތް އެތައް ސިފައެއް ފެނުނު ފަހުން އަމިއްލައަށްވެސް އެފަދަ މީހަކަށް ވާން ބޭނުން ވުމުންނެވެ.\n"އެއްދުވަހު އަހަރެން ދެކުނިން، ދަނޑުމަތީގައި ހިނގި ކަމަކުން ސަލާހުގެ ނޭފަތް ފަޅައިގެން ގޮސްފައި ހުރި އިރުވެސް ސަޕޯޓަރަކު ގޮވާލުމުން އޭނާއަށް ވަގުތުކޮޅެއް ހުސްކުރި. އަދި އޯގާތެރިކަމާއި އެކު އޭނާއާއި ވާހަކަ ދެއްކި ތަންވެސް ދުށިން. އެއަށްފަހު ދެމީހުން ސެލްފީއެއް ނަގާ. މިއީ އާންމުކޮށް މަޝްހޫރު މީހުންގެ ފަރާތުން ފެންނަ ހިތްހެޔޮކަމެއް ނޫން،" ބެން ބުންޏެވެ.\nބެން ބުނެފައިވާގޮތުގައި، ކުރިން އޭނާއަށް ޤަބޫލުކުރެވިފައި އޮތީ މުސްލިމުންނަކީ ހަރުކަށި ވިސްނުމުގެ ހައްދުފަހަނައަޅާފައިވާ ބައެއްގެ ގޮތުގައި ކަމަށެވެ. މިކަމާއި ގުޅިގެން ކުރިން މުސްލިމުންނާއި މެދު ހިތުގައި އޮތީ ނަފްތަރު ކަމަށް އޭނާ ބުންޏެވެ. ދީނުގައިވާ އެތައް ކަމެއްގެ ސަބަބުން އިސްލާމް ދީނަކީ އިންސާނުން މިނިވަންކަންމަތީ ދިރިއުޅުން ހޭދަކުރުމަށް ހުރަހަކަށް ވެގެންދާ ދީނެއް ކަމަށްވެސް ހީކުރެވުނު ކަމަށް އޭނާ ބުންޏެވެ. ނަމަވެސް މުސްލިމުންނަކީ އެންމެ މިނިވަން، ހިތްހަމަޖެހިގެން ދިރިއުޅޭ މީހުންކަން މިހާރު އަމިއްލަ ތަޖުރިބާއިން ހިތަށް ގެނެވޭ ކަމަށް ބެން ބުންޏެވެ.\nހައްޤު ދީނަކީ އިސްލާމްދީންކަން ޤަބޫލުކޮށްގެން ހުރި ބެން ބޭނުންވަނީ އިސްލާމް ދީނުގެ އެންމެހައި ކަންކަން ދިރާސާކޮށް ދީނުގެ މައުލޫމާތު ރަނގަޅަށް ދަސްކުރުމެވެ. މިހާރު ކުރަމުންދާ މަސައްކަތަކީ އެއީ ކަމަށާއި، ނަމަވެސް އެއީ ހީކުރިހައި ފަސޭހަކަމެއް ނޫން ކަމަށް އޭނާ ބުންޏެވެ.\nބެން ބުނީ، އިސްލާމްދީން ޤަބޫލުކުރެވުމަކީ އޭނާއަށް މިހާތަނަށް އޭނާއަށް އެންމެ ބޮޑު ހިތްހަމަޖެހުމެއް ލިއްބައިދިން ނިންމުމެވެ. އެކަމުގެ ސަބަބުން މުޅި ހަޔާތް ބަދަލުވެ ބާއްޖަވެރިވެފައިވާ ކަމަށް އޭނާ ބުންޏެވެ. މިކަމުގެ ފަހަތުގައި ވަނީ ސަލާހު ދައްކައިދެމުންދާ ނަމޫނާ ކަމަށް ބެން ބުންޏެވެ.\nދުނިޔޭގައި މިވަގުތު އެންމެ ނަން ހިނގާ އެއް ފުޓުބޯޅަ ކުޅުންތެރިޔާ ކަމަށްވާ ސަލާހުއަކީ އަބަދުވެސް ދަނޑުމަތީގައި މުސްލިމުންގެ ރިވެތި ނަމޫނާ ދައްކާ މީހެކެވެ. ކާމިޔާބެއް ނުވަތަ އުފަލެއް ލިބުމުން، ދަނޑުމަތީގައި ޝުކުރުގެ ސަޖިދަ ކުރާތީ ކުރިންވެސް ގިނަ ބައެއްގެ ސަމާލުކަން އޭނާއަށް ލިބިގެން ގޮސްފައި ވެއެވެ. ސަލާހުގެ އޯގާތެރި ކަމާއި ހިތްހެޔޮ ކަމަކީ ގިނަ ސަޕޯޓަރުން އޭނާ ދެކެ ލޯބިވާ އެއް ސަބަބެވެ.\nއޮކްޓޯބަރ 9, 2019 11:02\nއަލް ހިމްދުލިއްލާހި ﷲ އަށް ހަމްދު ހުރި.\nއޮކްޓޯބަރ 9, 2019 13:29\nއޮކްޓޯބަރ 9, 2019 18:03\nސަލާހް ފަދައިން ނަމޫނާ މުސްލިމުންނަށް އަހަރުމްންވެސް ވާންވީ. އެކަމަކު އަހަރުމެންގެތެރޭ މިއުޅޭ މީހުންގެ ގޮތަކީ ޣައިރު މުސްލިމުން ތިބި ތަނެއްގަ ވިއްޔާ އެމީހުންގެ މީހަކަށް ވެވޭތޯ ބަލަނީ. އެމީހުން ބޯ އެއްޗެއް ބޮވޭތޯ ކާ އެއްޗެއް ކެވޭތޯ ބަލަނީ. އެއިން މީހަކު، ތީ ކަލޭމެނަށް ހަރާމް ކަމެއް.ނޫންހޭ ބުނީމަ އާއެކޭ ހަރާމޭ ބުނަންވެސް ލަދުގަނޭ. މިހާ ނިކަމެތި ހާލުގަ މިއުޅެނީ.\nއޮކްޓޯބަރ 9, 2019 11:03\nﷲ އަށް ހަމްދު ހުރި.\nއޮކްޓޯބަރ 9, 2019 11:31\nއަލްޙަމްދު ލިއްލާހި ﷲ އަށް ޙަމްދު ހުރި..\nއޮކްޓޯބަރ 9, 2019 11:41\nއޮކްޓޯބަރ 9, 2019 12:00\nއަލްޙަމްދު ލިﷲ، މުސްލިމުންނަށް ރިވެތި މިފަދަ ނަމޫނާ ދައްކާ މުސްލިމުން އިތުރުކުރައްވައި ގިނަ މީސްތަކުންނަށް ހިދާޔަތުގެ އަލިމަގު މިންވަރުކުރައްވައި މުސްލިމުން އެކަތިގަނޑެއްގެ ގޮތުގައި ގުޅުން ބަދަހި ކުރައްވާށިއެވެ.\nތިމީހާ މިރާއްޖެއަށްވެސް ގެންނަންވީނު އަހަރެމެންގެ ހިތްޖައްސައިދޭން\nއޮކްޓޯބަރ 9, 2019 17:55\nމިއޮއްއުޅެނީ ކާފަރެެް މިތަނަށް ވަދެގެން. ދާންއުޅޭ.މިހާރު ނޫހަށް ތޮރުފެން.\nއޮކްޓޯބަރ 10, 2019 00:17\nއޮކްޓޯބަރ 9, 2019 21:09\nކާފަރުންނަށް ދޮގު ޚަބަރު ފަތުރާ މީޑިއާ ތަކުގެ ސަބަބުން އިސްލާދީނާއިމެދު އޮންނަނީ ނުބައި މަޢުލުމާތެއް ލިބިފައި.


Adhul insaafu nethi qaumu faalun nettun!\nއަދުލްއިންސާފު ނެތި ގައުމު ފާލުން ނެއްޓުން!\nމަޖިލިސް އޮތީ ބަޔަކު ހިސޯރުކޮށްފައި\nޝަރުއީ ކޯޓުތަކުން އިންސާފެއް ނުލިބޭ\nއަހަރެއް ވެގެންދިޔައިރު ވެސް ރައްޔިތުން އިންތިހާބުކުރި މެމްބަރުން މަގުމަތިވެފައި\nކ. މާލެ 30 ޖޫން 2018 | ހޮނިހިރު 15:06 1,503\nއަލަށް އައްޔަންކުރެއްވި އުއްތަމަ ފަނޑިޔާރު ޑރ. ދީދީ: އުއްތަމަ ފަނޑިޔާރުކަމުގެ ލިޔުން ހަވާލުކޮށްދެއްވަނީ - ރައީސް އޮފީސް\nދިވެހިރައްޔިތުން އެންމެ އަޑަށް ބާރުލާފައި އަދި ފަހުރުވެރިވެލާފައި ބުނާ އެއް ވާހަކައަކީ ދިވެރިރާއްޖެއަކީ ސައްތައިން ސައްތަ މުސްލިމް ގައުމެއް ކަމަށް ބުނާ ވާހަކައެވެ. ރަނގަޅެވެ. ގާނޫނުއަސާސީގައި ދިވެހި ކޮންމެ ރައްޔިތަކީ މުސްލިމެއް ކަމުގައި ވާން ވާނެ ކަމަށް ބުނެއެވެ. އަދި ރާއްޖޭގައި ރައްޔިތުކަން މުސްލިމަކަށް ނޫނީ ނުވެވޭނެއެވެ. އެހެންކަމުން ދިވެހިރާއްޖެއަކީ ސައްތައިން ސައްތަ މުސްލިމް ގައުމެކޭ ބުނެވިދާނެތާއެވެ.\nދުނިޔޭގެ ސައްތައިން ސައްތަ މުސްލުމް ގައުމުތައް ވަރަށް މަދެވެ. އެ ފަހުރު ރާއްޖޭގައި އޮތެއް ކަމަކު، މުސްލިމު ގައުމުތަކުން ފެންނަންޖެހޭ ކަންކަން ވަރަށް މަދު ކަމެއް ނޫނީ ރާއްޖެއިން ނުފެނެއެވެ.\nއަދުލްއިންސާފު ގާއިމު ކުރުމަކީ އިސްލާމު ދީނުގެ އެންމެ މުހިއްމު އެއް އަސާސެވެ. އިސްލާމީ ގައުމުތަކުގައި ހާއްސަކޮށް އެކަން ފެންނަން ޖެހެއެވެ. އަދުލްއިންސަފު ނެތް ގައުމުތަކާއި މުޖުތަމައުތައް ވިއްސިވިހާލިވެގެން ނެތި ގޮސްފައިވާކަމީ އިސްލާމީ ތާރީހުގެ ތެރެއިން ބެލާލިޔަސް ފެންނަން އޮތް ހަގީގަތެކެވެ.\nރާއްޖޭގައި އަދުލްއިންސާފު ގާއިމު ވެގެންދާނެ ދުވަހަކަށް އިންތިޒާރުކޮށްކޮށް ތިއްބާ، އެތައް ޖީލުތަކެއް ނެތި ހިނގައްޖެއެވެ. މިއަދުވެސް ދިވެހި ރާއްޖޭގެ ރައްޔިތުން އެންމެ ބޮޑަށް ބޭނުންވާ އެކެއްޗަކީ އަދުލްއިންސާފެވެ. އަދުލްއިންސާފުގެ ދާއިރާ ރަނގަޅު ކުރުމަށް ގާނޫނުއަސާސީއަކާއި ގާނޫނުތަކެއް ހެދިއެއް ކަމަކު އެކަން ހަމަ އެއްގޮތަކަށް ވެސް ނުފެނެއެވެ. އަދުލްއިންސާފުގެ ދާއިރާއަށް ބޮޑެތި ހަރަދުތަކެއް ރައްޔިތުންގެ ޖީބުން ކުރާއިރު ވެސް އިންސާފު ނުލިބޭ ކަމުގެ ޝަކުވާތަކަށް ހުއްޓުމެއް ނާދެއެވެ. ފަނޑިޔާރުންނަށް އެކަށީގެންވާ މުސާރަ އާއި އިނާޔާތްތައް ކަނޑައެޅިއިރު، އެމީހުން އެހެން މީހެއްގެ އެހީތެރިކަމަށް އެދެން ޖެހިދާނެ ކަމަށް ބަލައި، އަދި އެހީ ފޯރުކޮށްދޭ ފަރާތްތަކުގެ ނޫފުޒު ފަނޑިޔާރުންނަށް އަންނާނެތީ، ފަނޑިޔާރުންނަށް ދޭ މުސާރަ އާއި އިނާޔަތްތަކަކީ ރާއްޖޭގެ މަސައްކަތްތެރިންގެ ނިސްބަތުން ވަރަށް ބޮޑު މުސާރަ އާއި އިނާޔަތްތަކެވެ.\nނަމަވެސް އަދުލްވެރިކަމާ އެކު ކޯޓުތަކުން ކަންކަން ނުނިންމަނީ ކޮން ސަބަބަކާހުރެތޯއެވެ؟ ސަރުކާރާއި މުއްސަނދި ވިޔަފާރިވެރިންގެ ނުފޫޒު ކޯޓުތަކަށާއި ފަނޑިޔާރުންނަށް ފޯރުމަކީ ވަރަށް ހިތާމަހުރި ކަމެކެވެ.\nއަދުލްއިންސާފު ނެތުމުން އެންމެބޮޑަށް ގެއްލުން ލިބެނީ ނިކަމެތި ރައްޔިތުންނަށެވެ. މިހާރު ރާއްޖެއަށް ދިމާވެފައިވާ އެންމެ ބޮޑު މައްސަލައަކީ ވެސް އަދުލްވެރިކަމާ އެކު އިންސާފު ގާއިމު ނުކުރުމުގެ މައްސަލައެވެ. އެމައްސަލަ އެގޮތަށް އޮތްއިރު، ކޯޓުތަކުން ކުރާ އަމުރުތައް ތަންފީޒީ އިދާރާތަކުން ތަންފީޒު ކުރުމަށް ދެކޮޅު ހަދާ މަންޒަރު ފެނުމަކީ އަދުލްއިންސާފުގެ ދާއިރާ ވަރަށް ބޮޑަށް ނިކަމެތި ވެފައިވާކަމުގެ ހެއްކެކެވެ.\nސަރުކާރަކީ ކޮރަޕްޝަނާއި ފަދާސާދައިން ފުރި ރައްޔިތުންގެ ބައިތުލްމާލުން ހިޔާނާތްތެރިވާ ސަރުކާރެއް ނަމަ ސަރުކާރުން އެންމެ ބޮޑަށް ނުފޫޒު ފޯރުވާނެ ދެ ތަނަކީ ގާނޫނު ހަދާ މަޖިލީހާއި ޝަރުއީ ކޯޓުތަކެވެ. އެކަން މިރާއްޖެއިން މިދަނީ އެ މަންޒަރު ފެންނަމުންނެވެ.\nރައްޔިތުންގެ މެދުގައި ނެގުނު ވޯޓަކުން އިންތިހާބު ކޮށްފައިވާ ރައްޔިތުންގެ މަޖިލީހުގެ މެމްބަރުންތަކެއް މަޖިލީހަށް ވަނަ ނުދީ އެއީ މެމްބަރުން ނޫން ކަމަށް ދައުލަތުގެ ބައެއް މުއައްސަސާތަކުން ބުނަމުންދާއިރު، އެމައްސަލައަށް ހައްލެއް ގެނެވެން އޮތްތަނަކީ ސުޕްރީމް ކޯޓެވެ. ނަމަވެސް އަހަރަކަށް ވުރެ ގިނަ ދުވަސް ވެގެންދިޔައިރު ވެސް ސުޕްރީމް ކޯޓުން ސާފު ނިންމުމެއް ނިންމާފައި ނުވުމަކީ ރާއްޖޭގެ އާބާދީގެ ބޮޑު ޕަސެންޓެއްގެ މީހުންގެ ހައްގުތަކެއް ގެއްލިގެންދާ ކަމެކެވެ.\nރައްޔިތުންގެ މަޖިލީހުގެ 85 މެމްބަރުން ތިއްބަވާއިރު، ސަރުކާރަށް ނިސްބަތްވާ 36 މެމްބަރުންނަށް ރާއްޖޭގެ ކަންކަމަށް ގޮތްކިޔާ ކަންކަން ނިންމުމަކީ ޑިމޮކްރެސީ އާއި އިސްލާމީ އުސޫލްތަކާއި ވެސް ހިލާފު ކަމެކެވެ. މީގެ އެންމެ އާދަޔާ ހިލާފުކަމީ ސުޕްރީމް ކޯޓުން އެކަން ބަލައިގަންނާތީއެވެ. ސަރުކާރުން ބޭނުންވާ ކަމެއް ބޭނުން ގޮތަކަށް ކުރަން ބޭނުންވެއްޖެ ނަމަ ދައުލަތުގެ އެކި މުއައްސަސާތައް މެދުވެރިކޮށް ނިންމާލައެވެ. ގާނޫނުއަސާސީ އާއި ގާނޫނުތަކަކީ ހަމަ ދެލިގަނޑެކެވެ.\nގާނޫނު ތަންފީޒުކުރާ ފުލުހުންގެ އަމަލުތައް ހުންނަނީ ވެސް ވަކި ބަޔަކަށް އަމާޒު ހިފާފައެވެ. ސަރުކާރާ ދެކޮޅު ބައެއް ނަމަ ގާނޫނު އަރާ ހަމަކުރާނެ ކަމަށް ބުނެއެވެ. ގާނޫނާ ހިލާފަށް އެއްވެސް ކަމެއް ނުކުރެވޭނެ ކަމަށް ބުނެއެވެ. އެކަމަކު އަމިއްލަ އެކައުންޓަށް ރައްޔިތުންގެ ފައިސާ މިލިއަނުން އަޅާ، އަމިއްލަ ގެއަށް ރައްޔިތުންގެ ފައިސާ ވެއްދިކަން އަމިއްލަފުޅަށް އިއުތިރާފުވެ، ގާނޫނާއަސާސީ އާއި ގާނޫނުތަކާ ހިލާފަށް ވެރިކަމުގެ ފަރާތުން ކުރުމަކީ ދައުލަތުގެ ކަމާބެހޭ މުއައްސަސާތަކަށް މައްސަލައެއް ކަމަކަށް ނުވެއެވެ.\nދުނިޔޭގެ ކާފަރު އަދި ބޮޑެތި ޔަހޫދީ ދައުލަތްތަކުގެ ވެރިންނާއި އެމީސްމީހުންގެ އަނބިންގެ މައްޗަށް ކުރެވޭ ތުހުމަތުތަކާއި ގުޅިގެން ތަހުގީގުތައް ހިންގާ، ދައުވާތައް ކުރާއިރު، ސައްތައިން ސައްތައޭ މިކިޔާ މުސްލިމު ގައުމުގެ ވެރިޔާ އަމިއްލަފުޅަށްވެފައިވާ އިއުތިރާފުގެ މައްޗަށް ކޮށްލާނެ ތަހުގީގެއް، ކޮށްލާނެ ދައުވާއެއް ހަމަ އެއްގޮތަކަށްވެސް މިގާނޫނުއަސާސީންނާއި ގާނޫނުތަކުގައި ނެތީތޯ އެވެ.\nސިޔާސީ މީހެއްގެ މައްޗަށް ދައުލަތުން ޖިނާއީ ދައުވާއެއް ކޮށްފި ނަމަ އެމީހެއްގެ މައްޗަށް އެދައުވާ ސާބިތު ވާނެހާ ހުރިހާ ގޮތަކަށް ދައުލަތުގެ ކަމާބެހޭ އިދާރާތަކުން ކަންކަން ކުރެއެވެ. އިންޓަލިޖެންސް ރިޕޯޓްތަކާއި ސިއްރު ބަޔާންތަކާއި ސިއްރު ހެކި ދައުލަތުން ހުށަހެޅުމުގެ މައިގަނޑު ބޭނުމަކީ އެއީއެވެ.


Hageegee Vaahaka: Bidi - Vaguthu\n10 މަސް ކުރިން ( އޮގަސްޓް 9, 2018 )\nދުނިޔެ މިއީ ހާދަވާ ހެއްވާ ތަނެކެވެ. ދުވަހަކުވެސް އަހަންނާއި އެއްކޮޅަކަށް ދުނިޔެ ނާރައެވެ. އަބަދުވެސް ބަލަނީ އަހަރެންނަށް ދަތި އުނދަގޫ ޖައްސާފައި ދުރުގައި ހެވިފައި ބަލަން ހުރެވޭތޯއެވެ. ނޫނެކެވެ. މިބުނެވުނީ މުޅިން އަދި ރަނގަޅަކަށް ނޫނެވެ. ހެއްވައީ ދުނިޔެއެއް ނޫނެވެ. އަސްލު އެއީ ދުނިޔޭގައި ދިރިއުޅޭ މީހުންގެ ކަންތައްތައް ހުންނަ ގޮތެވެ. އެމީހުންގެ ރަހުމެއްނެތް އަމަލު ތަކުގެ ސަބަބުންނެވެ.\nލޯތްބަކީ ކުޅޭ ކުޅޭ އެއްޗެކޭ ބައެއް މީހުންނަށް ހީވެފައި އޮންނަނީ ކީއްވެ ކަމެއް އަހަންނަކަށް ނުވިސްނެއެވެ. އެނގޭހައި ވެސް އެއްޗަކީ މަދު މީހަކު ފިޔަވައި މިހާރު ލޯބީގެ ނަމުގައި ކުޅެލަނީ މޮޅެތި ޑްރާމާތައް ކަމެވެ. "ސައިޑް ޗިކުން" ކޮންމެ ދަޅައަކަށް ބަދަލުކޮށްލެވޭ ވަރަށް އެ ގެންގުޅިލަނީ ލޯބިވެރިޔާއަށް ކޯއްޗެއް ނުދެވޭތީ ކަމެއްވެސް ނޭނގެއެވެ. މަދުވަނީ ކޮން ކަމެއް ކަމެއްވެސް ނޭނގެއެވެ. ގައިމު މަކަރު ހަދައިގެން އުޅުމުގެ ބޭނުމަކީ ކޮބައިހެއްޔެވެ؟\nއެއީ ދިވެހި ވަރަށް ގިނަ ފިރިހެނުން ހިތުން "ކޫލް" ގޮތެވެ. އެއްގޮތަކަށްވެސް އެހެން މި ބުނީ ހުރިހާ ފިރިހެނުން ޝާމިލް ކޮށްފައެއް ނޫނެވެ. އެކަމަކު މިއަދުގެ މި މުޖުތަމައުގައި ކަން ވަމުންދާ ގޮތުގެ ވާހަކައެވެ. ކުޑަ މިނުން އަހަރެންގެ ހަޔާތަށް ބަލާލިއަސް އެކަން ރަނގަޅަށް އެނގޭނެއެވެ. އޮޅުން ބޮޅުން ވުމެއްނެތި އަހަރެން މި ދައްކާ ވާހަކަ މިއީ ފުލޯކް ވާހަކައެއް ނޫންކަން އެނގޭނެއެވެ.\nއަހަރެންގެ އޮންނަނީ އެންމެ ހިތެކެވެ. އެ ހިތް ދެވުނީވެސް ހަމަ އެންމެ މީހަކަށްށެވެ. އެހެން މީހުން ގޮތަށް އަހަރެންގެ ހިތް އެތައް ބަހައިގެން ނޫޅެމެވެ. އަދި ނުވެސް ބަހާނަމެވެ. ސަބަބަކީ އެންމެ ފުރަތަމަ ދުވަހުން ފެށިގެންވެސް މި ހިތް މިލްކް ކުރި ފަރާތް ނޫން އެހެން ފަރާތަކަށް މި ހިތް ރައްދުވުމަކީ ބޭއިޚްތިޔާރުގައި ނަމަވެސް ވެވޭ ބޭވަފާއެއް ކަމަށް އަހަރެން ޤަބޫލު ކުރާތީއެވެ.\nސާނަވީ ތައުލީމާއި ހަމައަށް އަހަރެން ހުރީ ހުސްކޮށެވެ. އެއްގޮތަކަށްވެސް ފިރިހެނުން ނުވަނީކީ ނޫނެވެ. ސަފުސަފު ފުރޭހައި ގިނައިން ފިރިހެނުންވެއެވެ. އެހާވަރަށް އެމީހުންގެ ފަރާތުން ހުށަހެޅުންތައް ވެސް ދިޔައީ ލިބެމުންނެވެ. އެކަމަކު އަހަރެންގެ ހިތުން ހާއްސަ މަޤާމެއް ދެވޭ ފަދަ ކުއްޖެއް ނުފެންނާތީ ކެތްތެރި ކަމާއިއެކު އަހަރެން އިންތިޒާރު ކުރަމުން ދިޔައީމެވެ.\nގްރޭޑް 10 ނިންމާލުމަށްފަހު އަހަރެން މާލެ ބަދަލުވީ ނާރސިން ކޯހެއް ފުރިހަމަ ކުރުމަށެވެ. އޭރު އަދި ދުނިޔެއަށް މާކަ ބޮޑަށް ލޯ ހުޅުވިފައި ނުވާތީ މާލެ އައިތާ ފުރަތަމަ ދުވަސްކޮޅު އެ ފެންނަން ފެށި ކަންތައްތަކަށް ހިތް ލެނބެން ފެށީ އެޔެއް މިޔެއް ބަލާފައެއް ނޫނެވެ. ވަކިން ބޮޑަށް ރީތި ފިރިހެނުންގެ ހުށަހެޅުންތައް ލިބެން ފެށުމުން ހިތް އެކަމަށް އިޖާބަ ދިނުމަށް ގޮވަން ފެށިއެވެ. އޭގެ ތެރެއިންވެސް ދެ ކުއްޖަކު އޭރުވެސް އުޅެނީ ކުއްޖަކާ ރައްޓެހި ވެގެންނެވެ. އެކަމަކު ކުއްޖަކާ ރައްޓެހިވެގެން ހުރެވެސް، އަހަރެންގެ ލޯތްބަށް ދިޔައީ އާދޭސް ކުރަމުންނެވެ.\nކުރިން އެ ކަންކަމަށް ކިތަންމެ އިޖާބަ ދޭ ހިތްވި ކަމުގައިވިޔަސް، ފަހުން އެކަމަށް ފޫހިވާން ފެށީ އެމީހުންގެ ދެ ފުށް ދެގޮތް މިންވަރު ފެނި، އެމީހުންނަށް މި ހިތް ނުލެނބުނީމައެވެ. އެހެންވެ އަނެއްކާވެސް ކުއްޖަކާ ރައްޓެހިވުމުގެ ހިޔާލު ދޫކޮށް ކިޔެވުން އިސްކުރީއެވެ. ފުރަތަމަ ސެމިސްޓާ ބެރޭކްގައި އުފަންރަށަށް ދިޔުމުގެ ބަދަލުގައި އަހަރެން ދިޔައީ މަންމަމެންގެ ރަށަށްށެވެ. އެ ފަހަރު އާއިލާ އެންމެން ޖަމާވަނީ އެ ރަށަށް ކަމުގައި ވާތީއެވެ. އެހާ ދާ ހިތް ނުވެ ހުރެ ދިޔަނަމަވެސް ފަހުން އަހަރެންނަށް އެ ދަތުރު ހާއްސަ ވިއެވެ. އަހަރެން މިހުރިހާ ދުވަހު އަތްފުނަ އަޅާ ހޯދަމުން ދިޔަ މި ހިތުގެ ޒުވާން "ރާޖާ" ފެނުމުންނެވެ. ނުވިތާކަށް އޭނާގެ ލޯބިވެސް ކާމިޔާބު ކުރެވުނީމައެވެ.\nފާޒިލް އާއެކު އަހަރެންގެ ލޯބީގެ ޑައިރީ ލިޔެވެން ފެށީ އެ ދަތުރަށް ފަހުގައެވެ. ރައްޓެހިވިތާ މާ ގިނަ ދުވަހެއްނުވެ ފާޒިލްވެސް ކިޔަވަން މާލެ ބަދަލުވުން ވެގެން ދިޔައީ އަހަރެންނަށް ވެސް ލިބިގެން ދިޔަ ވަރަށް ބޮޑު އުފަލަކަށެވެ. އަބަދު ކައިރީގައި ފެންނަން ހުރުމާއި ބޭނުން ވަގުތަކު ދިމާވެލައި އެ ހިއްގައިމު މޫނު ދެކިލުމުގެ ފުރުސަތު ލިބިގެން ދާނެތީ އަހަރެން އެކަމާއި އިންތިހާއަށް އުފާ ކުރީމެވެ.\nއުންމީދު ކުރިގޮތާއި އެއްގޮތަށް އަހަރެމެން ދެމީހުންނަށް ވަރަށް ގިނައިން ބައްދަލު ވެވެއެވެ. ރައްޓެހި ވީ އެއްވެސް ވަރަކަށް ދެމީހުންނަށް އެކަކު އަނެއްކަކު ދަސްވެސް ނުވަނީސް، ހަމަ އެކަނި ރީތި ކަމުގެ ސިފައަށް ބަލާލައިފައި ކަމަށް ވުމާއިއެކު ދެމީހުން ދެނެގަންނަން ވެސް ދުވަސް ގަނޑެއް ނެގިއެވެ. ތަފާތު ވާހަކަތައް ދެކެވި، އެކަކު އަނެއްކަކާއި ބެހޭ އެތަކެއް ވާހަކަތަކެއް ދެކޮޅުން ބަދަލުކުރުމަށްފަހު މި ގުޅުން އިތުރަށް ކުރިއަށް ގެންދަން އަހަރެން ނިންމީމެވެ. ދެމީހުންގެ މިޒާޖުގައި ކުޑަވަރެއްގެ ތަފާތުތަކެއް ހުރި ކަމުގައި ވިޔަސް، ދެވަނަ އެހެން ފަރާތަކަށް އަހަރެންގެ ހިތް މިލްކު ކޮށް ނުދެވޭނެކަން ޔަޤީން ކުރެވޭތީއެވެ.\nވަރަށް އަމާން އޮމާންކޮށް މަހެއްހައި ދުވަސް ފާއިތުވުމަށްފަހު، ހަޔާތުގެ މިސްރާބު ބަދަލުވެ ކޮޅިގަނޑެއްގައި ޖެހެން ފެށީ އަހަރެން އެކަމަށް އެއްވެސް ވަރަކަށް ތައްޔާރުވެސް ނުވެ ހުއްޓައެވެ. ކުއްލިއަކަށް ފާޒިލްގެ އުޅުމަށް ބޮޑެތި ބަދަލުތަކެއް އައިސް އަހަރެންނާއި ދުރުވާން ފެށީވެސް އެ ދުވަސްކޮޅުގައެވެ. މުޅި ހަޔާތަށް ވިއްސާރަ ބޯ ވިލާގަނޑެއްގެ ހިޔަނި އެޅުނުކަހަލައެވެ.\nއަހަރެންނަށް ކުރެވުނީ ކޮން ކުށެއް ކަމެއްވެސް ނުވިސްނެއެވެ. އެއްވެސް އެއްޗެކޭ ބުނެ ނުލާ އޭނާ ހަމަ އަހަރެންނާއި ދުރުވީއެވެ. ކުރިން އަބަދު ބައްދަލުވުމަށް އެދޭ ފާޒިލް، ފަހުން ފަހުން އަހަރެން ކިތަންމެ އާދޭހެއް ކުރި ކަމުގައިވިޔަސް ފެންނަ ހިސާބަށް އައުމަށްވެސް ދެކޮޅު ހަދައި ބަހަނާ ދައްކައެވެ. ކުރިން ކްލާސް ނިންމާފައި އަބަދުވެސް އަހަރެން ގެއަށް ގެންގޮސް ދޭން ފާޒިލް އާންނާނެއެވެ. އެކަމަކު ފަހުން ފަހުން އައިސް އެކްސްޓްރާ ކްލާސްތަކާއިހެދި، ކްލާސް ނިމޭގަޑިއަށް ބަލާ އައުމަށް އޭނާ އުޒުރުވެރިވެއެވެ. ނުވިތާކު ފަހުން ފަހުން އައިސް އޭނާއަށް ކުޑަ ވަގުތު ކޮޅަކަށް ވެސް އަހަރެންނާއި ވާހަކަ ދެއްކޭ ކަމަކަށް ނުވެއެވެ. އަބަދު ހުންނަނީ ބިޒީވެފައެވެ. ކުރާ މެސެޖްތަކަށް ރިޕްލައި ވެސް ކުރަނީކީ ނޫނެވެ. ވާހަކަ ދައްކާލާ ހިތުން ގުޅާލި ކަމުގައި ވިޔަސް އޭނާގެ ފޯނުވެސް އަބަދު އޮންނަނީ "ވެއިޓިންގ" ގައެވެ. ކަންތައްތައް މިގޮތުގެ މަތިން ދާތީ، އަހަރެންގެ ޝަކުވާތައް އިތުރުވެސް ވިއެވެ.\nފުރަތަމަ އަހަރެން ހީކުރީ، ފާޒިލްއަށް އެހާ ބޮޑު ބަދަލެއް އަންނަން ޖެހުނީ އަހަރެންގެ ސަބަބުން ކަމަށެވެ. އަހަރެންނަށް ފާޒިލް ހިތް އެދޭ ފަދަ ރީތި އަންހެން ކުއްޖަކަށް ނުވެވުނީމަ ކަމަށެވެ. ބޭރުތެރޭގައި އުޅޭއިރުވެސް އަހަރެންގެ ހުންނަ ސަކަ މިޒާޖުގެ ސަބަބުން އޭނާ އަހަރެންނާއިއެކީ އުޅެން ލަދު ގަންނަނީ ކަމުގައެވެ. އެކަމަކު އޭރު އަހަރެންނަށް ވިސްނުނީ މުޅިން ގޯސް ކޮށެވެ.\nކަންތައްތައް އެގޮތުގައި ކުރިއަށްދާން ފެށުމުން އަހަރެންނަށް ކެތްކުރުން ދަތިވީ ހިތުގައި ފުނި ޖެހުމުންދިޔަ ޝަކުވާ ތަކާއި ޖަވާބު ބޭނުންވެފައިވާ ސުވާލުތައް ގިނަ ކަމުންނެވެ. އުފަލެއް ނެތް މި ދިރިއުޅުން ބަރުދާސްތުކުރަން ޖެހުނީ ކީއްވެތޯ އަމިއްލަ ނަފްސާ ސުވާލުކޮށްކޮށް ވަރުބަލިވި އިރުވެސް އެކަށޭނަ ޖަވާބެއް ނުލިބުނެވެ. އެހާހިސާބުން ދެން ވިސްނުމަށް އައީ އެވާހަކަ ފާޒިލް ކައިރީގައި ދައްކައިގެން، އެކަން ކޮޅެއްގައި ޖައްސާށެވެ.\nހީކުރި ގޮތާއި ޚިލާފަށް ފާޒިލް ގާތުގައި އެވާހަކަތައް ދެއްކުމުން އޭނާ ދިނީ ވަރަށް އާދައިގެ ޖަވާބެކެވެ. އަބަދު އެއްގޮތަކަށް އުޅޭކަށް ނުވާނޭ ބުނެ އޭނާ އަހަރެންގެ މި ހިތް ރޮއްވާލީ އިތުރު އެހެން ވާހަކައެއްވެސް ބުނެފައެވެ.\n"މިޒޫ ދާން ބޭނުމިއްޔާ ހަމަ ދާންވީ.. މިޒޫ ދެރަވެދާނެތީ އަހަރެން ނުބުނަން މި ހުންނަނީ. އަހަރެން ވަރަށް ޓްރައި ކުރިން މިޒޫ ދެކެ ލޯބިވެވޭތޯ. އެކަމަކު އަހަރެންނަކަށް މިޒޫ ދެކެ ލޯތްބެއް ނުވެވުނު" މިއީ ފާޒިލް އެންމެ ފަހުން ބުނި ވާހަކައެވެ.\nފާޒިލް އެބުނީކީ ވަކި ދޮގެއްވެސް ނޫންތާއެވެ. ލޯބި ވާން މަސައްކަތް ކޮށް ލޯބި ނުވެވުމަކީ ފާޒިލްގެ ކުށެއް ނޫންތާއެވެ. ލޯބިނުވާ މީހަކަށް އެހާ ވަރަށް ވަގުތެއްވެސް ނުދެވޭނެތާއެވެ. ވީއިރު، އަހަރެން ހަމަ ބަދު ނަސީބީ ދޯއެވެ! މިފަދަ ގޮތްގޮތަށް ފާޒިލް ދިފާއުކޮށް އަހަރެން ވިސްނަން ފެށީ އަހަރެމެންގެ ލޯބީގެ ގުޅުމަށް ހުއްޓުމެއް އައުމުންނެވެ. އޭގެފަހުންވެސް ފާޒިލްގެ ޚަބަރެއް ނުވި ނަމަވެސް އަހަރެން ބަރާބަރަށް އޭނާގެ މައުލޫމާތު އެ ރަށު ބައެއް މީހުން މެދުވެރިކޮށް ހޯދަމެވެ.\nރުޅިވިތާ ހަފްތާއެއް ފަހެވެ. އަހަރެންނަށް ދެން އިވުނު ހަބަރަކީ ފާޒިލް އުޅެނީ އެ ރަށު އެހެން އަންހެން ކުއްޖަކާއި ރައްޓެހިވެގެން ކަމެވެ. ވަކީން ބޮޑަށް އަހަރެންނަށް ސިހުން ގެނުވީ އަހަރެންނާއި ފާޒިލް ރައްޓެހިވިއިރުވެސް، އެބުނާ އަންހެން ކުއްޖަކާއި އޭނާއާއި ރައްޓެހިވެގެން އުޅޭކަން އެނގުމުންނެވެ. މިހާރު އެދެމީހުންގެ ގުޅުމަށް ދެ އަހަރާއި ގާތްވެފައިވާތީވެސް މެއެވެ.\nއަހަރެން މިއީ ބޭކާރު މީހެއްކަން ފުރަތަމަ ފަހަރަށް އިޙްސާސް ކުރެވުނެވެ. ފާޒިލް އޭނާގެ ލޯބިވެރިޔެއެއް ހުރެމެ، ވަގުތީ އުފަލަށް އަހަރެން ގެންގުޅިލި ގޮތް ހިތަށް އަރާފައި ދެރަވީ، އުމުރުދުވަހު ދެރަ ނުވާ ވަރަށެވެ. އަމުދުން އަހަރެންގެ ފުރަތަމަ ލޯބިވެރިޔާގެ ފަރާތުން އެފަދަ ކެއްސެއް ލިބުމުން ހިތް ފަޅައިގެން ނުދިޔައްޔާވެސް ދެރަ ނޫންހެއްޔެވެ؟\nފާޒިލް އަހަރެންނަށް އެގޮތަށް ބޭވަފާތެރިވި ނަމަވެސް ފާޒިލްއަކީ ގޯސް މީހެއް ކަމަކަށް އަހަރެން ޤަބޫލެއް ނުކުރަމެވެ. އޮޅުވާލުމާއި ދޮގުހެދުން ފިޔަވައި އަހަރެންނަށް ގެއްލުމެއް ދީފައި ނުވާތީއެވެ. އެފަދަ ފިރިހެނުންގެ މަޅީގައި މިއަދު އަހަރެން ފަދަ އެތަކެއް އަންހެން ކުދިންނެއް ވާނީ ޖެހިފައި ކަމާއިމެދު އަހަރެން ޝައްކެއް ނުކުރަމެވެ.\nކުރިންވެސް އަހަރެންނަށް ލޯބި ހުށަހަޅަމުންދިޔަ މީހުންގެ ލިސްޓުގައި ހިމެނުނީ، ކުއްޖަކާއި ރައްޓެހިވެ ހުރެ، އަހަރެންގެ ލޯތްބަށް އާދޭސް ކުރަމުންދިޔަ ފިރިހެނުންނެވެ. މިއަދު އަހަރެންގެ ހިތުގެ ރާޖާ އަކީ ވެސް އެފަދަ މީހެކެވެ. ވީއިރު، މިކަމުގައި އަހަރެންނަށް ވަކި ކުރެވޭނީ ކޮން ކަމެއް ހެއްޔެވެ؟ އަހަރެން ދުނިޔެމަތިން ފޫހިވެއްޖެއެވެ. މިތަނުގައި އަހަންނާއި ދިމާވަނީ ހުސް އެއް ކަހަލަ މީހުންނާއި ވިއްޔާއެވެ. ހަމައެކަނި އެންމެ އަންހެން ކުއްޖަކަށްޓަކައި ފިދާވާން ކެރޭ ފިރިހެނެން މިއަދު މަދު ވާނެ ވިއްޔާއެވެ. އަހަންނަށް ދުނިޔެ ކުއްވެރި ކުރެވެނީ އެހެންވެގެންނެވެ.\nއޮގަސްޓް 9, 2018 18:28\nމަ ވަރަށް އަގުބޮޑު ވާނެ. ފެންނަ ފެންނަ ރީތި މީހެއްގެ އަވައިގަ ނުޖެހެން. މަގޭ ގޯލް އަކީ ކިޔަވައިގެން މޮޅުވެގެން މައިންބަފައިންނަށް ހިތްފަސޭހަ ދިރިއުޅުމެއް ހޯދައިދިނުން.\nއޮގަސްޓް 9, 2018 19:02\nމަވެސް މި ތިކަހަލަ މަޅިއެއްގަ ޖެހުން މީހެއް.2އަހަރު ވަންދެން ރަށްޓިހި ވެގެން އުޅުނިން. ހުރިހާ ހަރަދެއްވެސް ކުރީ އަހަރެން. އޭނަގެ ފަރާތުން ބޭނުންވީ ހަމައެކަނި ލޯބި. ބޭވަފާތެރިއެއްވެސް ނުވަން. ބުނިހާ ކަމެއް ކޮށްގެން އުޅުނިން. ބޭނުންހިފާލާފަ އެއްލާލީ އެންމެ ފަހުން. މަގޭ ރަށްޓިއްސަކަށްވެސް ލިބުން ހަމަ މިކަހަލަ ލަނޑެއް. މި ހަމަ ގިނަ ދިވެހި ފިރިހެނުންގެ ފާޑު ތާ. ލާރިއަށް މޮޔަވެފަ. ދެން ކީއްކުރާނީ. އޭނަ ދެކެ ލޯބި ވެވުނީ ވެސް. މުޅި އުމުރު ދުވަހު އެކަނި ހޭދަ ކުރިއަސް މާ ރަނގަޅު ވާނެ ތޯޗެ.\nއޮގަސްޓް 9, 2018 21:45\nޜައްޓެހިވުމަކީ، އިސްލާމްދީނުގައި، ހަރާމް، ކަމެއް،.ހެއްދެވިފަރާތް، ނުރުއްސަވާގުޅުމެއްގަައި، ބަރާކާތެއް، ނޯންނާނެ\nއޮގަސްޓް 9, 2018 20:58\nޙުރިހާ ފިރިހެނުން ނެއް ނޫން ވާ ގޮތަކީ ދިވެހި އަންހެނުން ހިތް މޮޅީ.. ބަލާލަން ހުތުރު ހެޔޮ ލަފާ ކުއްޖެއް ބޭނުމެއް ނުވެ .. ބޭނުން ވަނީ ރީތި ފިރިހެނުން.. ރީތި ފިރިހެނެއް ޢެއްލޯ މަރާލާ އިރަށް ފިދާވާތީ ވާ ގޮތް..\nއޮގަސްޓް 9, 2018 22:07\nވަފާތެރިން ވެސް ތިބޭނެ..އަހަރެން މީކީ މާ ރަނގަޅު މީހެއް ނޫން އެކަމަކު މީހަކާ ރައްޓެހިވެގެން ހުރެ އެހެން މޯހަކާ ނުވަން\nއޮގަސްޓް 10, 2018 00:55\nއަދިވެސް ތާކުން ހިލޭފިރިހެނެއް ފެންނައިރަށް މޮޅެތި ޑްރާމާ ޖައްސައިން ސެޓުވޭތޯބަލާތި ހަހަހަ. ޚޮބާ ހެދި މޮޅެތި ފަންޑިތަ ތަށް އަތަށް ގޮވީތަ؟\nއޮގަސްޓް 10, 2018 04:32\nޓިޕިކަލް ދިވެހި އަންހެނުންނަށް ކަމުދާނީ ބޯމައްޗަށް ބޮޑު ހުޅި ޖަހާފަ އަތްފައިގަ ގަހަނާ އެޅު ފިރި ހެނުން. ޢެކަމް ފަހުން އޮންނަނީ ލަޑުލިބިފަ ކެހިދީފަ ނޫނީ ދުނިޔޭގަ އުޅުމައް އުދަގޫ ކޮއްފަ. ނޫނީ ބޮޑު ބަޑެއް ދީފަ. ސްމާރޓް ކޮށް ބޯކޮށާފަ ޑޮރެސްއަޕް ކުރާ ފިރިހެނުން އެއީ މިހާރު ގިނަ ދިވެހި އަންހެން ކުދިންނަށް ކަމުދާ ބައެއް ނޫން. މީ މިހާރުގެ ހަގީގަތް\nފެބުރުއަރީ 27, 2019 10:43\nބައެއްފަހަރު އަންހެނުން ކަންތައް ދޯ.. އެހެން ބުންޔަސް މަގެއް އަންހެނެއްގެ އިނގޭ..


Salmaan miskiy roadha ah hulhuvanee\nސަލްމާން މިސްކިތް ރޯދައަށް ހުޅުވަނީ\nސަލްމާން މިސްކިތް: މި ރޯދަ މަހު ހުޅުވާނެ ކަމަށް ރައީސް އޮފީހުން ބުނެފި --- ފޮޓޯ: އަވަސް\nސައުދީ ރަސްގެފާނުގެ ހަރަދުގައި މާލޭގައި ބިނާ ކޮށްފައިވާ ކިންގް ސަލްމާން މިސްކިތް ރޯދަ މަހަށް ހުޅުވާނެ ކަމަށް ރައީސް އޮފީހުން ބުނެފި އެވެ.\nރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ ރޯދަ މަހު ސަލްމާން މިސްކިތުގައި ނަމާދު ކުރެވޭނެ އިންތިޒާމްތައް ހަމަޖެހިގެންދާނެ ކަމަށެވެ.\nސަލްމާން މިސްކިތް ހުޅުވުމަށް އެތަނަށް މުވައްޒަފުން ނެގުމަށް އިސްލާމިކް މިނިސްޓްރީން ވަނީ އިއުލާނުކޮށްފަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި މަސައްކަތުގެ ބޮޑު ބައި ނިންމާފައިވާ ސަލްމާން މިސްކިތް ހުޅުވަން މި ސަރުކާރުން އެތައް ތާރީހެއް ދީފައިވެ އެވެ. އެންމެ ފަހުން ދިން ތާރީހަކީ މިއަހަރުގެ ރޯދަ މަހަށް މިސްކިތް ހުޅުވުމެވެ.\nއިސްލާމިކް މިނިސްޓަރު ޑރ. އަހްމަދު ޒާހިރު މީގެ ކުރިން ވިދާޅުވި ގޮތުގައި ރޯދަ މަހަށް ވެސް މިސްކިތް ހުޅުވޭނީ ބޭނުންވާ ވަސީލަތްތަކާއި ތަކެތި ގަތުމަށް ބޭނުންވާ ބަޖެޓް ހަމަޖެހިގެންނެވެ. ފިނޭންސް މިނިސްޓްރީން ވަނީ ބަޖެޓް ދޭނެ ކަމަށް އިސްލާމިކް މިނިސްޓްރީ އަށް އަންގާފަ އެވެ.\nގާތްގަނޑަކަށް 24 މިލިއަން ޑޮލަރު -- 370 މިލިއަން ރުފިޔާ ހަރަދުކޮށްގެން ބިނާކޮށްފައިވާ ފަސްބުރީގެ ސަލްމާން މިސްކިތުގައި އެއް ފަހަރާ 10،000 އެއްހާ މީހުންނަށް ނަމާދު ކުރެވޭނެ އެވެ. އެ ،މިސްކިތުގެ ފުރަތަަމަ ދެ ފަންގިފިލާ ނަމާދުކުރަން ހާއްސަކޮށްފައިވާ އިރު ތިނެއް އަދި ހަތަރު ވަނަ ފަންގިފިލާ ބޭނުންކުރާނީ އޮޑިޓޯރިއަމްއެއްގެ ގޮތުގަ އެވެ. އަދި ފަސްވަނަ ފަންގިފިލާގައި މަލްޓި ޕާޕަސް ބޮޑު ހޯލެއް ހިމެނޭ އިރު އެކި އެކި އިވެންޓްތައް އެތަނުގައި ބޭއްވޭނެ އެވެ.\nތުރުކީގެ ޓާމެކްސް ކުންފުންޏާ ހަވާލު ކޮށްގެން ހެދި ސަލްމާން މިސްކިތުގެ މަސައްކަތް ނިންމައި އެ މިސްކިތް ސަރުކާރާ ހަވާލުކުރީ 2020 ވަނަ އަހަރުގެ ކުރީކޮޅު އެވެ.\nރައީސް އޮފީސް މާލޭ ސިޓީ އިސްލާމިކް މިނިސްޓްރީ + ސަލްމާން ރަސްގެފާނު މިސްކިތް މިނިސްޓްރީ އޮފް ނެޝަނަލް ޕްލޭނިން މުހައްމަދު މަބްރޫކް އަޒީޒް\nކައުންސިލުން ހެދީ ދޮގެއް، ބައިވެރިނުވާނެ ކަން އެންގި\nމިސްކިތް ހުޅުވާ ތާރީހު ކަނޑައަޅަން މަންދޫބު ވަޑައިގެންފި


Qasimah oiy thaaeedhah asareh nukuraane: Saud - Hali News\nމާމިގިލީގައި ގާސިމަށް އޮތް ތާއީދަށް އަސަރެއް ނުކުރާނެ: ސައުދު\nކިތަންމެ ވަރަކަށް ހަގީގަތާ ޚިލާފު ވާހަކަ ލިޔެ ފެތުރިޔަސް މާމިގިލީގައި ގާސިމް އިބްރާހީމަށް އޮތް ތާއީދަށް އެއްވެސް އަސަރެއް ނުކުރާނެ ކަމަށް ޖުމްހޫރީ ޕާޓީ (ޖޭޕީ) ގެ ނާއިބު ރައީސް އަޙުމަދު ސައީދު ވިދާޅުވެއްޖެއެވެ.\nސައުދު މިހެން ވިދާޅުވެފައި "ބޮޑެތި ޖަރީމާ ތަކެއް ފަޅާއެރުމުން މާމިގިލީ ރައްޔިތުން ރަތަށް" މި ސުރުޚީގެ ދަށުން އޮންލައިން ނޫހެއްގައި ލިޔެފައިވާ ލިޔުމަކާ ގުޅިގެންނެވެ. މާމިގިލީ ދާއިރާގެ މެމްބަރު އަދި ޖޭޕީގެ ރައީސްއާ ބެހޭ ގޮތުން އެލިޔުމުގައި ބުނެފައިވަނީ ގާސިމް މާމިގިއްޔަށް ވަޑައިގަންނަވާނީ އެމަނިކުފާނުގެ ވައުދުތައް ނުފުއްދަވައި ކަމަށެވެ. ސައުދު ވަނީ އެކަންވެސް ދޮގު ކުރައްވައިފައެވެ.\nމިކަމާ ގުޅިގެން ކުރެއްވި ޓުވީޓެއްގައި ސަޢުދު ވިދާޅުވެފައިވަނީ މިހާރުވެސް އަދި މުސްތަގުބަލުގައި ވެސް ކަންކަން ކޮށްދެވޭނީ ކުރިން ވެސް ކަންކަން ކޮށްދެއްވައިފައި ތިބި މީހުންނަށް ކަމަށެވެ. "ކަންކަން އަބަދުވެސް ކޮށްދީފައި ތިބި މީހުން މިހާރުވެސް. އަދި މުސްތަގުބަލުގައި ވެސް ކަންކަން ކޮށްދެވޭނީ،" އޭނާ ވިދާޅުވެފައިވެއެވެ.\nގާސިމް އިބްރާހީމަކީ މާމިގިއްޔަށާއި އެދާއިރާއަށް ނުހަނު ޚިދުމަތްތެރި ބޭފުޅެކެވެ. އަދި ކަންކަން ކޮށްދެއްވައިފައިވާ އަދި މީހާރުވެސް ކޮށްދެއްވަމުން ގެންދަވާ ބޭފުޅެކެވެ. އެހެން ކަމުން ދައްކާ ވާހަކައަކުން ލިޔެލާ ލިޔުމަކުން ގާސިމަށް އޮތް ތާއީދަށް އަސަރެއް ނުކުރާނެ ކަމަށް ސައުދު ވިދާޅުވެފައިވެއެވެ.\n"ކިތަންމެ ވަރަކަށް ގާސިމް އާއި ދެކޮޅަށް ހަގީގަތް އޮޅުވާލަން އުޅުނަސް ތިޔަކަމެއް ނުވާނެ. މާމިގިލީ ދާއިރާގައި ގާސިމަށް އޮތް ތާއީދު ތިޔަހެން އޮޅުވާލަން ލިޔާ ލިޔުމަކުން އަސަރެއް ނުކުރާނެ،" ސައުދުގެ ޓުވީޓުގައި ވިދާޅުވެފައިވެއެވެ.\nއިތުރު ލިޔުންތައް ޖުމްހޫރީ ޕާޓީ


Health: Barudhan lui kuran eheevedhey5meyvaa\nބަރުދަން ލުއި ކުރަން އެހީވެދޭ ފަސް މޭވާ\nސިއްހަތަށް ފައިދާ ހުރި ގޮތަކަށް ކެއުން ބަހައްޓަން ބޭނުން މީހުންގެ ހިތަށް އެންމެ ފުރަތަމަ ވެސް އަރާނީ މޭވާ ކެއުމަށެވެ. ހަގީގަތުގައިވެސް ބަރުދަން ލުއިކުރުމަށް މޭވާ ވަރެއް ހަމަ ނެތެވެ. މޭވާގައި އެތައް ބައިވަރު ވިޓަމިންސް އަކާއި މިނަރަލްސް އެއް ހުރެ އެވެ. އަދި ޚާއްސަކޮށް އެންޓިއޮކްސިޑަންޓްސް އެވެ. ހަށިގަނޑުގައި ހުންނަ ވިހަ ބައިތައް ހަށިގަނޑުން ބޭރުކޮށްލަން އެންޓިއޮކްސިޑަންޓްސް ވަރަށް މުހިއްމު ވާނެ އެވެ.\nކޮންމެ ދުވަހަކުވެސް އެކަށީގެންވާ ރަނގަޅު މޭވާ ކައިގެން ބަރުދަން ލުއިކުރުމަށް އެހީތެރިކަން ލިބޭނެ އެވެ. ދުވާލެއްގެ ކޮންމެވެސް ހަތަރު ގަޑިއެއްގައި ކޮންމެވެސް މިންވަރަކަށް މޭވާ ކެއުން ރަނގަޅެވެ. އެގޮތުން ކެއުން އެންމެ ރަނގަޅު މޭވާތަކުގެ ތެރެއިން ފުރަތަމަ އެއްޗަކީ ބްލޫބެރީ އެވެ.\nބްރިޓިޝް މެޑިކަލް ޖާނަލް އިން އެއްލައްކަ މީހުންގެ މެދުގައި ހަދާފައިވާ ދިރާސާއަކުން ހާމަވެފައިވާ ގޮތުގައި ބްލޫބެރީގައި ފްލެވަނޯލްސް، ފްލޭވަން-3-އޯލްސް، އެންތޮސައިނިންސް އަދި ފްލެވަނޮއިޑް ޕޮލީމާޒް ފަދަ އެންޓިއޮކްސިޑަންޓްސް ހުރެ އެވެ. އަދި މިއީ ބަރުދަން ލުއިކުރުމަށް އެހީތެރިވެދޭނެ އެއްޗިއްސެވެ.\nބްލޫބެރީ ޖޯޑެއްގައި 10 މިލިގްރާމް އެންތޮސައިނިންސް އެކުލެވިގެން ވެއެވެ. އަދި ބްލޫބެރީ އަކީ ވަރަށް އަވަހަށް ބަނޑުފުރޭ ކަމުގެ އިހްސާސް ކުރުވާ މޭވާ އެކެވެ. ކޮންމެ ދުވަހެއްގެ ކެއުމުގައި ބްލޫބެރީ ހިމަނައިގެން ހިކެން ފަސޭހަ ވާނެ އެވެ.\nއާފަލަކީ ވެސް ހިކެން ބޭނުން މީހުން ކާން ރަނގަޅު މޭވާ އެކެވެ. އާފަލުގައި ފައިބަރާއި ފްލެވަނޮއިޑް ޕޮލިމާޒް ވަރަށް ގިނަ އެވެ. މިއީ ބަރުދަން ލުއިކުރުމަށް ކާން ރަނގަޅު އެއްޗަކަށް ވަނީ އެހެންވެ އެވެ. އާފަލު ތޮއްޓާއެކު ކާށެވެ. އޭރުން ފައިބަރާއި އެންޓިއޮކްސިޑަންޓްސް ހަށިގަނޑަށް ލިބި ލޭގައި ހަކުރު ހުންނަ މިންވަރު ކޮންޓްރޯލްކުރެވި ހަކުރުބަލި ޖެހުމުން ދިފާއުވާނެ އެވެ. އަދި އަބަދު ކާހިތްވާ މީހުންނަށް އެކަމުން ސަލާމަތްވާން ވެސް އާފަލު ކެއުމުން އެހީތެރިކަން ލިބޭނެ އެވެ.\nބްރިޓިޝް މެޑިކަލް ޖާނަލްގައި ޝާއިއުކޮށްފައިވާ ރިޕޯޓެއް ބުނާ ގޮތުގައި ޕިއާޒް އަކީ ވެސް ބަރުދަން ލުއިކުރަން ރަނގަޅު މޭވާ އެކެވެ. ޕެއާޒް އަކީ ފްލެވަނޮއިޑް ޕޮލީމާޒް އިން މުއްސަނދިވެފައިވާ މޭވާ އެކެވެ. ޕެއާޒްގެ ކޮންމެ 138 މިލިގްރާމެއްގައި ފްލެވަނޮއިޑް ޕޮލިމާޒް ވަރަށް ބޮޑަށް އިތުރެވެ. އެހެންކަމުން މިއީ ބަރުދަން ލުއިކުރުމަށް ވަރަށް ރަނގަޅު މޭވާއެކެވެ. މި މޭވާ ވެސް ކާން ރަނގަޅީ ތޮއްޓާ އެކުގަ އެވެ. ސަބަބަކީ ތޮއްޓާ އެކު ކެއުމުން ފައިބަރު ގިނައިން ލިބި ހަންގަނޑު ރީތިވެ ބަނޑު ފުރިފައި ގިނަ ވަގުތުތަކަކު ހުންނާނެތީ އެވެ.\nސްޓްރޯބެރީޒް އަކީ ވެސް ބަރުދަން ލުއިކުރަން އެހީވެދޭ މޭވާ އެކެވެ. އެންތޮސައިނިންސް އިން މުއްސަނދިވެފައިވާ މި މޭވާ ކާނަމަ ހިކެން ފަސޭހަ ވާނެ އެވެ. ގިނަ މީހުން ހީކުރަނީ ސްޓްރޯބެރީޒް އަކީ ވަރަށް ފޮނި މޭވާ އަކަށް ވާތީ މި މޭވާ ކެއުމުން ފަލަވާނެ ކަމަށެވެ. ނަމަވެސް މި ހުރިހާ މޭވާއެއްގައި ވެސް ހުރި ހަށީގަނޑަށް ފައިދާކުރާ މާއްދާތަކުގެ ސަބަބުން ފަލަވުމުގެ ބަދަލުގައި ހިކެން އެހީތެރިކަން ލިބޭނެ އެވެ.\nޕެޕާޒް އަކީ މޭވާއެއްހޭ ވަރަށް ގިނަ މީހުން ސުވާލު ކުރެ އެވެ. އާނއެކެވެ. ދިވެހިންނަށް ޕެޕާޒްގެ ވައްތަރުތަކަކީ ތަރުކާރީގެ ބާވަތްތަކެއް ކަމަށް ވިސްނުނަސް ބެލް ޕެޕާ ފަދަ ޕެޕާޒްގެ ވައްތަރު ތަކަކީ މޭވާގެ ވައްތަރެކެވެ. ކޮންމެ ދުވަހަކު ޕެޕާޒް ކާނަމަ ފަލައެއް ނުވާނެ އެވެ. ޗިލީ ޕެޕަގައި ހުންނަ ކެޕްސީސިން އަކީ ހަށިގަނޑަށް ހަކަތަ ލިއްބައިދިނުމަށް ސަރުބީ ވިރުވާލަން އެންމެ ރަނގަޅު މޭވާ އެވެ.


Photo Essay: Ihavandhoon minivan kamuge message eh\nއިހަވަންދޫން މިނިވަންކަމުގެ މެސެޖެއް!\nރާއްޖޭގެ މިނިވަން ކަމަށް 55 އަހަރު ފާހަގަ ކުރުން އިއްޔެ ފާހަގަ ކުރި އެވެ. އެއީ އެންމެންވެސް ހަނދާނުގައި ހުންނަ ޖުލައި ސަައްބީހެވެ. އެ މުނާސަބާގައި ލަވަތަކާއި ފޮޓޯ އަދި ވީޑިއޯވެސް ނެރެ އެވެ. އާޓިސްޓުން ސޯޝަލް މީޑިއާއަަށް ދޫކުރި އެކި ފޮޓޯތަކުގެ ތެރެއިން ހއ. އިހަވަންދޫން ދެއްކި ތަފާތު ފޮޓޯތަކުން ދިނީ ވަރަށް މުހިއްމު ނަސޭހަތެކެވެ.\nކުޅުދުއްފުށީގެ "އޭއެސްޕީ ސްޓޫޑިއޯ" އިން އިސްްވެ އިހަވަންދޫގައި ޝޫޓްކޮށް ސޯޝަލް މީޑިއާއަށް ރޭ ދޫކޮށްލި މި ފޮޓޯތަކުގެ ސްޓޯރީއަކީ މިއީއެވެ: މިނިވަން ދުވަސް ފާހަގަ ކުރާ އިރު ހަނދާން ކުރަންޖެހޭ ކަމެއް އެބަ އޮތެވެ. އަަހަރުމެންގެ ކާބަފައިން އަހަރުމެންނަށް ހަވާލުކޮށްފައި ދިޔައީ ލޮބުވެތި ގައުމެއް އެކަންޏެއް ނޫނެވެ. މާތްވެގެންްވާ އިސްްލާމް ދީނާއި ގައުމެކެވެ. ހަވާލު ކުރި އަމާނާތް އަންނަން އޮތް ޖީލުތަކަށް ފޯރުކޮށް ދިނުމަކީ އަހަރުމެންގެ ކޮނޑުގައި އެޅިފައި އޮތް ޒިންމާ އެކެވެ. އިހަވަންދޫން މި ވާހަކަ ގެނެސްދީފައި ވަނީ ހިޔާލީ ފޮޓޯ ސްޓޯރީއަކުންނެވެ.\nއިހަވަންދޫގެ މަގެއްގެ ފިނި ހިޔަލުގައި ކުޑަ ކުއްޖަކު ޖޯއްޔެއްގައި އިށީންދެގެން އިންނަނީ އެކުއްޖާ ގެންގުޅޭ ޓެބްލެޓަކާ ކުޅޭށެވެ. އޭނާގެ އެއްވެސް ހިޔާލެއް ފިކުރެއް ވެސް ނެތެވެ. އެކަމަކު މިނިވަން ދުވަސް އައުމުން އާ ހެދުމެއް ލައިގެން ވަރަށް ރީތިވެލައިގެނެވެ.\nއެ ކުއްޖާގާތަށް ދަނީ އިހުގެ މީހެކެވެ. އޭނާ އަނދެގެން ހުރި ފޭއްޔާއި ބޮލުގައި އޮތް ފަަގުޑިން އެކަން އެނގެ އެވެ. އެމީހަކީ ކާކު ކަން ނޭނގުނަސް އެއީ ރާއްޖޭގެ ގައުމީ ދިދަ ހިިފައި، އެ ދިދައިގެ ހިމާޔަތުގައި ހުރި މީހެއްކަން އަންގައިދެ އެވެ. އަދި އެމީހަކީ ގައުމަށްޓަކާ ލޭ އޮހޮރާލައި ހެޔޮހިތުން ގުރުބާންވީ މީހެއްކަން ވެސް ވަނީ ދައްކުވައިދީފަ އެވެ.\nއޭނާ ހިނގާލާފަައި ގޮސް ޖޯލިފަތީ އިން ކުޑަ ކުއްޖާއަށް ދިއްކޮށްލީ އަތުގައި އޮތް ދިދަ އެވެ. އެ ދިދަަ އޮތީ ރީއްޗަށް ފަތް ޖަހާފަ އެވެ. އެ ކުޑަ ކުއްޖާ އަތުގައި އޮތް ޓެބްލެޓް އުނގުމަތީ ބޭއްވުމަށް ފަހު ދިއްކޮށްލިި ދިދައިގައި ދެ އަތުން ހިފި އެވެ. ދިދައިގެ ވަށައިގެން އައްސާފަައި އޮތް ވާފަށް މޮހެލި އެވެ.\nއެތެރޭގައި އެ އޮތީ ހަތިމެކެވެ. ގައުމާއެކު ހިމާޔަތް ކުރުމަށް އެ ކުޑަ ކުއްޖާ އަށް ދިއްކޮށްލީ އަހަރުމެންގެ އިސްލާމް ދީނެވެ. ގައުމު އިސްލާމީ ގައުމެއްގެ ގޮތުގައި ބޭއްވުމަށް، ގައުމުގެ ދިފާއުގައި ތެދުވުމަށް އެދި ނަސޭހަތްތެރިވަމުންނެވެ. އެ ކުޑަކުއްޖާ އަށް ހަތިމް ލިބުމާއެކު މެޔާ ކައިރި ކޮށްލާ ދިރިހުރިހާ ހިނދަކު އިސްލާމް ދީން ހިމާޔަތް ކުރާނެ ކަމަށް ނިންމި އެވެ. އަދި ލޭ އޮހޮރުވައިގެން އެތައް ފަހަރެއް މަތިން މި ފަަސްގަނޑު ހިމާޔަތް ކާބަފަައިން ފަދައިން ގައުމަށް ދިމާވާ ކޮންމެ ކަމެއްގައި ތެދުވާނެ ކަމަށް ނިންމި އެވެ.\nފޮޓޯ ސްޓޯރީ އެއް ގޮތަށް އިހަވަންދޫގެ ކާސްޓުންނާއެކު، އޭއެސްޕީ ސްޓޫޑިއޯގެ ފޮޓޯގްރާފަރުން ދިން މި މެސެޖު ގިނަ ބަޔަކަށް ކަމުދިޔަ އެވެ. އަދި މިއަދު މިއީ ވިސްނާލަން ޖެހިފައި އޮތް ކަމެއް ކަމުގައިވެސް މީހުން ދެކެ އެވެ.\nކުލަކުލައިން ޑިޒައިން ސަންދޯއް


Club thakuge nuruhun Azim ge garaaru ah\nއެފްއޭއެމުން ރާއްޖޭގެ ގާނޫނާއި، އެ އެސޯސިއޭޝަންގެ ގަވާއިދާ ހިލާފަށް މަސައްކަތް ނުކުރާ ކަމަށް ބުނެ ރައްޔިތުންގެ މަޖިލީހަށް މެދުހެންވޭރު ދާއިރާގެ މެންބަރު އަލީ އާޒިމު ހުށަހަޅުއްވާފައިވާ ގަރާރަށް ފުރަތަމަ ޑިވިޝަންގެ ކުލަބުތަކުން ނުރުހުން ފާޅު ކޮށްފި އެވެ.\nއާޒިމު ހުށަހެޅި މައްސަލަ މަޖިލީހަށް ބަލައިގަނެ ބަހުސް ކުރުމަށް ފަހު މިހާރު ވަނީ އިތުރަށް ދިރާސާ ކުރުމަށް މަޖިލީހުގެ އިޖުތިމާއީ ކޮމިޓީއަށް ފޮނުވާފަ އެވެ. އެ މައްސަލަ އާޒިމު މަޖިލީހަށް ހުށަހެޅުމުން މދިޔަ ސީޒަންގައި ދިވެހި ޕްރިމިއާ ލީގްގައި ވާދަ ކުރި ނުވަ ޓީމުގެ ތެރެއިން ފަސް ކުލަބުން ވަނީ ވަކިވަކީން ބަޔާން ނެރެ ގަރާރު ކުށްވެރި ކޮށްފަ އެވެ.\nމާޒިޔާއިން ނެރެފައިވާ ބަޔާނުގައި ބުނެފައި ވަނީ އާޒިމު ކުރިން ޗެއާމަންކަން ކުރެއްވި ނިއު ރޭޑިއަންޓް ސްޕޯޓްސް ކުލަބަށް މިހާރު ދިމާވެފައިވާ ހާލަތުގެ ސަބަބުން އޭނާ އަމިއްލަ މަސަލަހަތު އިސްކޮށް އެހެން ކުލަބުތަކާއި އެފްއޭއެމް އާއި ރާއްޖޭގެ ފުޓްބޯޅައަށް ގެއްލުން ދިނުމުގެ މަގްސަދެއް އާޒިމު ގެންގުޅޭ ކަމަށް ބެލުމުގެ ފުރުސަތު އެބައޮތް ކަމަށެވެ.\nކުލަބު އީގަލްސްއިން ނެރެފައިވާ ބަޔާނުގައި ބުނެފައި ވަނީ އާޒިމު ގަރާރު ހުށަހާޅާފައި ވަނީ އެފްއޭއެމްގެ ކުރީގެ ރައީސްއެއްގެ ހައިސިއްޔަތުން އެފްއޭއެމްގެ ގަވާއިދާއި ރާއްޖޭގެ ކުޅިވަރު ގާނުނުގެ ދަށުން އޮތް މަރުހަލާތަކަކީ ކޮބައިކަން ރަނގަޅަށް ބެލުމެއް ނެތި ކަމަށެވެ. އަދި އާޒިމުގެ ހަގީގީ ބޭނުމަކީ އެފްއޭއެމްގެ އިންތިހާބަށް ނުފޫޒު ފޯރުވުން ކަމަށްވެސް އީގަލްސްއިން ތުހުމަތު ކޮށްފައި ވެއެވެ.\nޓީސީ ސްޕޯޓްސް ކުލަބުން ބުނީ އާޒިމު މަސައްކަތް ކުރައްވަމުން ގެންދަނީ ކުޅުންތެރިންނާމެދު ވިސްނާލުމެއް ނެތި ސިޔާސީ ނުފޫޒު ވައްދައިގެން ރާއްޖޭގެ ފުޓްބޯޅަ ސަސްޕެންޑް ވާނެ ގޮތަށް ހޯދުމަށް ކަމަށެވެ.\nކުލަބު ގްރީން ސްޓްރީޓްގެ ބަޔާނުގައި އާޒިމުގެ ގަރާރު ސިފަކޮށްފައި ވަނީ ދިވެހި ފުޓްބޯޅަ ރަނގަޅު މިސްރާބަކަށް ގޮސްދާނެތީ އެކަންކަން ހުއްޓުވުމަށް ހުށަހަޅާފައިވާ ގަރާރެއްގެ ގޮތުގަ އެވެ. އަދި އާޒިމުގެ ބޭނުމަކީ ސަރުކާރާއި އެފްއޭއެމް އާ ދެމެދު މިހާރު އުފެދިފައިވާ ރަނގަޅު ގުޅުން ހީނަރު ކުރުވުން ކަމަށްވެސް ގްރީންގެ ގަރާރުގައި ވަނީ ތުހުމަތު ކޮށްފަ އެވެ.\nޔުނައިޓޭޑް ވިކްޓަރީން ބުނީ ބަޔާނުގައި ބުނެފައި ވަނީ އާޒިމުގެ މަގްސަދަކީ އޭނާގެ ސިޔާސީ ބާރު ބޭނުން ކޮށްގެން ފުޓްބޯޅައިގެ ތެރެއަށް ސިޔާސީ ނުފޫޒު ވެއްދުން ކަމަށެވެ.\nއެފްއޭއެމް އަށް އެހެން ފަރާތަކުން ނުފޫޒު ވައްދާނަމަ ރާއްޖެއާ ދެކޮޅަށް ސަސްޕެންޝަންގެ ފިޔަވަޅު އަޅަން ޖެހިދާނެ ކަމަށް އިއްޔާ ފީފާއިން ވަނީ އަންގާފަ އެވެ.\nއެމްޑީޕީގެ ޕީޖީ ލީޑަރުކަންވެސް ކުރައްވާ އާޒމު މިދިޔަ އަންގާރަ ދުވަހު މަޖިލީހަށް ހުށަހެޅި މައްސަލައިގައި ބުނެފައިވަނީ އެފްއޭއެމްގެ ހިންގާ ގަވާއިދާ އެއް ގޮތަށް މަހަކު އެއް ފަހަރު ހިންގާ ކޮމިޓީގެ ބައްދަލުވުންތައް ބާއްވާފައި ނުވާ ކަމަށާއި ކޮމިޓީގައި ހުސްވެފައިވާ މަގާމުތަކުގެ އިންތިހާބު ބާއްވާފައި ނުވާ ކަމަށެވެ. ގަވާއިދުގައި ބުނާ އެސޯސިއޭޝަންތަކާއި ފެޑެރޭޝަންތައް ވެސް އެފްއޭއެމް އިން އުފައްދާފައިވާ ނުވާ ކަމަށް ވެސް އާޒިމް ހުށަހެޅުއްވި އެވެ.\nއާޒިމުގެ އެ ގަރާރު މަޖިލީހަށް ބަލައިގަނެ ދިރާސާ ކުރުމަށް ފެންނަކަމަށް ފާސްކުރީ 58 މެންބަރުންގެ ވޯޓުންނެވެ. އެ މައްސަލަ މަޖިލީހުން ދިރާސާ ކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nމާޒިޔާ ޓީސީ އީގަލްސް + އެފްއޭއެމް


Madaveli gai gavaidaa hilaafah ulhy bideyseen fonuvaalanee\nގދ. މަޑަވެލި: ބިދޭސީންގެ މައްސަލަ ހައްލު ކުރަން ފިޔަވަޅުތަކެއް އަޅަން ވަނީ ނިންމާފައިވޭ\nގދ. މަޑަވެލީގައި ގަވާއިދާ ހިލާފަށް އުޅެމުންދާ ބިދޭސީން ހޯދައި، އެ މީހުން ފޮނުވާލުމުގެ މަސައްކަތް ފަށަން އެ ރަށު ކައުންސިލުން ތައްޔާރު ވެއްޖެ އެވެ.\nމަޑަވެލި ކައުންސިލުން ކޮށްފައިވާ އިއުލާނެއްގައި ބުނީ އެ ރަށުގައި ވޯކް ޕާމިޓާއި ވިސާ ނެތި، ގިނަ އަދަދެއްގެ ބިދޭސީން އުޅެމުންދާކަން ފާހަގަ ކުރެވިފައިވާ ކަމަށެވެ. އަދި ސައްހަ ލިޔުން ނެތް ބިދޭސީންގެ ތެރެއިން ގައުމަށް ދާން ބޭނުންވާ ފަރާތްތަކަށް އިކޮނޮމިކް މިނިސްޓްރީން ދޭން ނިންމާފަ އެވެ. އެހެންވެ އަތުގައި ސައްހަ ލިޔުމެއް ނެތް އަނބުރާ ގައުމަށް ދާން ބޭނުންވާ ބިދޭސީންގެ އަންނަ މަހުގެ ހަ ވަނަ ދުވަހުގެ ކުރިން އެ ރަށުގެ ކައުންސިލަށް އަންގަން އެދިފައިވެ އެވެ.\nމަޑަވެލި ކައުންސިލްގެ ނައިބު ރައީސް އަޒަމް މުހައްމަދު މިއަދު ވިދާޅުވީ އެ ރަށުގައި 60 އަށްވުރެ ގިނަ ބިދޭސީން އުޅޭ ކަމަށް ލަފާ ކުރެވިފައިވާ ކަމަށެވެ. ނަމަވެސް ސީދާ އަދަދެއް އެނގޭނީ ބިދޭސީން ދަފުތަރު އެކުލަވާލުމުން ކަމަށެވެ.\n"އަބަދު މި އޮންނަނީ މިހާރު ބިދޭސީންގެ މައްސަލެއް. އެމީހުން ފުލުންނާ ކުރިމަތިލި ވާހަކަ. އެހެންވެ މިރަށުގައި [މަޑަވެލީ] ގައި އެފަދަ ކަމެއް ހިނގުމުގެ ކުރިން ފިޔަވަޅު އަޅަން ބޭނުން ވަނީ. އެހެންވެ ގަވާއިދާ ހިފާލަށް އުޅޭ ހުރިހާ މީހުން ބޭރުން ކުރަން ފަށަން މި ތައްޔާރު ވަނީ،" ޖުމްހޫރީ ޕާޓީގެ މެޖޯރިޓީ އޮންނަ ކައުންސިލްގެ ނައިބު ރައީސް ވިދާޅުވި އެވެ.\nއޭނާ ވިދާޅުވީ މަޑަވެލީގެ މަސް ދޯނި ފަހަރުގައި ވެސް ބިދޭސީން އުޅެމުންދާ ކަމަށާ، މީގެ ކުރިން އެތަށް ފަހަރެއްގެ މަތިން ދޯނި ފަހަރުގައި ބިދޭސީން ނުގެންގުޅެން އެދިފައިވާނެ ކަމަށެވެ.\n"މި ރަށުގައި އަށް ދޯނި އޮވޭ. މީގެ ކޮންމެ ދޯންޏެއްގައި ހަތަރު ބިދޭސީން އެވްރެޖުކޮށް އުޅޭ. މިއީ ހުސް ގަވާއިދާ ހިފާލަށް އުޅޭ މީހުން. ރާއްޖޭގައި މަސްވެރިކަން ކުރާ އޮޑި ފަހަރުގައި ބިދޭސީން ނު ގެންގުޅެވޭނެ. އެއީ މަނާކަމެއް،" އަޒަމް ވިދާޅުވި އެވެ.\nރާއްޖޭގައި މަސައްކަތް ކުރާ ބިދޭސީންގެ މައްސަލަތައް ވަނީ އިތުރުވެފަ އެވެ. ދާދި ފަހުން ދެ ހާދިސާއަކާ ގުޅިގެން ފުލުހުންނާއި ބިދޭސީން ކުރިމަތިލުމަކަށް ގޮސްފައިވެ އެވެ. އިކޮނޮމިކް މިނިސްޓްރީގެ ތަފާސް ހިސާބުތައް ދައްކާ ގޮތުގައި ރާއްޖޭގައި ގަވާއިދާ ހިލާފަށް 70،000 ބިދޭސީން ހަރަކާތްތެރިވެ އެވެ.\nމޯލްޑިވްސް ޕޮލިސް ސާވިސް މުޒާހަރާ ބިދޭސީން + އިންސާނީ ވަގުފާރި މަޑަވެލި ބަންގްލަދޭޝް


Fenaai narudhamaage masahkkai gaaimu nukurevi huri hurihaa rashehgge masahkkai havaalu kohffi - One Online\n29 ޑިސެމްބަރު 2021 23 ރަށެއްގައި ފެނާއި ނަރުދަމާގެ ނިޒާމު ގާއިމް ކުރުމަށް ހަވާލު ކުރުމުގެ ރަސްމިއްޔާތުގެ ތެރެއިން---ފޮޓޯ: ޕްލޭނިންގ މިނިސްޓްރީ\n920 މިލިޔަން ރުފިޔާގެ ޕްރޮޖެކްޓެއްގެ ދަށުން 23 ރަށެއްގައި ފެނާއި ނަރުދަމާގެ ނިޒާމު ގާއިމު ކުރުމަށް މިއަދު ހަވާލު ކޮށްފިއެވެ.\nޕްލޭނިން މިނިސްޓްރީން ބުނީ މިއީ މިހާތަނަށް ފެނާއި ނަރުދަމާގެ ނިޒާމު ގާއިމު ނުކުރެވި އޮތް 23 ރަށް ކަމަށެވެ.\nމި މަޝްރޫއާ އެކު، މީހުން ދިއިރުޅޭ ހުރިހާ ރަށެއްގައި ފެނާއި ނަރުދަމާގެ ނިޒާމު ގާއިމު ކޮށްދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވެ ވަޑައިގެންނެވި ވައުދުފުޅުގެ ދަށުން މިހާތަނަށް އެ މަސައްކަތްތައް ނުފެށި ހުރި ހުރިހާ ރަށެއްގައި މަސައްކަތް ފެށިގެން ދާނެ ކަމަށް ވެސް ޕްލޭނިން މިނިސްޓްރީން ބުންޏެވެ.\nފެނާއި ނަރުދަމާގެ ނިޒާމު ގާއިމު ކުރުމަށް މިއަދު ހަވާލު ކުރި ރަށްތައް:\nފެނުގެ ނިޒާމް ގާއިމު ކުރުމަށް ހަވާލު ކުރި ރަށްތައް:\nމި މަސައްކަތްތައް ކުންފުނިތަކާ ހަވާލު ކުރުމަށް ސްޓެލްކޯގައި މިއަދު ބޭއްވި ރަސްމިއްޔާތުގައި ޕްލޭނިން މިނިސްޓްރީގެ ފަރާތުން އެއްބަސްވުންތަކުގައި ސޮއި ކުރެއްވީ، އެ މިނިސްޓްރީގެ ޑިރެކްޓާ ޖެނެރަލް ފާތުމަދު ޝާނާ ފާރޫގެވެ.\nއެ ޕްރޮޖެކްތްގެ ދަށުން ށ. ބިލެތްފަހި، ނޫމަރާ، ނ. މިލަދޫ މަގޫދޫ، ލަންދޫ ބ. ކުޑަރިކިލު، ކިހާދޫ، ދޮންފަނު، ފެހެންދޫ، ފުޅަދޫ، މ. ނާލާފުށި، ރަތްމަންދޫ، ތ. ދިޔަމިގިލި، މަޑިފުށި، ލ. ކުނަހަންދޫ އދ. ފެންފުށީގެ މަސައްކަން ހަވާލު ކޮށްފައި ވަނީ ފެނަކަ ކޯޕަރޭޝަންއާއެވެ.\nއެއްބަސްވުމުގައި ފެނަކައިގެ ފަރާތުން ސޮއި ކުރެއްވީ އެ ކުންފުނީނގެމެނެޖިން ޑިރެކްޓަރު އަހުމަދު ސައީދެވެ.\nތުލުސްދޫގެ މަސައްކަތް ހަވާލު ކުރީ ސްޓެލްކޯއަށެވެ. އެއްބަސްވުމުގައި ސޮއިކުރެއްވީ ސްޓެލްކޯގެ މެނޭޖިން ޑިރެކްޓަރު ހަސަން މުގުނީ އެވެ.\nމީގެ އިތުރުން އޮމަދޫ އާއި ހިތަދޫ އާއި ދެއްވަދޫގެ މަސައްކަތް ހަވާލު ކުރީ މަޓެކް މޯލްޑިވްސް އާއެވެ. އަދި ދިއްދޫ އާއި ނަޑެއްލާގެ މަސައްކަތް ހަވާލު ކުރީ ޑުޕްލެކްސް ޕްރައިވެޓް ލިމިޓެޑާ އެވެ. ރަކީދޫގެ މަސައްކަތް ހަވާލު ކުރީ ސާސްއީ ކޮންސްޓްރަކްޝަން އާއެވެ.\nގުޅޭ ޓެގު މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ މުޙައްމަދު އަސްލަމް ފެނާއި ނަރުދަމާ ތަރައްގީގެ މަޝްރޫއުތައް


ފެމިލީކޯޓު / ރެޖިސްޓްރޭޝަން އެންޑް ކޭސްމެނޭޖްމަންޓް (ރިސެޕްޝަން)\n- ބިޒްނަސް އެޑްމިނިސްޓްރޭޝަން / ޕަބްލިކް އެޑްމިނިސްޓްރޭޝަން / މެނޭޖްމަންޓް / ހިއުމަން ރިސޯސް މެނޭޖްމަންޓް / އައި.ޓީ / ކަސްޓަމަރ ރިލޭޝަން / ކޮމިއުނިކޭޝަން / ޓެލެފޯން އޮޕަރޭޓިންގ\n- އަންނަ ފޯނުތައް ކަމާބެހޭ ސެކްޝަނަށް ފޮނުވައި ދިނުމާއި ފޯނުތަކަށް އަދަބު އިޙްތިރާމާއެކު ޖަވާބުދީ މަޢުލޫމާތު ދިނުމުގެ ކަންކަން އިންތިޒާމްކުރުން.\n- އީ.ގަވަރމެންޓުންނާއި ކޯޓުގެ އީ.މެއިލުން ފޮނުވަންޖެހޭ އެންމެހައި ތަކެތި ފޮނުވުމާއި ރެކޯޑު ބެލެހެއްޓުން.\n- އީ.ގަވަރމެންޓުން އަންނަ ލިޔުންތަކާއި އީ.މެއިލުން އަންނަ ލިޔުންތައް ނަގައި ކަމާއިނުގުޅޭ ފަރާތްތަކަށް ނުފެންނާނެހެން ސިއްރުކަމާއިއެކު އެންޓްރީ ކުރުމަށް ހަވާލުކުރުން.\n- އަވަސްކޮށް ފޮނުވަންޖެހޭ ފެކްސްތައް ފޮނުވުން.\n- މަތީގައި ދަންނަވާފައިވާ ކަންކަމުގެ އިތުރުން ރިސެޕްޝަންގެ ކަންތައްތައް ބެލެހެއްޓުމަށް ރަޖިސްޓްރަރ އަންގާގޮތެއްގެ މަތީން ރިސެޕްޝަންގައި މަސައްކަތްކުރަންޖެހިއްޖެ ޙާލަތުގައި މަސައްކަތްތައް ކުރުން.\n- މި މަޤާމަށް ޝަރުޠުހަމަވާ ފަރާތްތަކަށް ބާއްވާ އިންޓަރވިއު ބޭއްވުމަށް ހަމަޖެހިފައިވަނީ މި ކޯޓުގައި ނުވަތަ މިކޯޓުން ހަމަޖައްސާ ތަނެއްގައެވެ. އަދި އިންޓަރވިއު އޮންނަ ދުވަހާއި އިންޓަރވިއު އޮންނަ ގަޑި އިންޓަރވިއުއަށް ޙާޟިރުވާންޖެހޭ ފަރާތްތަކަށް އެންގޭނެއެވެ.\n27 ސެޕްޓެންބަރު 2020 ވާ އާދިއްތަ ދުވަހުގެ 13:00 ގެ ކުރިން.\n- ވަޒީފާއަށް އެދި ހުށަހަޅާ ފޯމު ބަލައިގަތުމަށް ހަމަޖެހިފައިވަނީ އީމެއިލް މެދުވެރިކޮށް އެކަންޏެވެ. ފޯމާއި ފޯމާއެކު ހުށަހަޅާ ހުރިހާ ލިޔެކިޔުންތައް، ޕީޑީއެފް ފޯމެޓްގައި، އީމެއިލް ކުރައްވާނީ [email protected] މި އީމެއިލް އަށެވެ.


03 އަހަރުގެ ކުއްޖަކު ރޭޕް ކުރި މައްސަލައެއްގައި ކުޑަކުއްޖަކު ހައްޔަރުކޮށްފި - DhiDaily\nއުއްތަރަ ޕްރަދޭޝްގެ ކާންޕޫރު ޑިސްޓްރިކްޓްގައި، އުމުރުން 13 އަހަރުގެ ފިރިހެން ކުއްޖަކު، ތިން އަހަރުގެ އަންހެން ކުއްޖަކު ރޭޕްކުރި ކަމަށް ބުނާ މައްސަލައެއް ފެންމަތި ވެއްޖެ އެވެ.\nމިކަމާއި ގުޅިގެން އެ އަވަށުގެ ފުލުހުން ބުނީ، މި ހާދިސާ ހުނގީ މިދިއަ އާދީއްތަ ދުވަހު ކަމަށާއި، 03 އަހަރުގެ ކުއްޖާ ރޭޕް ކުރި މައްސަލައިގައި ހައްޔަރުކޮށްފައިވާ 13 އަހަރުގެ ކުއްޖާ އަކީ އަވައްޓެރިއެއް ކަމަށެވެ.\n”އެ ކުއްޖާ ވަނީ މޯބައިލް ފޯނެއްގައި ހުތުރު ވީޑިއޯ އަޅުވާ، އަވައްޓެރިއެއްގެ އަންހެން ދަރިފުޅު ރޭޕްކޮށްފައި. ކުޑަ އަންހެން ކުއްޖާގެ ހާލަތު ގޯސްވުމުން ފިރިހެން ކުއްޖާ ވަނީ އަންހެން ކުއްޖާ ގެއިން ބޭރަށް އެއްލާލާފައި،“ ފުލުހުން ބުންޏެވެ.\nއަންހެން ކުއްޖާއަށް އެކި ވަރުގެ އަނިޔާ ލިބިފައިވާއިރު، އެކުއްޖާ އަށް އަންނަނީ ހޮސްޕިޓަލުގައި ފަރުވާ ދެމުންނެވެ. 03 އަހަރުގެ ކުއްޖާގެ ގިނަ އޮޕަރޭޝަން ތަކެއް ކުރަން ޖެހިފައިވާ ކަމަށްވެސް ކުއްޖާގެ އާއިލާ އާއި ހަވާލާދީ އެގައުމުގެ ނޫސްތަކުގައި ވަނީ ބުނެފަ އެވެ.


Allah aa Medhu YaqeenkanVarugadha Kurumah Kureveyne Kameh Bune Dhevvaa | Dhiislam\nﷲ އާއިމެދު ޔަގީންކަން ވަރުގަދަ ކުރުމަށް ކުރެވޭނެ ކަމެއް ބުނެދެއްވާ؟\nޑރ. މުޙައްމަދު ޢިޔާޟު ޢަބްދުއްލަތީފް އޮކްޓޯބަރ 6, 2018\nޢަޅުގަނޑުގެ ހިތަށް ބައެއްފަހަރު ﷲ ސުބުޙާނަހޫ ވަތަޢާލާއާމެދު، ބައެއްފަހަރަށް ވަރަށް ނުބައި، ގޯސް، ކާފަރު ޚިޔާލްތައް އަރައެވެ. އެކަމާ ވަރަށް ބޮޑަށް އަހަރެން ދެރަވެއެވެ. މިގޮތަށް އަންނަ ބައެއް ޚިޔާލުތަށް އަޅުގަނޑު މިތާގައި ލިޔަންވެސް ބިރުގަނެއެވެ. އަދި ނަމާދުގައި ހުންނަ ވަގުތު ތަކުގައާއި ޤުރުއާން ކިޔަވާ ވަގުތުގައި (ޚާއްސަކޮށް ކިޔަވާ ސޫރަތަކީ ނުފަރިތަ ސޫރަތެއްނަމަ) މި އުނދަގޫތަށް ބޮޑުވެއެވެ. އަބަދުވެސް ހުންނާނީ، ހިތް ނުތަނަވަސްވެ ހަސްވެ ކަންބޮޑުވެފައެވެ. ކަމެއްކުރާ ހިތެއްވެސް ނުވެއެވެ. އަބަދު ހުންނަނީ ބޮލަށް ބަރުވެ ގަބުވެފައެވެ. އާންމުކޮން ނިދަން އޮންނައިރު ނިދެމުން ނިދެމުން ދަނިކޮށް ކުއްލިއަކަށް ސިއްސާގެންގޮސް ހޭލެވޭ ފަހަރު އާދެއެވެ. މިކަމާހުރެ ނިދަން ވަރަށް ދަތިވެއެވެ. އަހަރެންނަކީ މަދަރުސާގައި ކިޔަވަން އުޅޭކުއްޖެކެވެ. މިކަން ފެށުމުގެ ކުރިން އަހަރެންނަށް ރަނގަޅު ނަތީޖާތައްލިބެއެވެ. ނަމަވެސް މިހެން ވާންފެށިފަހުން ނަތީޖާ ކުރިއަށް ވުރެ ބޮޑުތަން ދަށްވެއްޖެއެވެ. ޚާއްސަކޮށް އިސްލާމީ ތަރުބިޔަތު ފާހަގަ ކޮށްލެވެއެވެ. އާންމުކޮން ނިދަން އޮންނައިރު ނިދެމުން ނިދެމުން ދަނިކޮށް ކުއްލިއަކަށް ސިއްސާގެންގޮސް ހޭލެވޭ ފަހަރު އާދެއެވެ. މިކަން މިގޮތަށް ވާނަމަވެސް އަހަރެން ބަރާބަރަށް ނަމާދުކޮށް ޤުރުއާން ކިޔަވާ ހަދަމެވެ.. ޢަޅުގަނޑުގެ ސުވާލަކީ މިގޮތަށް ހިތަށް އަރާ އެއްޗެއްގެ ސަބަބުން ޢަޅުގަނޑަށް ޢަޒާބު ލިބޭނެތޯއެވެ؟ އަދި މި ޚިޔާލު ތަކާއި ދުރުވުމަށް ހަދާނި ކިހިނެއްހެއްޔެވެ؟\nދާއިމީ ގޮތެއްގައި ވަރުގަދަ އީމާންތެރި ކަމެއްގައި ދެމި ހުރުމަށްޓަކައި ކުރަންވީ ކަންތައްތައް ބައިވަރެވެ. އޭގެ ތެރޭގައި:\n1. ގިނަގިނައިން ގުރްއާން ކިޔަވާ އޭގެ މާނަ އާއި މެދުގައި ފުންކޮށް ވިސްނުން. ގުރްއާނުގައި އައިސްފައިވާ ސުވަރުގެ އާއި ނަރަކައިގެ ވާހަކަ ތަކާއި ނަބީ ބޭކަލުންގެ ވާހަކަ ތަކާއި އިސްވެދިޔަ އުއްމަތްތަކުގެ މީހުންގެ ވާހަކަ ހިތްމައްޗަށް ގެނައުމުން އިންސާނާގެ އީމާންކަން ވަރުގަދަވެގެން ދާނެއެވެ.\n2. ރަސޫލުﷲ-ޞައްލަﷲ ޢަލައިހި ވަސައްލަމަ- ގެ ސިޔަރަތު ދިރާސާ ކުރުން. އަދި ޞަޙާބީންގެ ދިރިއުޅުން ބައްޓަން ކުރެއްވި ގޮތުގެ ވާހަކަ ތައް ކިޔާ އެވާހަކަ ތަކާއި މެދުގައި ވިސްނާ ފިކުރުކުރުން. މީގެ އިތުރުން ޞާލިޙް ރަގަޅު ބޭކަލުންގެ ދިރިއުޅުއްވުމުން ޢިބްރަތް ޙާޞިލް ކުރުން.\n3. ތިމާގެ ނަފްސުގެ ޢަމަލުތައް އަމިއްލަ އަށް ޙިސާބުކޮށް، މަރުވާނެ ކަން ހަނދާން ކުރުން. އަދި މަރުވުމަށްފަހުގައި ތިމާ ކުޅަ ޢަމަލުތަކަށް މާތް ﷲ ޙިސާބު ބައްލަވާނެކަން ހިތްމައްޗަށް ގެނައުން.\n4. ތިމާގެ އެކުއުޅޭ ރަޙްމަތްތެރިންނަކީ ހެޔޮލަފާ ޞާލިޙް ރަގަޅު ރަޙްމަތްތެރިން ކަމުގައި ހެދުން. ސަބަބަކީ ވަރަށް ގިނަފަހަރަށް އެކުއުޅޭ މީހެއްގެ ސަބަބުން އިންސާނާގެ ޢަމަލުތަކަށް ބަދަލު އަންނާތީއެވެ.\n5. ދީނީ ދަރުސްތަކަށް ޙާޟިރުވެ، ދީނީ މަޢްލޫމާތު ގެ ޚަޒާނާ މުއްސަންދި ކުރުން. އަދި ދީނީ މަޢްލޫމާތު ގިނަގިނައިން ހޯދައި ދިރާސާ ކޮށް ހެދުން.\n6. ރޭޑިޔޯ ޓީވީ އިން އަންނަ ދީނީ ޕްރޮގްރާމް ތައް ބަލާ އަޑުއަހާ ހެދުން.\nމި ނޫންވެސް އެތައް ކަމެއް އީމާން ކަން ވަރުގަދަ ކުރުމުގެ ގޮތުން ކުރެވިދާނެއެވެ. ހުރިހާ ކަމެއް ނުކުރެވޭނަމަ ކޮންމެވެސް އެއްކަމެއް ދާއިމީ ގޮތެއްގައި ކުރެވޭތޯ ބަލަންވާނެއެވެ. ނޫންނަމަ ޝައިޠާނާ ތިމާ ބަލިކޮށްލާތަން އައުމަކީ ދުރުގައިވާ ކަމެއް ނޫނެވެ. މާތް ﷲ އަޅުގަޑަށާއި ތިޔަ ލޮބުވެތި އެންމެހައި އަޚުންނާއި އުޚްތުންނަށް ހެޔޮ ތައުފީގް ދެއްވާ އަޅުގަޑުމެންގެ އީމާންކަން ވަރުގަދަ ކޮށްދެއްވާށި. އާމީން. والله أعلم\nޑރ. މޫސާ އަންވަރު ހަސަން 56 މިނިޓު ކުރިން\n13 އޭޕްރިލް, 2012 | 10:21\nޟުޙާ ވަގުތަކީ ކޮބާ ؟ އަދި ޟުޙާ ވަގުތު ދެމިގެން ދާނީ ކިހާ އިރެއްވަންދެން؟. އެވަގުތު އެއީ ހުރިހާ ޤައުމަކަށްވެސް އެއްވަގުތަކަށް ވެދާނެތޯ؟


ޑީއާރްޕީގެ ދަރަނި މައްސަލަ: ރައީސް މައުމޫން ކޯޓަށް ހާޒިރުކުރަން ޖާބިރު އެދިވަޑައިގެންފި – Dhen.mv\nޑީއާރްޕީގެ ދަރަނި މައްސަލަ: ރައީސް މައުމޫން ކޯޓަށް ހާޒިރުކުރަން ޖާބިރު އެދިވަޑައިގެންފި\nމަރްޔަމް ވަޙީދާ November 8, 2020 - 4:39 pm\nހަބް ކުންފުންޏަށް ފައިސާ ދައްކަން ދިވެހި ރައްޔިތުންގެ ޕާޓީ(ޑީއާރުޕީ)ގެ މައްޗަށް ހުކުމް ކޮށްފައިވާ މައްސަލައިގައި އެ ޕާޓީގެ ކުރީގެ ލީޑަރު އަދި ކުރީގެ ރައީސް ، ރައީސް މައުމޫން އަބްދުލްޤައްޔޫމް ކޯޓަށް ހާޒިރު ކޮށްދޭން އެޕާޓީގެ ލީޑަރު އަބްދުﷲ ޖާބިރު ސުޕްރީމް ކޯޓުގައި މިއަދު އެދިވަޑައިގެންފިއެވެ.\nސިވިލް ކޯޓުން ޑީއާރްޕީގެ މައްޗަށް، އެކުންފުންޏަށް ހަތް ލައްކައަށްވުރެ ގިނަ ރުފިޔާ ދައްކަން ހުކުމް ކުރީ އެ ޕާޓީން އެކި ފަހަރު މަތިން ހޯދާފައިވާ ޚިދުމަތްތަކަށް ފައިސާ ނުދައްކާ ހުރުމުންނެވެ. ސިވިލް ކޯޓުގެ އެ ހުކުމަށް ހައި ކޯޓުން ވަނީ ތާއީދު ކޮށްފައެވެ.\nޑީއާރްޕީގެ ފަރާތުން އެހުކުމް ސުޕްރީމް ކޯޓުގައި އިސްތިއުނާފު ކޮށްފައިވާއިރު، މިއަދު ބޭއްވި އަޑުއެހުމުގައި ޖާބިރު ވިދާޅުވީ ހަބް ކުންފުންޏަށް ފައިސާތަކެއް ދައްކަން އަންގާފައި ވަނީ 2008 ގައި ހޯދި ކަމަށް ބުނާ ޚިދުމަތްތަކަކާ ގުޅިގެން ކަމަށާއި އޭގެ ތެރޭގައި ނުދޭ ޚިދުމަތް ތަކަކަށް ވެސް އިންވޮއިސް ފޮނުވާފައި އެބަހުރި ކަމަށެވެ. އެހެންކަމުން އެކަމާ ގުޅިގެން އޭރުގެ އެ ޕާޓީގެ ލީޑަރު ، ރައީސް މައުމޫން ކޯޓަށް ހާޒިރު ކޮށްދެއްވުމަށް ޖާބިރު އެދި ވަޑައިގެންފައިވެއެވެ. އަދި ޑީއާރުޕީގެ މިހާރުގެ ލީޑާޝިޕަށް އެ މައުލޫމާތުތައް ރަނގަޅަށް ސާފު ނުވާ ކަމަށް ވެސް ވިދާޅުވެފައި ވެއެވެ.\nސުޕްރީމް ކޯޓުގައި މިމައްސަލައިގެ އިސްތިއުނާފު ޝަރީއަތްތައް ބައްލަވަނީ ފަނޑިޔާރު އަޒްމިރަލްދާ ޒާހިރާއި ފަނޑިޔާރު މަހާޒް އަލީ ޒާހިރުގެ އިތުރުން ފަނޑިޔާރު ހުސްނުއްސުއޫދެވެ. ރިޔާސަތު ބަލަހައްޓަވަނީ ފަނޑިޔާރު އަޒްމިރަލްދާ އެވެ.\nއެ މައްސަލަ 2015 ވަނަ އަހަރު ޑީއާރުޕީން އިސްތިއުނާފު ކޮށްފައި ވަނިކޮށް، އެ ޕާޓީން ކޯޓަށް ހާޒިރު ނުވުމުން މައްސަލަ ވަނީ ބޭރުކޮށްލައިފައެވެ. އެ މައްސަލަ އަލުން ހުށަހެޅީ މިއަހަރުއެވެ.\nރައީސް މައުމޫން އަބްދުﷲ ޖާބިރު ޑީއާރުޕީ\n"ޤައުމީ ބިން ފޮތިފޮތިވާ ފަދަ މަފުހޫމަކަށް ތާއީދު ލިބޭ މޭރުމަކުން ވާހަކަ ދެއްކުމަކީ ކޮށްގެން ވާނެ ކަމެއް ނޫން"


އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނު ވުޖޫދަށް އައުމާ އެކު، ކައުންސިލަރުން އެންމެ ބިރުގަތް އެއް ކަމަކީ މޭޔަރު ނުވަތަ ކައުންސިލްގެ ރައީސް ނުވަތަ ނައިބު ރައީސް ބޭނުން އިރެއްގައި މަގާމުން އެކަހެރި ކުރެވޭ ގޮތަށް އޮތުމުންނެވެ. ލާމަރުކަޒީ ނިޒާމު ބައްޓަންވެފައި އޮތީ ކައުންސިލްގައި ދެން ހިމެނޭ މެމްބަރުންގެ ތެރެއިން...\nވާނެ ފައިދާއެއް ނެތް، އެކަމަކު ވެސް ވޯޓު ދޭން ޖެހޭ!\nކުރިއަށް އޮތް ލޯކަލް ކައުންސިލް އިންތިޚާބުގައި މާލޭގެ ކައުންސިލަރުކަމަށް ވާދަކުރާނެ ކަމަށް ބުނާ އެކެއްގެ ވައުދަކީ މާލޭގެ ޕާކިން މައްސަލައަށް ހައްލެއް ހޯދައިދިނުމެވެ. މާލޭގައި ދިރިއުޅޭ އެންމެންނަށްހެން ދިމާވެފައިވާ މި އުނދަގުލަށް ނިމުމެއް ގެނެސްދޭނެ ކަމަށް އެ ޒުވާނާ ވައުދުވުމުން އެކަމާ އުފާވި އެކަކަށް، މާލޭގައި ދިރިއުޅޭ، ސ....\nދެން ދެއްކޭނެ ބަހަނާއެއް ނެތް!\nމާލޭ ސިޓީ ކައުންސިލާ ބެހޭ ގޮތުން ވޭތުވެ ދިޔަ އަށް އަހަރުގެ ތެރޭގައި ގިނައިން އިވުނީ ޝަކުވާ އެވެ. ކަންތައްތައް ނުވެ، ހިދުމަތްތައް ފޯރުކޮށް ނުދެވޭ ވާހަކަތަކެވެ. ކައުންސިލަށް ސަރުކާރުން އަޅާނުލުމާއި ކައުންސިލްގެ ބާރުތައް ނެގުމާއި ފިއްތާލުމުގެ އަޑުތަކެވެ. އެކަމަކު ލާމަރުކަޒީ ގާނޫނަށް ގެނައި އިސްލާހުތަކާ އެކު ކައުންސިލްތަކަށް...\nލާމަރުކަޒީ ނިޒާމަށް ދެން އަންނަން އޮތީ ބޮޑު ބަދަލެއް!\nރާއްޖެ ލާމަރުކަޒީކޮށް ހިންގަން ކަނޑައަޅާފައި ވިޔަސް ކައުންސިލްތަކުގެ މައްޗަށް ސަރުކާރުތަކުގެ ބާރާއި ކޮންޓްރޯލް އޮތްލެއް ބޮޑުކަމުން، އެ މަގުސަދު ހާސިލްނުވާކަން، މިދިއަ ނުވަ އަހަރުގެ ތަޖުރިބާ އިން އެނގެ އެވެ. އެކަމަކު ލާމަރުކަޒީ ގާނޫނަށާއި ގާނޫނު އަސާސީއަށް ސަރުކާރުން ގެންނަން މިހާރު ރައްޔިތުންގެ މަޖިލީހަށް ހުށަހަޅާފައިވާ...\nކުރީގެ ރައީސް އަބްދުﷲ ޔާމީންގެ ސަރުކާރުގައި "ކަސްތޮޅު" އެޅުވި އެއް ބަޔަކީ ސިޓީ ކައުންސިލްތަކެވެ.\nކޮންމެ މަހަކު ވެސް އަތޮޅުން ކޮންމެވެސް ބަޔަކު މާލެ އަށް ހިޖުރަކުރެ އެވެ. އަތޮޅު ތައުލީމީ މަރުކަޒަށް ކިޔަވަން ދާން ދަތުރުކުރެވޭނެ ގޮތެއް ނެތެވެ. ހޮސްޕިޓަލެއް ހުއްޓަސް ހިދުމަތުގައި ފެންވަރެއް ނެތެވެ. މާ ގިނަ ވަޒީފާތަކެއް ނެތެވެ. ލިބޭ އާމްދަނީން ގެދޮރުއެޅޭނެ ފޯރުންތެރިކަމެއް ނެތެވެ. އެހެންކަމުން، މީގެ 35 އަހަރު ފަހުން، ގދ އަތޮޅުގެ...\nJune 04, 2017 22\nނިމިދިޔަ ލޯކަލް ކައުންސިލްތަކުގެ އިންތިޚާބުގެ ކެމްޕެއިންގައި ވިލިމާލެ ދާއިރާގެ މެމްބަރު އަދި ވެރިކަންކުރާ ޕީޕީއެމްގެ އިސް މެމްބަރު އަހުމަދު ނިހާން ވިދާޅުވި ވާހަކަ މަތިން އެއްވެސް މީހަކު ހަނދާން ނައްތާލައިގެން ނުވާނެ އެވެ. މާލޭ ސިޓީ ކައުންސިލަށް ޕީޕީއެމް ކޯލިޝަނުން ވާދަކުރި ކެންޑިޑޭޓުން ތައާރަފު ކުރުމުގެ ޖަލްސާގައި ނިހާން...\nMay 10, 2017 26\nބާރެއް ނެތް، މެޖޯރިޓީ ލިބިގެން ކަމެއް ވާނެތަ؟\nއެތައް ފަހަރަކު ފަސްވުމަށް ފަހު ބޭއްވި ލޯކަލް ކައުންސިލް އިންތިޚާބުގައ އިދިކޮޅު އެމްޑީޕީން މިވަނީ ބޮޑު ކާމިޔާބީއެއް ހޯދައިފަ އެވެ. ހުރިހާ ސިޓީ ކައުންސިލްތަކާއި ބޮޑެތި ރަށްރަށުގެ ކައުންސިލްތަކާއި އަތޮޅު ކައުންސިލްތަކުގެ އަޣުލަބިއްޔަތު އެ ޕާޓީން މިވަނީ ހޯދައިފަ އެވެ. ދަތި އުނދަގޫތަކާ އެކު ވެސް އެމްޑީޕީ އަށް ލިބުނީ ބޮޑު...\nApril 16, 2017 63\nކުރީގެ އެޓޮލްސް މިނިސްޓްރީ "އަތުވެއްޖެ"\nރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނެއް ވުޖޫދަށް ގެނައުމުގެ އެންމެ ބޮޑު ބޭނުމަކީ ކުރީގެ އެޓޮލްސް މިނިސްޓްރީގެ ދަށަށް ރަށްރަށުގެ ހުރިހާ ބާރެއް އެއްކޮށް، މާލެ އިން އަންގައިގެން ކަންކަން ކުރުމުގެ ޒަމާންވީ އުސޫލު ދޫކޮށްލުމެވެ. ރަށްރަށަށް ގިނަ ބާރުތަކެއް ދިނުމެވެ. ނަމަވެސް ލާމަރުކަޒީ ގާނޫނަށް އެކި...\nމަދު ބަޔަކާ ހެދި އެތައް ބައެއްގެ ކެންޑިޑެސީ ބާތިލް؟!\nމި މަހު ބާއްވަން ނިންމި ލޯކަލް ކައުންސިލް އިންތިޚާބު ފަސްކުރި މައްސަލާގައި އިލެކްޝަންސް ކޮމިޝަނަށް އެކި ގޮތްގޮތުން ފާޑުކިޔުންތައް ދަނީ އަމާޒުވަމުންނެވެ. އިންތިޚާބު ފަސްކުރަން ކުރި ހުކުމް އިސްތިއުނާފް ކުރުމުގެ މައްސަލާގައި ކޮމިޝަނުން އަމަލުކުރި ގޮތުންނާއި އެކި ފަހަރު އެކި ގޮތަށް ކޮމިޝަނުން އަމަލު ކުރުމާއި އިންތިޚާބުގެ އާ...\nމި މަހު 14 ގައި ބާއްވަން ކުރިން ނިންމި، ލޯކަލް ކައުންސިލްތަކުގެ އިންތިޚާބު އިތުރު ދެ މަހަށް ފަސްކުރަން މިދިޔަ މަހު ސިވިލް ކޯޓުން ކުރި ހުކުމާ އެކު އެ އިންތިޚާބު މި މަހު ނުބޭއްވޭނެ ކަން މިހާރު ވަނީ ޔަގީންވެފަ އެވެ. އެ ހުކުމް ގަބޫލުކުރަން ގިނަ ބަޔަކަށް އެންމެ އުނދަގޫވީ ޕީޕީއެމްގެ އެތެރޭގެ މައްސަލަތަކާ ހެދި އެ ޕާޓީއަށް އިންތިޚާބަށް...\nލޯކަލް ކައުންސިލްހެ އާ އިންތިހާބު ބާއްވައި، ރަށްރަށަށް އާ ވެރިންތަކެއް ހޮވާކަށް ދެން މާކަ ގިނަ ދުވަހެއް ނެތެވެ. އަންނަ އަހަރުގެ ޖެނުއަރީ މަހުގައި ބާއްވާ އިންތިހާބުގައި ވާދަކުރުމުގެ ފުރުސަތު މި މަހު ފަހުކޮޅު ހުޅުވާލާނެ އެވެ. އެކަމަކު މީގެ ހަ އަހަރު ކުރިން ތައާރަފްކުރި ލާމަރުކަޒީ ނިޒާމުގެ ދެ ވަނަ ދައުރު ނިމި، ތިން ވަނަ ދައުރަކަށް...\nAugust 29, 2016 21\nހދ. ހަނިމާދޫ ކައުންސިލުން ބޭނުންވީ ބޮޑު އީދަށް ރަށު ތެރެ ޗާލުކޮށްލާށެވެ. ނުހެދި ހުރި މަގުފާރުތައް ރާނައި، ކުލަލާށެވެ. އަދި ރަށުގެ އެކި ތަންތަނުގައި މޮނިއުމަންޓްތައް ބަހައްޓައި، އީދަށް މިއުޒިކް ބޭންޑުތައް ރަށަށް ގެންދާށެވެ. އެކަމަށް ކައުންސިލްގެ ބަޖެޓުން ނުވަ ލައްކަ ރުފިޔާ ހޭދަކުރަން ނިންމުމުން ގިނަ ބަޔަކަށް ލިބުނީ ހައިރާން...


Mohamed Shafiu: 7/1/13 - 8/1/13\nސުންނަތޭ ބުނެވުނު ބަހުގެ މާނައީ މަގު ނުވަތަ ގޮތެވެ. ޝަރީޢަތުގެ އިޞްޠިލާޙުގައި ސުންނަތޭ ބުނެވޭ ބަހުގެ މާނައީ ﷲ ތަޢާލާގެ އިޒުނަފުޅަށް ރަސޫލުﷲ ޞައްލަﷲ ޢަލައިހި ވަސައްލަމަ މިއުންމަތަށް ދައްކަވާފައިވާ ރަނގަޅު ހެޔޮ މަގެވެ.\nPosted by Mohamed Shafiu at 3:04 AM0comments\nLabels: ޙަދީޘް, ބަކުރުބެ, އަބޫބަކްރު އިބްރާހިމް ޢަލީ, ސުންނަތް\nއަހަރެން ކުޑައިރު، ހުކުރު ޚުޠުބާގައި އިމާމު ދުޢާކުރާ އަޑުއަހަމެވެ.\nاللّهم انصر إخواننا في فلسطين ..!\nއޭ ﷲ، ފަލަސްޠީނުގައި ތިބި އަހަރެމެންގެ އަޚުންނަށް ނަޞްރުދެއްވާނދޭވެ!\nPosted by Mohamed Shafiu at 4:22 AM0comments\nLabels: އިސްތިޢުމާރު, އިސްލާމީ ތާރީޚް, މުޙައްމަދު ޝާފިޢު ބިން ޢަބްދުލްޣަފޫރު, މުޖްތަމަޢު, ތާރީޚް, ޖިހާދުކުރުން\nރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައި ދިރުއުޅުއްވި އަންހެން ޞަޙާބީން ދީނުގެ ޢިލްމު އުނގެނުމަށް ވަރަށް ބޮޑު އަހަންމިއްޔަތުކަމެއް ދެއްވިއެވެ.\nPosted by Mohamed Shafiu at 4:14 AM0comments\nLabels: އަންހެނުން, އުޚްތުން, މުޙައްމަދު ޝާފިޢު ބިން ޢަބްދުލްޣަފޫރު, މުޖްތަމަޢު\nPosted by Mohamed Shafiu at 4:05 AM0comments\nއެންމެ ބޮޑު ފާފަ\nއައްޝައިޚް އަބޫބަކްރު އިބްރާޙިމް ޢަލީ ރަޙިމަހުﷲ\nއެންމެ ބޮޑު ފާފައަކީ ޝިރުކުކުރުމެވެ. ﷲ ސުބްޙާނަހޫ ވަތަޢާލާގެ ރަސްކަންފުޅާއި އެހެން ފަރާތަކާއި އެއްވަރުކޮށްދީ އެއިލާހުގެ ރަސްކަންފުޅާ ބައިވެރި ކުރުމެވެ. ޚާއްސަކޮށް އަޅުކަން ކުރުމުގައި ﷲ ސުބްޙާނަހޫ ވަތަޢާލާއާ އެހެން ފަރާތަކާއި ބައިވެރި ކުރުމެވެ.\nPosted by Mohamed Shafiu at 4:01 AM0comments\nLabels: ބަކުރުބެ, އަބޫބަކްރު އިބްރާހިމް ޢަލީ, އެންމެ ބޮޑު ފާފަ, ޢަޤީދާ, ޝިރުކު\nPosted by Mohamed Shafiu at 3:55 AM0comments\nLabels: ބަކުރުބެ, ކުޑަ ޝިރްކު, އަބޫބަކްރު އިބްރާހިމް ޢަލީ, ޢަޤީދާ, ޝިރުކު\nPosted by Mohamed Shafiu at 3:51 AM0comments\nLabels: ބަކުރުބެ, ބޮޑު ޝިރްކު, އަބޫބަކްރު އިބްރާހިމް ޢަލީ, ޢަޤީދާ, ޝިރުކު\nޝިރުކު އޭ ބުނެވޭ ބަހުގެ މާނައީ ބައިވެރިވުމެވެ. ޝަރީކަކު ބައިވެރި ކުރުމެވެ. ޝަރީޢަތުގެ އިޞްޠިލާޙުގައި ޝިރުކުކުރުމޭ ބުނެވޭ ބަހުގެ މާނައީ؛ ތައުޙީދުގެ ތިން ބައިން ކުރެ ބައެއްގައި ﷲ ސުބްޙާނަހޫ ވަތަޢާލާއާ އެހެން ފަރާތެއް ނުވަތަ ފަރާތްތަކެއް ބައިވެރި ކުރުމެވެ. ވަކިން ޚާއްސަކޮށް ތައުޙީދުލް އުލޫހިއްޔާގައި ޔަޢުނީ ﷲ ސުބްޙާނަހޫ ވަތަޢާލާ އަށް އަޅުކަން ކުރުމުގައި ﷲ ސުބްޙާނަހޫ ވަތަޢާލާ އާއެކު އެހެން ތަކެތި ބައިވެރި ކުރުމެވެ. ޝިރުކުކުރުމަކީ ތައުޙީދުގެ އިދިކޮޅެވެ.\nPosted by Mohamed Shafiu at 3:45 AM0comments\nLabels: ބަކުރުބެ, އަބޫބަކްރު އިބްރާހިމް ޢަލީ, އަޅުކަމުގައި ޝިރުކުކުރުން, ޢަޤީދާ, ޝިރުކު\nPosted by Mohamed Shafiu at 9:04 PM0comments


Raajjeyge Fathuruverikan Alun Higan Feshumun South Korea Ge Thaureef - Vaguthu\nކޮރެޔާއިން ރާއްޖެއަށް ކަނޑައަޅުއްވާފައިވާ ސަފީރު\nކޮވިޑް-19 ގެ ބަލިމަޑުކަމުގެ ތެރޭގައި ވެސް ރާއްޖެ އިން ފަތުރުވެރިކަން ކުރިއަރަން ފަށާފައިވާތީ އެއީ ދުނިޔެ އަށް މިސާލެއް ކަމަށް ބުނެ ދެކުނު ކޮރެއާ އިން ރާއްޖެ އަށް ތައުރީފްކޮށްފިއެވެ.\nރާއްޖޭގައި ކޮވިޑް-19 ގެ ވޭދަނަތައް ފެތުރެން ފެށުމާ އެކު، ރާއްޖޭގެ ބޯޑަރުތައް ބަންދުކޮށް ފަތުރުވެރިން ރާއްޖެ އައުން މަނާ ކުރީ މިދިޔަ އަހަރުގެ މާޗް މަހުގެ ތެރޭގައެވެ. އެއާއެކު، ރާއްޖޭގެ އިގްތިސާދު ފުން ވަޅުގަނޑަކަށް ވެއްޓި އާމްދަނީ ލިބޭނެ ހުރިހާ ދޮރުތަކެއް ބަންދުވިއެވެ.\nއެތައް ދުވަސްތަކެއް ވަންދެން ރިސޯޓުތައް ބަންދު ކުރަން ޖެހުމުން ފަތުރުވެރިކަމަށް އޭގެ ނޭދެވޭ އަސަރު ކުރިއެވެ. ނަމަވެސް ޖުލައި މަހުގެ ތެރޭގައި އަލުން ބޯޑަރުތައް ހުޅުވައި ފަތުރުވެރިންނަށް މަރުހަބާ ކިއެވެ. ގައުމުތަކުގައި ދަތުރުފަތުރު ކުރުމުގައި ހުރި ދަތިތަކާއެކުވެސް އަންނަ ފަތުރުވެރިންގެ އަދަދު ވަނީ މައްޗަށް ޖެހިލައިފައެވެ.\nރާއްޖޭގެ މިނިވަން ދުވަހުގެ މުނާސަބަތުގައި ފޮނުއްވި މެސެޖެއްގައި ކޮރެޔާއިން ރާއްޖެއަށް ކަނޑައަޅުއްވާފައިވާ ސަފީރު ވޫންޖިން ޖިއޯން ފޮނުއްވެވި މެސެޖެއްގައި ކޮވިޑްގެ ސަބަބުން ހީނަރުވި ރާއްޖޭގެ އިގްތިސާދު ކޮޅަށް ޖެހުމަށް ސަރުކާރުން ކުރި ހަލުވި އަދި ބުރަ މަސައްކަތަށް ތައުރީފް ކުރެއްވިއެވެ.\nރާއްޖެއަކީ، ދެކުނު ކޮރެޔާގެ ފަތުރުވެރިންގެ މެދުގައި އެންމެ މަގުބޫލް އެއް މަންޒިލްކަން ފާހަގަކުރައްވައި ސަފީރުގެ މެސެޖްގައި ވިދާޅުވީ، ދެ ގައުމުގެ ދެމެދުގައި މިހާރަށްވުރެ ބޮޑަށް ގުޅުން ބަދަހިވެގެންދާނެ ކަމަށް އުއްމީދު ކުރައްވާ ކަމަށެވެ.\nރާއްޖެއަކީ ދެކުނު އޭޝިޔާގެ ގައުމުތަކުގެ ތެރެއިން ގާތް ގުޅުމެއް ބާއްވަމުން އަންނަ ގައުމަކަށްވާތީވެ ކޮވިޑްއާ ދެކޮޅަށް ކުރަމުންދާ މަސައްކަތުގައި އެ ގައުމު ރާއްޖެއާއެކު ދެމިއޮންނާނެ ކަމަށްވެސް ކޮރެޔާގެ ސަފީރު ވިދާޅުވިއެވެ.\n"ކޮރެޔާ އަބަދުވެސް އޮންނަނީ ރާއްޖޭގެ ހަގީގީ ރަހުމަތްތެރިއެއްގެ ގޮތުގައި" ސަފީރު ވޫންޖިން ވިދާޅުވިއެވެ.\nސަފީރު ވަނީ އދ. ގެ އާއްމު މަޖިލީހުގެ ރައީސްކަމަށް ރާއްޖޭގެ ފޮރިން މިނިސްޓަރު އަބްދުﷲ ޝާހިދު އިންތިހާބުވެވަޑައިގަތުމުން އެކަމަށް މަރުހަބާ ވިދާޅުވެފައެވެ.


Zakir Ge Dharusthah Hutuvaane Kamah Malaysia Ge Fuluhun Bunefi - Vaguthu\nމެލޭޝިޔާއިން މިހާރު ހިމާޔަތް ހޯދައިގެން އެ ގައުމުގައި ދިރިއުޅެމުންދާ އިންޑިއާ އިން ހޯދަން ބޭނުންވެފައިވާ އިންޑިއާގެ ދީނީ އިލްމުވެރިޔާ ޒާކިރު ނައިކް މެލޭޝިއާގައި ތަގްރީރު ކުރުން އަށް މަނާކޮށްފިއެވެ.\nމެލޭޝިއާ ފުލުހުން ވިދާޅުވީ މިއީ ގައުމީ ސަލާމަތަށްޓަކާ އެޅި ފިޔަވަޅެއް ކަމަށާއި ޒާކިރު ނައިކުގެ ތަގްރީރުތައް ހުއްޓުވުމުގެ ހުއްދަ ފުލުހުންގެ ހުރިހާ ޑިޕާޓްމެންޓަކަށް މިހާރު ދީފައިވާ ކަމަށެވެ.\nމި ފިޔަވަޅު އަޅާފައިމިވަނީ ދާދިފަހުން މެލޭޝިޔާގައި ޒާކިރު ނައިކު ދިން ތަގުރީރެއްގައި ތަފާތު ނަސްލު ތަކާއި ދީންތަކުގެ މެދުގައި ހަމަނުޖެހުން އުފެދޭ ފަދަ ވާހަކަތަކެއް ދައްކައިފައި ވާކަމަށް ބުނެ ޒާކިރު ބޭރުކުރުމަށް އެގައުމުގެ ތިން މިނިސްޓަރަކު ގޮވާލާފައި ވަނިކޮށެވެ. ޒާކިރު ނައިކު މެލޭޝިޔާއިން ބޭރުކޮށްލަން ޖެހޭކަމަށް ބުނެ ވާހަކަދެއްކި މިނިސްޓަރުންގެ ތެރޭގައި ހިމެނެނީ ކޮމިއުނިކޭޝަން އެންޑް މަލްޓި މީޑިއާ މިނިސްޓަރާއި ހިއުމަން ރިސޯސް މިނިސްޓަރާއި އަދި ވޯޓަރ ލޭންޑް އެންޑް ނެޗުރަލް ރިސޯސް މިނިސްޓަރެވެ.\nމި މައްސަލާގައި އިންޑިއާގެ މަޝްހޫރު ދީނީ އިލްމްވެރިޔާ ޑރ. ޒާކިރު ނައިކު ހުރިހާ ރޮގެއް ހުރަސް ކޮށްލީ ސިޔާސީ ކަންކަމާއި މެލޭޝިއާގެ ހަމަޖެހުމަށް ގެއްލުން ލިބޭނެ ވާހަކަ ދައްކައިގެން ކަމަށް މެލޭޝިއާގެ ބޮޑުވަޒީރު ޑރ މަހާތިރު ވަނީ ވިދާޅުވެފައެވެ.\nމަހާތިރު ވަނީ މެލޭޝިއާއިން ޒާކިރު ބޭރުކުރިއަސް އިންޑިއާ އާއި ޒާކިރު އަބުރާ ހަވާލު ނުކުރާނެ ކަމަށް ބުނެފައެވެ.\nއޮގަސްޓް 20, 2019 17:34\nޒާކިރު ނައިކު”މަޝްހޫރު ދީނީ ޢިލްމުވެރިޔާ އޭ ބުނާއިރު މީނާ ދީނުގެ ޢިލްމު އުނގެނުނީ ކޮން ޤައުމަކުން ކޮން ޔުނަވައިސިޓީަކުންތޯ އެވެ!؟ މިކަލޭގެ ކިޔަވާ ދަރިވަރުވީ ކޮން ޝޭޙެއްގެ ކާރިއަކުން ކޮންރޮނގަކުންތޯ އެވެ.\nމީނާ ދީނުގެ ޢިލްމު ޙާސިލުކުރީ قرأن، قرأنތަފްސީރު ޢިލްމުންތޯއެވެ!؟ ޙަދީޘް ޢިލްމުންތޯއެވެ!؟ ފިޤްހީމައްސަލަތަކައި ގުޅޭ ރޮނގަކުންތޯއެވެ!؟ ނުވަތަ ދައުވަތު ދިނުމު ގެ ރޮނގުންތޯ!؟\nދޫފަރިތަކަމާއި އެކު قرأنގެ އާޔައްތަކާއި ޙަދީޘް ތަށް ކިޔާލީމާ އެވާނެތޯ ދީނުގެ ޢިލްމުވެރިޔަކަށް؟؟؟\nއޮގަސްޓް 20, 2019 18:18\nކަލެއަށްވުރެ މޮޅު މީހަކު ނެތްޖަން މަށަށް މި އެގުނީ! ދެން ކަލޭ މޮޅުވެގެނ!\nއެއްވެސް ބޭފުޅަކު އަތުގައި މި ހަތްސުވާލަށް ފުރިހަމަޖަވާބެއް ވޭތޯއެވެ؟\nއޮގަސްޓް 20, 2019 18:47\nއިސްލާމްދީނަށް ނަސްރު ދިނުން އޮ ތީ...ޑރ ޒާކިރު ނައިކް އެއީ ޢިލްމީ ބޭފުޅެއް....


ނޫނު ޑެއިލީ 16 ޖޫން 20170ކޮމެންޓް ހަބަރު، އަތޮޅު ހަބަރު، ތިމާވެށި،\nނ. އަތޮޅުގެ އެންމެ އާބާދީ ބޮޑު ރަށް ވެލިދޫގެ ބަނދަރު ހެދުމުގެ މަސައްކަތް ކުރިޔަށްދާއިރު، ބަނދަރުގައި ހިމެނޭ ކަނޑުތޮށި ފެހި ކުރުމަށް ވެލިދޫ ކައުންސިލުން އެދިގެން ރެސްޓް ބްލޮކްސް ޕްރައިވެޓް ލިމިޓެޑް ( އާރްބީ) އިން އެހީ ވެދީފި އެވެ.\nއާރްބީން ބުނީ ކަނޑު ތޮށި ފެހިކުރުމުގެ ގޮތުން މިދިޔަ ބުދަ ދުވަހުގެ ރޭ ރުއް ޖެހުމުގެ މަސައްކަތް ކުރިޔަށް ގެންގޮސްފައިވާ ކަމަށެވެ. އެގޮތުން ކަނޑު ތޮށީގައި މެދު ސައިޒުގެ ފަސް ރުއް މިހާރު ވަނީ ޖަހާފަ އެވެ. މި ރުއް ޖެހުމުގެ މަސައްކަތް ކުރިޔަށް ގެންގޮސްފައި ވަނީ ވެލިދޫ ކައުންސިލްގެ އެދުމުގެ މަތިން އާރްބީގެ ބެލުމުގެ ދަށުންނެވެ. އަދި މަސައްކަތް ކުރިޔަށް ދިޔަ ވަގުތު ކައުންސިލްގެ މެމްބަރުން ބައިވެރިވި އިރު، ރުއް ޖެހުމަށާއި ރުއް ނެގުމަށް ބަނދަރު ހެދުމުގެ މަސައްކަތުގައި ހަރަކާތްތެރިވާ އެމްޓީސީސީގެ ވެހިކަލްތައް ބޭނުން ކުރުމަށް އެކުންފުނިން ވަނީ ދީފަ އެވެ. މިކަމުގައި ރެސްޓް ބްލޮކްސް މުވައްޒަފުންނާއި ޑިރެކްޓަރުންގެ އިތުރުން އެ ސަރަހައްދަށް އައި ބައެއް އާންމު ފަރާތްތަކުން ވެސް ވަނީ އެހީތެރިކަން ފޯރުކޮށްފީފަ އެވެ.\nއާރްބީން ބުނީ ރުއް ޖެހުމުގެ މަސައްކަތް މިހާރު ނިމިފައިވާއިރު، ރުއްތައް ހެދެންދެން އާރްބީން ފެން ދިނުމުގެ މަސައްކަތް ކުރިޔަށް ގެންދާނެ ކަމަށެވެ. އަދި ކުރިޔަށް އޮތްތާ ކޮންމެ ރުކެެއް ދޭތެރޭ ފިތުރޯނު ގަސް އިންދުމަށް ނިންމާފައިވާ ކަމަށް ވެސް އާރްބީން މައުލޫމާތުދެ އެވެ. އާރްބީން ވަނީ 2014 ވަނަ އަހަރުގެ ފަހު ކޮޅު ވެލިދޫ ފަސް ގަނޑު ފެހިކުރުމުުގެ މަސައްކަތް ވެސް ފަށާފަ އެވެ. އެގޮތުން މިހާރު ވަނީ އެ ސަރަހައްދުގައި ގަހާ ރުއް އިންދާ ކާމިޔާބު ޕްރޮޖެކްޓަކަށް ހަދާފަ އެވެ.